Raajeeyge dhoshee umuruge aabaadhee dhanee ithuruvamun: Raees\nރާއްޖެ - މަންފާ ސެންޓަރުގެ ފަނަރަވަނަ އަހަރީ ދުވަސް\nރާއްޖޭގެ ދޮށީ އުމުރުގެ އާބާދީ ދަނީ އިތުރުވަމުން: ރައީސް\nދޮށީ އުމުރުގެ އާބާދީއަށް ރާއްޖޭގައި އެދެވޭ ވަސީލަތްތަކެއް ގާއިމްކުރެވިފައި ނެތް ކަމަށް ވިދާޅުވި\nދަރިން މައިންބަފައިންނަށް މުސްކުޅި އުމުރުގައި ވެސް އަޅާލުމަށް ބާރުއެޅުއްވި\nކ. މާލެ 20 އޭޕުރިލް 2019 | ހޮނިހިރު 22:55 2,923\nމަންފާ ސެންޓަރުގެ 15 ވަނަ އަހަރީ ދުވަސް ފާހަގަކުރަން ބޭއްވި ހަފުލާގައި ރައީސް ސޯލިހު ވާހަކަފުޅު ދައްކަވަނީ - އެމްއެންޑީއެފް\nއާބާދީގެ ނިސްބަތުން ރާއްޖޭގައި އުޅޭ ދޮށީ އުމުރުގެ މީހުންގެ އާބާދީ ދަނީ އިތުރުވަމުން ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nމަންފާ ސެންޓަރަށް (މިހާރުގެ ނަމުން އޭޖްޑް ކެއަރ މޯލްޑިވްސް) 15 އަހަރު ފުރުން ފާހަގަކުރުމުގެ ގޮތުން ހޮނިހިރު ދުވަހު ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް ވިދާޅުވީ، ދޮށީ އުމުރުގެ އާބާދީ އިތުރުވަމުންދާ އިރު ބައެއް ފަހަރު ދައުލަތުގެ ބެލުމުގެ ދަށަށް މީހުން ގެންދަން ޖެހޭ އިރު، ރާއްޖޭގައި ހުރީ އެ ފަރާތްތަކަށް ހިދުމަތް ދޭން އެންމެ އެކަށީގެންވާ ތަންތަން ނޫން ކަމަށް ގަބޫލުކުރައްވާ ކަމަށެވެ. އަދި އަމިއްލަ ފަރާތްތަކުގެ އެއްބާރުލުމާ އެކު މި ވަސީލަތްތައް ފުޅާކުރަން ޖެހޭ ކަމަށް ދެކެވަޑައިގަންނަވާ ކަމަށް ވެސް ރައީސް ވިދާޅުވިއެވެ.\n"އަޅުގަނޑު ވެސް ގަބޫލުކުރަން، ގުރައިދޫގައި ހުންނަ މަރުކަޒަކީ، ދޮށީ ޢުމުރުގެ މީހުން ގެންގުޅެން އެންމެ އެކަށީގެންވާ ތަނެއް ނޫން. އެ އަށް ވުރެ ފެންވަރު ރަނގަޅު، އަދި ވަސީލަތްތައް ތަނަވަސް ތަނެއް އެކަމަށް ބޭނުންވޭ. އެފަދަ މަރުކަޒަކުން، އެ ޢުމުރުގެ މީހުންގެ ހެލްތު ސްކްރީން ހަދައި، ޞިއްޙީ ޙާލަތު ވަޒަން ކުރެވޭނެ ގޮތްތައް ހުންނަންޖެހޭނެ،" ރައީސް ވިދާޅުވިއެވެ.\nރައީސް ވިދާޅުވީ ދޮށީ އުމުރަށް ދިޔުމުން ދައުލަތުން އެލަވަންސެއް ދީފައި ގޭގައި ބޭތިއްބުމަށް ވުރެ ރަނގަޅީ ހަރަކާތްތެރި ދިރިއުޅުމަކަށް އެ މީހުންނަށް ފުރުސަތު ފަހިކޮށްދިނުން ކަމަށެވެ. އަދި ދޮށީ އުމުރާ ބައްދަލުވުމަކީ ހަރަކާތްތެރި ދިރިއުޅުމާ ވަކިވާން ޖެހޭ ސަބަބެއް ނޫން ކަމަށާއި، ދޮށީ އުމުރުގައި ހަރަކާތްތެރިކޮށް އުޅުމަކީ ބަލި އެނދާ މީހާ ދުރުކޮށްދޭ ކަމެއް ކަން ވެސް ރައީސް ފާހަގަކުރެއްވިއެވެ.\n"ދޮށީ އުމުރާ ބައްދަލުވުމަކީ ކުރީގެ ޙަރަކާތްތެރި ދިރިއުޅުމާ ވަކިވާންޖެހޭ ސަބަބެއް ނޫން. އަދި މަސައްކަތް ކުރުމާއި ވަޒީފާ އަދާކުރުން ހުއްޓައިލަންޖެހޭ ސަބަބެއް ވެސް ނޫން. ދޮށީ ޢުމުރުގައި ވެސް ކޮންމެވެސް މަސައްކަތެއްގެ ތެރޭގައި ޙަރަކާތްތެރި ދިރިއުޅުމެއް އުޅެން އާދަކުރުމަކީ ބަލި އެނދާ މީހާ ވަރަށް ބޮޑަށް ދުރުކޮށްދޭ ކަމެއް،" ރައީސް ވިދާޅުވިއެވެ.\nމި މޭރުމުން ވާހަކަފުޅު ދައްކަވަމުން ރައީސް ވިދާޅުވީ ދުނިޔޭގެ ގިނަ ގައުމުތަކުގައި ވެސް މީހުން މުސްކުޅި ކުރާއިރު އެ މީހުންގެ ބޭނުން ހިފޭނެ އިންތިޒާމުތައް، ސަރުކާރުގެ ތެރެއިން ނޫނަސް ހަމަޖައްސާފައި ހުންނަ ކަމަށެވެ. އަދި އެފަދަ އިންތިޒާމްތަކެއްގެ މަގުސަދަކީ މުޖުތަމައުއިން އެމީހުން ބާކީ ނުކޮށްލާނެކަން ވިސްނައިދިނުން ކަމަށް ވެސް ރައީސް ސޯލިހު ވިދާޅުވިއެވެ.\nމި ހަފުލާގައި ދެއްކެވި ވާހަކަފުޅުގައި ރައީސް ވަނީ ދޮށީ އުމުރުގެ ބެލެނިވެރިންނަށް ހުރިހާ އެންމެން ވެސް އަޅާލުމަށް ބާރުއަޅުއްވާފައެވެ. އަދި ދޮށީ އުމުރުގެ މީހުންނަށް އަޅާލައި އިހުތިރާމް ކުރަމުގެ އާދައަކީ ވެސް ޅަކުދިންނާއި ޒުވާނުންގެ ތެރޭގައި އަށަަގަންނަވަން ޖެހޭ އާދައެއް ކަމަށް ރައީސް ވިދާޅުވިއެވެ. ރައީސް ވިދާޅުވީ މައިންބަފައިން ދޮށީ އުމުރަށް ދިޔުމުން ބޭނުންވަނީ ބަލަން ހުންނާނެ ބިދޭސީއެއް ނޫން ކަމަށާއި، އެމީހުން ބޭނުންވަނީ ދަރިންގެ އަޅާލުމާއި ލޯތްބާއި އޯގާތެރިކަން ކަމަށެވެ.\n"އަޅުގަނޑުމެން ބޮޑެތިވެ އަމިއްލަ ދިރިއުޅުމެއް ފަށާފައިވިޔަސް މައިންބަފައިން ވެފައިވާ ޤުރުބާނީ ހަނދާން ނައްތާލައިގެން ނުވާނެ. ފުދުންތެރިކަން ހުރި މިންވަރަކުން މައިންބަފައިންނަށް އުފާވެރި ދިރިއުޅުމެއް ހޯދައިދިނުމަކީ ކުރަންޖެހޭނެ ކަމެއް،" ރައީސް ވިދާޅުވިއެވެ.\nރައީސް ސޯލިހު ވަނީ މުސްކުޅިންނަށް ހިދުމަތްކޮށް ދިނުމުގައި މަންފާ ސެންޓަރުން ކުރަމުން ގެންދަވާ މަސައްކަތްތަކަށް ތައުރީފްކުރައްވާފައެވެ. މަންފާ ސެންޓަރަކީ، ދޮށީ ޢުމުރުގެ މީހުންގެ ވަރަށް ޚާއްޞަ ބައިވެރިއެއް ކަމަށާއި އެމީހުންގެ ޢުމުރާ ގުޅޭގޮތުން، ހޭލުންތެރިކުރުމުގެ ތަފާތު ޕްރޮގްރާމްތައް ހިންގުމުގައި ވަރަށް ކާމިޔާބު މަރުކަޒެއް ކަން ރައީސް ފާހަގަކުރެއްވިއެވެ.\nއެންމެ ފަހުން އަޕްޑޭޓް ކުރީ:4ދުވަަސް ކުރިން | ރިވިއު ކުރީ: އަލީ ޔޫސުފް\n- ދެ ހާހަށް ވުރެ ގިނަ ފޮތް ޕްރޮގްރާމްގެ ދަށުން ލިބުނު: ކަރެކްޝަންސް\nއަފްގާނިސްތާން ގައުމީ ކީޕަރ މާޒިޔާއަށް ސޮއިކޮށްފި\nޗެލްސީގައި މަޑުކުރަން ބޭނުން: ސާރީ\nއިންޑިއާގެ ޓިއުޝަން ކްލާހެއްގައި ރޯވެ މަދުވެގެން 19 ކުދިން މަރުވެއްޖެ\nމޯދީ ރާއްޖެ ވަޑައިގަންނަވަނީ\nލަންކާގެ ބޮމުގެ ހަމަލާއާ ގުޅުން ހުރި މީހަކު މިޔަންމާއިން ހައްޔަރުކޮށްފި\nފަލަސްޠީންގެ ސިއްހީ ހާލަތު ރަނގަޅު ކުރުމަށް ވޯރލްޑް ހެލްތު އެސެމްބްލީގައި ރާއްޖެއިން ވޯޓް ދީފި


Dhoo Rakkaatheri Kurun (4) | Dhiislam\nދޫރައްކާތެރިކުރުން - 4\nދިއިސްލާމް ޑެއިލީ ޖުލައި 29, 2010\nޣީބަބުނުމުން ސަލާމަތްވާނީ ކިހިނެއް؟\n1. ﷲ އަށް ތަގްވާވެރިވުން. އަދި ﷲ އަށް ލަދުވެތިވުން.\nމިކަން ޙާޞިލް ކުރެވޭނީ ގިނަގިނައިން ގުރްއާން ކިޔަވާ އަދި އެއަޑުއަހާ ހެދުމުންނެވެ. އަދި ކީރިތި ރަސޫލާ ޞައްލަﷲ އަލައިހިވަސައްލަމް ގެ ކިބައިން ޣީބަބުނުމުގެ ނުބައިކަމާއި މެދު ވާރިދެވެފައިވާ ޙަދީޘް ތައް މުދާރަސާކޮށް، އެންމެހައި ކުށްފާފަ ތަކުން ދުރުހެލިވުން. ﷲ ވަޙީ ކުރެއްވިއެވެ.\n(أَمْ يَحْسَبُونَ أَنَّا لَا نَسْمَعُ سِرَّهُمْ وَنَجْوَاهُمْ بَلَى وَرُسُلُنَا لَدَيْهِمْ يَكْتُبُونَ) الزخرف: ٨٠ މާނައަކީ: "ނުވަތަ އެބައިމީހުން ހީކުރަނީ އެމީހުން ކުރާ ސައްލާތަކާއި ސިއްރުން ރާވާރޭވުންތަކުގެ އަޑު ތިމަން ﷲ އައްސަވާ ވޮޑިގެން ނުވާ ކަމަށް ހެއްޔެވެ. އެހެނެއް ނުވާނެއެވެ. އެމީހުންގެ ގާތަށް ތިމަން ﷲ ލައްވާފައިވާ މަލާއިކަތުން އެކަންތައް ލިޔުއްވައެވެ".\nރަސޫލާ ޞައްލަﷲ އަލައިހިވަސައްލަމަ ޙަދީޘް ކުރެއްވިއެވެ. (استحيوا من الله عز وجل حق الحياء، قلنا: يا رسول الله، إنا نستحيي والحمد لله، قال: ليس ذلك، ولكن من استحيى من الله حق الحياء فليحفظ الرأس وما حوى، وليحفظ البطن وما وعى). މާނައަކީ: "ތިޔަބައިމީހުން މާތް ﷲ އަށް ޙައްގު ގޮތުގައި ލަދުވެތިވާށެވެ. ޞަޙާބީން ދެންނެވިއެވެ. ތިމަންމެން ﷲ އަށް ލަދުވެތިވަމެވެ. އެކަމަށްޓަކައި ﷲ އަށް ޙަމްދު ހުއްޓެވެ. ޙަދީޘް ކުރެއްވިއެވެ. ތިޔަބުނާ ކަންތަކެއް ނޫނެވެ. އެހެންނަމަވެސް ﷲ އަށް ޙައްގު ގޮތުގައި ލަދުވެތިވެއްޖެމީހާ އޭނާގެ ބޮލާއި އެޔާއި ގުޅިފައިވާ ތަންތަން ރައްކައުތެރި ކުރާށެވެ. އަދި ބަނޑާއި އެޔާއި ގުޅިފައިވާ ތަންތަން ރައްކައުތެރި ކުރާށެވެ".\n2. ޣީބަބުނުމުގެ ސަބަބުން ތިމާގެ ހެޔޮކަންތަކުން އުނިވެގެންދާ މިންވަރު ހަނދުމަ ކުރާށެވެ. އަދި އޭނާ ޣީބަ ބުނީ މީހާއަށް އަމިއްލަ ހެޔޮކަންތައް ހަދިޔާ ކުރެވެނީ ކަމާއިމެދު ވިސްނާ ފިކުރުކުރާށެވެ. ރަސޫލާ ޞައްލަﷲ އަލައިހި ވަސައްލަމަ ގެ ޙަދީޘް އެއްގެ މާނާގައިވެއެވެ. "ތިމަންކަލޭފާނުގެ އުއްމަތުގެ މީހުންގެ ތެރެއިން މުފްލިސަކީ ކާކުކަން ތިޔަބައިމީހުންނަށް އެގޭތޯއެވެ؟ ޞަޙާބީން ދެންނެވިއެވެ. ތިމަންމެންގެ ތެރޭގައި މުފްލިސަކީ އޭނާގެ އަތުގައި ދިރްހަމެއް ވަންނާނެ ތަނެއް ނެތް މީހާއެވެ. ޙަދީޘް ކުރެއްވިއެވެ. ތިމަންކަލޭގެފާނުގެ އުއްމަތުގެ މުފްލިސަކީ ގިޔާމަތްދުވަހުން ނަމާދާއި ޒަކާތާއި ރޯދަ ހިފައިގެން މާތް ﷲ ގެ ޙަޟްރަތަށް އަންނަހިނދު، މީހަކާއި ދިމާލަށް އެއްޗެތިކިޔާ، އެހެންމީހަކަށް ގޯނާކޮށް، އެހެންމީހެއްގެ މުދާކައި ހަދާފައިވާ މީހާއެވެ. އެފަދަމީހުންގެ ހެޔޮކަންތައް އަނިޔާލިބުނު މީހާއަށް ދެވޭނެއެވެ. އޭނަގެ ހެޔޮކަންތައް ހުސްވެއްޖެނަމަ އަނިޔާލިބުނުމީހާގެ ނުބައިކަންތަކުން ނަގައި އަނިޔާވެރިވިމީހާ އަށް ބަދަލު ކުރެވޭނެއެވެ. އެޔަށްފަހު އޭނާ ނަރަކަ އަށް އެއްލައިލެވޭނެއެވެ".\n3. ތިމާގެ އަމިއްލަ ނަފްސުގެ ޢައިބުތަކާއި މެދުގައި ވިސްނާފިކުރުކޮށް، އެހެންމީހުންގެ ޢައިބު ހޯދަން މަސައްކަތް ނުކުރުން. މިފަދަކަންތަކަށް އަރައިގަނެވެނީ ނަމަ، މާތް ﷲ ތިމާ އިމްތިޙާނު ކުރެއްވުމުގެ ގޮތުން އެހެންމީހުންގެ ހުންނަ ޢައިބު ޞިފަތައް ތިމާގެ ކިބައިގައި ލައްވަފާނެކަން ހަދުމަކުރުން.\n4. ޞާލިޙް ރަގަޅު އެކުވެރިންނާއި އެކުގައި އުޅުން، އަދި ނުބައި އެކުވެރިންނާއި އެކުގައި އުޅުން ދޫކޮށްލުން.\n5. ސަލަފުއްޞާލިޙުންގެ ސީރަތު ދިރާސާކުރުން. އެބޭކަލުން ހަވާނަފްސާ ދެކޮޅަށް ހަނގުރާމަ ކުރެއްވިގޮތް ދަސްކުރުން.\nއަބޫޢާޞިމުއް ނަބީލް ވިދާޅުވިއެވެ. "ޣީބަބުނުމަކީ ޙަރާމް ކަމެއްކަން އެނގުނު ދުވަހުން ފެށިގެން ދުވަހަކުވެސް ތިމަންކަލޭގެފާނު ޣީބައެއް ނުބުނަމެވެ".\n6. ތިމާއަށް ޣީބައެއް ބުނެވިއްޖެނަމަ އަމިއްލަ ނަފްސަށް އަދަބުދިނުން.\nއިބްނުވަހުބް ކަންތައް ކުރެއްވިގޮތްކަމަށްރިވާވެގެންވެއެވެ. އެކަލޭގެފާނަށް މީހެއްގެ ޣީބަ ބުނެވިއްޖެ ކޮންމެ ހިނދެއްގައި އަނެއްދުވަހު ރޯދަހިއްޕަވައެވެ. މިގޮތަށް ގޮސް އެކަލޭގެފާނަށް އުނދަގޫވާ ވަރުވުމުން ޣީބަބުނުން އެއްކޮށް ހުއްޓަވާލެއްވިއެވެ. އަދި ޣީބަބުނެވޭ ކޮންމެ ހިނދެއްގައި ދިރްހަމެއްގެ މިންވަރުން ޞަދަގާތް ކުރެއްވުމަށް އެކަލޭގެފާނު ޢަޒުމް ކަނޑައެޅުއްވިއެވެ. ދެން ދިރްހަމްދެކެވާ ލޯތްބެއްގެ ސަބަބުން ޣީބަ ބުނުމާ ދުރުހެލިވެލައްވަން ޖެހިވަޑައިގަތެވެ.\n1. ދުނިޔެމަތީގައި އޭނާ ފަޟީޙަތްކުރެއްވުން. ކީރިތި ރަސޫލާ ޞައްލަﷲ އަލައިހި ވަސައްލަމަ އެއްދުވަހެއްގައި މިންބަރަށް އަރައިވަޑައިގެން އަޑުހަރުކޮށް ގޮވާލެއްވިއެވެ. "އެބައިމީހުންގެ ދޫތަކުން އީމާންވެ، ހިތްތަކަށް އީމާންކަން ނުވަންނަ މީހުންނޭވެ. ތިޔަބައިމީހުން މުސްލިމުންނަށް ގޯނާ ނުކުރާށެވެ. އަދި އެބައިމީހުންނަށް މަލާމާތް ނުކުރާށެވެ. އަދި އެބައިމީހުންގެ ޢައުރަތައް (ޢައިބުތައް) ހޯދަން ނޫޅޭށެވެ. މުސްލިމުންގެ ޢައިބު ހޯދަން އުޅޭ މީހެއްގެ ޢައިބު މާތް ﷲ ފާޅުކުރައްވާނެތެވެ. އެމީހަކު ގޭ ތެރޭގައި ފިލާއޮތްނަމަވެސް މާތް ﷲ އޭނާގެ ޢައިބު ފާޅުކުރައްވައި ފަޟީހަތް ކުރައްވަފާނެއެވެ.\n2. ކައްވަޅުގައި ޢަޛާބު ލިބުން. އަބީބަކްރާގެ ކިބައިން ރިވާވެގެންވެއެވެ. ކީރިތި ރަސޫލާ ޞައްލަﷲ އަލައިހިވަސައްލަމަ ދެގަބުރެއްގެ ކައިރިން ހުރަސްކުރައްވާ ޙަދީޘް ކުރެއްވިއެވެ. "މިދެގަބުރަށް އެބަ ޢަޛާބު ލިބެއެވެ. އެހެންނަމަވެސް މާކަށް ބޮޑު ކަމަކު އެއް ނޫނެވެ. އޭގެތެރެއިން އެކަކީ ކުޑަކަމުދާތަކެތިން ސާފުނުވާމީހެކެވެ. އަނެކަކީ ޣީބަބުނުމުގެ ސަބަބުން ޢަޛާބު ލިބެމުންދާ މީހެކެވެ".\nއަލްޚައްޠާބީ ވިދާޅުވިއެވެ. "މިޙަދީޘް ގައި އެމީހުންނަށް ޢަޛާބުލިބެނީ މާބޮޑު ކަމަކު އެއް ނޫނޭ ޙަދީޘް ކުރެއްވުމުގެ މާނައަކީ އެމީހުންނަށް އެކަމެއްެގެ ސަބަބުން ޢަޛާބުލިބެމުން އެދާ ކަމަކީ ދުރުހެލިވާން ބޭނުންވެއްޖެނަމަ، ދުރުހެލިވާކަށް އެހާ އުނދަގޫ ކަމެއް ނޫނެވެ".\n3. ނަރަކައިގައި ޢަޛާބު ލިބުން. ކީރިތި ރަސޫލާ ޞައްލަﷲ އަލައިހި ވަސައްލަމަ ޙަދީޘް ކުރެްވިއެވެ. ތިމަންކަލޭގެފާނައިގެން މިޢުރާޖަށް އަރައިގަޑައިގެންނެވުނު ރޭގައި މީސްތަކުންގެ ތެރެއިން ބަޔަކު އެބައިމީހުން ގެ ނިޔަފަތިތަކުން މޫނުގައި ވަކިއަޅާތަން ދެކިލިެެއްވީމެވެ. އެެއިީ ކޮންބަޔެއްތޯ ސުވާލުދެންނެވުމުން ޖިބްރީލްގެފާނު ވިދާޅުވިއެވެ. އެބަިމީހުންނަކީ ޣީބަބުން މީސްތަކުންގެ އަބުރަށް އަރައިގަންނަމުން ދިޔަ މީހުންނެވެ.\nއެހެންވެސް ބޮޑެތިފާފަތަކެކޭވެސް އެއްފަދައިން ޣީބަބުނުން ފަދަ ކަމަކަށް އަރައިގަނެވިފައިވާ މީހާ އެކަމުން ތައުބާވެ ﷲ ގެ މަގަށް ރުޖޫޢަވާން ޖެހޭނެއެވެ. ތައުބާވެވޭނީ އަންނަނިވި ކަންތައްތައް ފުރިހަމަ ކިޮށްގެންނެވެ.\n1. ތިމާއަށް ކުރެވުނު ކަންތަކާއި މެދު ހިތާމަކުރުން. ރަސޫލާ ޞައްލަﷲ އަލައިހި ވަސައްލަމަގެ ޙަދީޘްއެއްގެ މާނާގައިވެއެވެ. "ކުރުވުނު ކުށަށް ހިތާމަ ކުރުމަކީ ތައުބާވުމެކެވެ".\n2. ކުރެވުނު ކުށުން ދުރުހެލިވެ އެއްކިބައިވުން. ސަބަބަކީ ކުށަށް އަރައިގަތުން މަތީ ދެމިހުރިހާ ހިނދަކު ތައުބާނުވެވޭނެކަން.\n3. އެފަދަ ކުށަކަށް ދެންދުވަހަކުވެސް އަރައިނުގަތުމަށް ހިތުގެ އަޑިން ޢަޒުމް ކަނޑަ އެޅުން.\n4. މީހެއްގެ ޙައްގަކަށް އަރައިގަނެވިފައިވަނީ ނަމަ އެމީހެއްގެ ކިބައިން މާފަށް އެދުން. ރަސޫލާ ޞައްލަﷲ އަލަިއހިވަސައްލަމަ ޙަދީޘް ކުރެއްވިއެވެ. "ތިޔަބައިމީހުންގެ ތެރެއިން މީހަކަށް އެހެންމީހެއްގެ ޙައްގަކަށް ނުވަރަ އަބުރަށް އަރައިގަނެވި އަނިޔާވެރިވެވިފައިވަނީ ނަމަ ދީނާރެއް ދިރްހަމެއް ނުވާ ދުވަހު އެމީހެއްގެ ހެޔޮކަމުން ނެގި އަނެއްމީހާ އަށް ލިބުނު އަނިޔާވެރިކަމާއި ގުޅޭވަރަށް އޭނާގެ ހެޔޮކަމުން ދެވޭ ދުވަސް އައުމުގެ ކުރިން އެކަމެއް އަވަހަށް ނިންމާށެވެ. އެމީހެއްގެ ހެޔޮކަމެއްވާނަމަ އަނިޔާލިބުނު މީހާއަށް އަނިޔާ އަށްވާވަރަށް ލިބިދެވޭނެއެވެ. ހެޔޮކަމެއް ނުވާނަމަ އަނިޔާލިބުނުމީހާގެ ނުބައިމަކުން އަނިޔާއަށްވާ ވަރަށް ކެނޑި އެބައި ބޮލު އަޅަން ޖެހިދާނެއެވެ".\nސުފްޔާން ބިން ޢުޔައިނާ ވިދާޅުވިއެވެ. "ޣީބަބުނުމަކީ މާތް ﷲ ގެ ޙަޟްރަތުގައި ޒިނޭކުރުމާއި ބަނގުރާބުއިމަށްވުރެވެސް ނުބައިކަން ބޮޑުކަމެކެވެ. އެހެނީ އެފަދަ ކަމަކަށް އަރައިގަނެވިއްޖެނަމަ ތައުބާވުމުން މާތް ﷲ އެމީހެއްގެ ތައުބާ ގަބޫލު ކުރައްވައެވެ. އެހެންނަމަވެސް، ޣީބަބުނާ މީހާ އޭނާގެ އަޚާ މާފް ކުރުމަށް ދާންދެން މާތް ﷲ އެމީހަކަށް މާފު ނުކުރައްވާނެ އެވެ".\nޙުޛައިފާވިދާޅުވިއެވެ. "ޣީބަބުނެވުނު މީހާގެ ފާފަ ފުއްސެވުން އެދި ދުޢާ ކުރުމަކީ އެކަމުގެ ކައްފާރާއެވެ".\nމުޖާހިދް ވިދާޅުވިއެވެ. "ތިބާގެ އަޚާގެ މަސްކެއުމުގެ ކައްފާރާއަކީ އޭނާ އށް ޘަނާކިޔާ އަދި ހެޔޮ ދުޢާ ކޮށްދިނުމެވެ".\nއިބްނުލް މުބާރަކް ވިދާޅުވިއެވެ. "ޣީބަބުނުމުން ތައުބާވުމަށް ޣީބަބުނެވުނު މީހާގެ ފާފަ ފުއްސެވުން އެދި ދުޢާކޮށްދޭށެވެ".\nޣީބަ ބުނުން ހުއްދަވާ ޙާލަތް ތައް:\n1. ގާޟީ އެއްގެ ކައިރީގައި އަނިޔާވެރި މީހެއްގެ އަނިޔާވެރިކަމުގެ ހެކިބަސް ދިނުން. ނުވަތަ އަނިޔާ ލިބުނުމީހާ އަނިޔާވެރިޔާގެ އަނިޔާވެރިކަމުގެ ވާހަކަ އެހެންމީހުން ގެ ޢިބްރަތަށް ޓަކައި ދެއްކުން.\n2. މުންކަރާތެއް މަނާ ކުރުމުގެ ގޮތުން މީހެއްގެ ވާހަކަ ދެއްކުން. މީހެއްގެ ކިބައިން ނުބައިކަމެއްފެނި، އެހެންމީހެއްގެ އެހީތެރިކަންނެތި އެކަން މަނާ ނުކުރެވޭނެ ކަމަށް ވަނީ ނަމަ އެވާހަކަދެއްކުން.\n3. މީހެއްގެ ނުބައިކަމުން މީހުން ރައްކާތެރި ކުރުމަށްަޓަކައި އެވާހަކަ ދެއްކުން.\n4. ފާޅުގައި ނުބައިކަންތައް ކުރާ މީހުންގެ ނުބައިވާހަކަ ދެއްކުން.\n5. މީހެއްގެ އަިއިޑެންޓިޓީ ބަޔާންކޮށްދިނުމުގެ ގޮތުން. މިޘާލަކަށް "މުޙައްމަދު" ކިޔާ ބައިވަރު މީހުންތިބެ، ވަކި މުޙައްމަދެއް ބަޔާން ކޮށް ދިނުމުގެ ގޮތުން އެމީހެއްގެ ކިބާގައި ހުރި ފާހަގަ ކުރެވޭ ޞިފައެއްގެ ވާހަކަ ބުނުން.


Salman6mas fahun shooting ah nukumefai hihsaakuri photo in fan unnah ufaaverikan! – Iru\nޝާޝާ·5އޮކްޓޫބަރު 2020\nސަލްމާން ޚާންގެ ފޭނުންނަށް މިފަހަރު މިއޮތީ ވަރަށް އުފާވެރި ޚަބަރެކެވެ. އިންޑިއާ ލޮކްޑައުން ކުރިފަހުން ލޮކްޑައުންއަށް މަޑުމަޑުން ލުއިތައް ދޭންފަށައި، ފިލްމުތަކުގެ ޝޫޓިންގ ކުރިއަށް ގެންދިޔުމުގެ ހުއްދަދީގެން އުޅެނިކޮށް ސަލްމާން ވެސް ވަނީ މިއަދު އެނބުރި ޝޫޓިންގ އަށް ނުކުމެފައެވެ.\n54 އަހަރުގެ ސަލްމާން މިއަދު އިންސްޓަގްރާމްގައި ހިއްސާކުރި ޕޯސްޓުން ފެންނަނީ އޭނާގެ ކުރިއަށް އޮތް ފިލްމު “ރާދޭ: ޔޯ މޯސްޓް ވޯންޓެޑް ބާއީ” ގެ ޝޫޓިން ގެ ތެރެއިން ނަގާފައިވާ ވަރަށް ހިތްގައިމު ފޮޓޯއެކެވެ. އެގޮތުން އެ ފިލްމުގެ ކެރެކްޓާ ގޮތަށް ހެދުން އަޅައިގެން ހުރިއިރު، ފަހަތުން ނަގާފައިވާ އެ ފޮޓޯއިން އެކަނިވެސް އެ ކެރެކްޓާގެ ވަރުގަދަކަން ފެނިގެންދެއެވެ. ބެކްގްރައުންޑުގައި ސައިކަލުތަކަކާއި ކާރުތަކެއް ފެންނަންހުރިއިރު، މުޅި ތަނުގައި އޮތީ ދުމެވެ.\nސަލްމާން ޝޫޓިންގ އަށް ނުކުމެފައި މިވަނީ6މަހާއި ބައި ކޮށްފައެވެ. އެގޮތުން އިންޑިއާ ލޮކްޑައުން ކުރުމުން ދުވަސްތަކެއް ވަންދެން އޭނާގެ ޕާންވެލް ފާމްހައުސްގައި ކަރަންޓީނުގައި ހުރުމަށްފަހު މުމްބާއީ އަށް އައިސްފައިވަނީ “ބިގް ބޮސް 14” އަށް ވަގުތު ދިނުމަށެވެ. ބިގް ބޮސް ޕްރިމިއާ ކޮށްފައިވަނީ ހޮނިހިރު ދުވަހެވެ.\nއިންސްޓަގްރާމް ޕޯސްޓުގައި ސަލްމާން ލިޔެފައިވާ ގޮތުގައި،6މަހާއި ބައި ފަހުން ޝޫޓިންގ އަށް ނުކުތުމުން ކުރެވެނީ އުފާވެރި އިހުސާސެކެވެ. މި ޕޯސްޓަށް މިހާރު ވަނީ އެއް މިލިއަނަށްވުރެ ގިނަ ލައިކު ލިބިފައެވެ. އަދި ކޮމެންޓު ބައިގައި ވެސް ސަލްމާންގެ ފޭނުން ވަނީ އުފާ ފާޅުކޮށްފައެވެ. އެއާއެކު ގިނަ މީހުން ބުނީ “ރާދޭ” އަޅުވާނެ ދުވަހެއްގައި އިންތިޒާރުގައި ތިބި ކަމަށެވެ.\n“ރާދޭ: ޔޯ މޯސްޓް ވޯންޓެޑް ބާއި” ގައި ސަލްމާންގެ އިތުރުން ދެން ފެނިގެންދާނީ ޖެކީ ޝްރޮފް، ދިޝާ ޕަޓާނީ އަދި ރަންދީޕް ހޫޑާ ފަދަ ތަރިންނެވެ. މިއީ ޕްރަބޫ ދޭވާ ޑައިރެކްޓުކުރާ ފިލްމެކެވެ.


ބުރާސްފަތި ،21 އޮކްޓޯބަރ 2021 / 11:46\nސިވިލް ކޯޓަށް ހުށަހަޅާފައިވާ މައްސަލައަކާ ގުޅިގެން އެ ކޯޓަށް ހާޒިރުކުރަން ބޭނުންވެ ހާޒިރުކުރެވިފައިނުވާ މީހަކު ބަންދުގައި ބަހައްޓައިގެން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރަކާ ގުޅިގެން، އެމީހާ ހޯދުމުގެ މަސައްކަތް ފުލުހުން ދަނީ ކުރަމުންނެވެ. މި އަމުރާ ގުޅިގެން ހޯދަމުންދަނީ، މ. ކޮޅުފުށި، ޒަހީރާމަންޒިލް، މުޙައްމަދު ނަޒީމް (32އ) އެވެ. މުޙައްމަދު ނަޒީމް ހޯދަމުންދަނީ ސިވިލް ކޯޓުގައި … ތަފްސީލް\nކުށްމަދު އަމާން މާހައުލެއް ރަށްރަށުގައި ގާއިމުކޮށް ރައްޔިތުން ހޭލުންތެރި ކުރުވުމަށް މައުލޫމާތު ދިނުމަށް ފުލުހުން ކުރަމުންދާ މަސައްކަތްތަކުގެ ތެރެއިން ގއ. ދެއްވަދޫގައި ޕްރޮގްރާމްތަކެއް ކުރިއަށް ގެންގޮސްފިއެވެ. އޮކްޓޯބަރ 20 ވަނަ ދުވަހު ވިލިގިލީ ޕޮލިސް ސްޓޭޝަނާއި މާމެންދޫ ޕޮލިސް ސްޓޭޝަން އަދި ގެމަނަފުށި ޕޮލިސް ސްޓޭޝަން ގުޅިގެން ‘މުޖުތަމައުގެ އަމާންކަމަށް އަހަރުމެންގެ ދައުރު’ ގެ ނަމުގައި … ތަފްސީލް\nބުދަ ،20 އޮކްޓޯބަރ 2021 / 14:52\nދިވެހި ފުލުހުންގެ ހިދުމަތުގެ ސީރިއަސް އެންެޑް އޯގަނައިޒްޑް ކްރައިމް ޑިޕާޓްމަންޓުން ތަހުގީގު ކުރަމުންދާ ވައްކަމުގެ މައްސަލައަކާ ގުޅިގެން މީހަކު ހޯދުމުގެ މަސައްކަތް ފުލުހުން ދަނީ ކުރަމުންނެވެ. މި މައްސަލައާ ގުޅިގެން ހޯދަމުންދަނީ ތ. ތިމަރަފުށި، ޢަލީއާބާދު، އަޙްމަދު މުޙައްމަދު (33އ) އެވެ. ވީމާ، އަޙްމަދު މުޙައްމަދާބެހޭ އެއްވެސް މައުލޫމާތެއް އެނގިލައްވާ ފަރާތެއްވާނަމަ، އެ މައުލޫމާތެއް ސީރިއަސް … ތަފްސީލް\nބުދަ ،20 އޮކްޓޯބަރ 2021 / 13:43\nސިވިލް ކޯޓަށް ހުށަހަޅާފައިވާ މައްސަލައަކާ ގުޅިގެން އެ ކޯޓަށް ހާޒިރުކުރަން ބޭނުންވެ ހާޒިރުކުރެވިފައިނުވާ މީހަކު ބަންދުގައި ބަހައްޓައިގެން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރާ ގުޅިގެން، އެމީހާ ހޯދުމުގެ މަސައްކަތް ފުލުހުން ދަނީ ކުރަމުންނެވެ. މި އަމުރާ ގުޅިގެން ހޯދަމުންދަނީ، ކ. މާލެ، މ. ހިކިކަށިމާގެ، މުޙައްމަދު ޝާހިދު (57އ) އެވެ. މުޙައްމަދު ޝާހިދު ހޯދަމުންދަނީ ސިވިލް … ތަފްސީލް\nއަންގާރަ ،19 އޮކްޓޯބަރ 2021 / 15:14\nސިވިލް ކޯޓަށް ހުށަހަޅާފައިވާ މައްސަލައަކާ ގުޅިގެން އެ ކޯޓަށް ހާޒިރުކުރަން ބޭނުންވެ ހާޒިރުކުރެވިފައިނުވާ މީހަކު ބަންދުގައި ބަހައްޓައިގެން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް ކޮށްފައިވާ އަމުރާ ގުޅިގެން، އެމީހާ ހޯދުމުގެ މަސައްކަތް ފުލުހުން ދަނީ ކުރަމުންނެވެ. މި އަމުރާ ގުޅިގެން ހޯދަމުންދަނީ، ކ. މާލެ، މ. ބޮޑުކެކުރިވިލާ، އަޙްމަދު ވަފާއު (51އ) އެވެ. އަޙްމަދު ވަފާއު ހޯދަމުންދަނީ ސިވިލް … ތަފްސީލް\nމަސްތުވާތަކެތީގެ މައްސަލައެއްގެ ތަހުގީގަށް ހާޒިރުވަން އަންގައި އިއުލާނު ކުރުން\nއަންގާރަ ،19 އޮކްޓޯބަރ 2021 / 12:08\nދިވެހި ފުލުހުންގެ ހިދުމަތުގެ ޑްރަގް އެންފޯސްމަންޓް ޑިޕާޓްމަންޓުން ތަހުގީގު ކުރަމުންދާ މައްސަލައެއްގެ ތަހުގީގަށް މީހަކު ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓް ރައްދުކުރެވިފައިނުވާތީއާއި އާއިލާއަށްވެސް އުޅޭ ވަކިތަނެއް އެނގިފައިނުވާތީ، ޖިނާއީ މައްސަލަތައް ތަޙުޤީޤުކުރުމުގައި ފުލުހުން ޢަމަލުކުރާނެ އިޖުރާއަތުގެ ޤަވާއިދުގެ 27 ވަނަ މާއްދާގައި ވާގޮތުގެ މަތިން ތަހުގީގަށް ހާޒިރުވުމަށް އަންގައި އިއުލާނުކުރަމެވެ. … ތަފްސީލް\nދުއިސައްތަ ފަނަރަ ކިލޯގެ މަސްތުވާތަކެތީގެ މައްސަލައިގައި ހައްޔަރު ކުރި ދެ މީހުންގެ ބަންދަށް 15 ދުވަސް ކޯޓުން ދީފި\nއަންގާރަ ،19 އޮކްޓޯބަރ 2021 / 11:31\nދިވެހިރާއްޖެއަށް ކަނޑުމަގުން ގިނަ ޢަދަދެއްގެ މަސްތުވާތަކެތި އެތެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން 2021 އޮކްޓޯބަރ 15 ވަނަ ދުވަހު ދިވެހި ފުލުހުންގެ ހިދުމަތުގެ ޑްރަގް އެންފޯސްމަންޓް ޑިޕާޓްމަންޓާއި ޑްރަގް އިންޓެލިޖެންސް ޔުނިޓާއި މެރިން ޕޮލިހާއި ރ. އަތޮޅު ފުލުހުންނާއި ފޮރެސިކް ފުލުހުން ގުޅިގެން ހިންގި އޮަޕަރޭޝަންގައި ފުލުހުންގެ ބެލުމުގެ ދަށަށް ގެނައި … ތަފްސީލް\nއާދިއްތަ ،17 އޮކްޓޯބަރ 2021 / 15:57\nދ. ކުޑަހުވަދޫ ޕޮލިސް ސްޓޭޝަނަށް ހުށަހެޅި ތަހުގީގު ކުރަމުންދާ މަކަރާއި ހީލަތުގެ މައްސަލައެއްގެ ތަހުގީގަށް މީހަކު ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓް ރައްދުކުރެވިފައިނުވާތީއާއި އާއިލާއަށްވެސް އުޅޭ ވަކިތަނެއް އެނގިފައިނުވާތީ، ޖިނާއީ މައްސަލަތައް ތަޙުޤީޤުކުރުމުގައި ފުލުހުން ޢަމަލުކުރާނެ އިޖުރާއަތުގެ ޤަވާއިދުގެ 27 ވަނަ މާއްދާގައި ވާގޮތުގެ މަތިން ތަހުގީގަށް ހާޒިރުވުމަށް އަންގައި … ތަފްސީލް\nސަތޭކަ ކިލޯއަށްވުރެ ގިނަ މަސްތުވާތަކެއްޗާއެކު ހައްޔަރުކުރި އަށް މީހަކު ބަންދުގައި ބޭތިއްބުމަށް ކޯޓުން އަމުރުކޮށްފި\nއާދިއްތަ ،17 އޮކްޓޯބަރ 2021 / 13:23\nދިވެހިރާއްޖެއަށް ކަނޑުމަގުން ގިނަ ޢަދަދެއްގެ މަސްތުވާތަކެތި އެތެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން 2021 އޮކްޓޯބަރ 13 ވަނަ ދުވަހު ޑްރަގް އެންފޯސްމަންޓް ޑިޕާޓްމަންޓާއި ޑްރަގް އިންޓެލިޖެންސް ޔުނިޔާއި މެރިން ޕޮލިސް ގުޅިގެން ހިންގި އޮޕަރޭޝަންގައި ފުލުހުންގެ ބެލުމުގެ ދަށަށް ގެނައި 10 މީހުންގެ ތެރެއިން 8 މީހަކު ބަންދުގައި ބޭތިއްބުމަށް ކޯޓުން … ތަފްސީލް\nރައްޔިތުން ހޭލުންތެރި ކުރުވުމުގެ ޕްރޮގްރާމްތަކެއް ކޮލަމާފުށީގައި ކުރިއަށް ގެންގޮސްފި\nހޮނިހިރު ،16 އޮކްޓޯބަރ 2021 / 13:05\nކުށްމަދު އަމާން މާހައުލެއް ރަށްރަށުގައި ގާއިމުކޮށް ރައްޔިތުން ހޭލުންތެރި ކުރުވުމަށް މައުލޫމާތު ދިނުމަށް ފުލުހުން ކުރަމުންދާ މަސައްކަތްތަކުގެ ތެރެއިން ގއ. ކޮލަމާފުށީގައި ޕްރޮގްރާމތަކެއް ކުރިއަށް ގެންގޮސްފިއެވެ. އޮކްޓޯބަރ 14 ވަނަ ދުވަހު ގއ. ކޮލަމާފުށީ ޕޮލިސް ސްޓޭޝަނާއި ވިލިގިލީ ޕޮލިސް ސްޓޭޝަނައި މާމެންދޫ ޕޮލިސް ސްޓޭޝަން ގުޅިގެން ކޮލަމާފުށީގައި ‘މުޖުތަމައުގެ އަމާންކަމަށް އަހަރުމެންގެ ދައުރު’ ގެ … ތަފްސީލް


BREAKING NEWS: Inthihaab Ge Mahsala Ah Thadhahhul Vumuge Furusath Ihdikolhah Dheefi - Vaguthu\nއިންތިހާބުގެ މައްސަލައަށް ތަދައްޚުލް ވުމުގެ ފުރުސަތު އިދިކޮޅަށް ދީފި\nރިޔާސީ އިންތިހާބު ބާތިލް ކުރަން ރައީސް އަބްދުﷲ ޔާމީން ސުޕްރީމް ކޯޓަށް ހުށަހަޅުއްވާފައިވާ މައްސަލައަށް ތަދައްހުލްވުމުގެ ފުރުސަތު އިދިކޮޅު ހުރިހާ ޕާޓީތަކަށް ދިނުމަށް ސުޕްރީމް ކޯޓުން ނިންމައި އެފަރާތްތަކަށް އެކަން މިއަދު އަންގައިފި އެވެ.\nމިދިޔަ މަހު ބޭއްވި ރިޔާސީ އިންތިޚާބު ބާތިލްކޮށް އަލުން ރިޔާސީ އިންތިޚާބު ބޭއްވުމަށް އަމުރު ކޮށްދިނުން އެދި ރައީސް ޔާމީން ސުޕްރީމް ކޯޓަށް ހުށަހެޅި މައްސަލައިގެ ޝަރީޢަތް ސުޕްރީމް ކޯޓުގައި ފަށާނީ މިއަދު 13:00 ގައެވެ.\nއެ މައްސަލައިގެ ތެރެއަށް ވަނުމަށް ކުރީގެ ރައީސް މުހައްމަދު ނަޝީދާއި ޖުމްހޫރީ ޕާޓީގެ ލީޑަރު ގާސިމް އިބްރާހިމާއި އަދާލަތު ޕާޓީގެ ރައީސް ޝައިހް އިމްރާން އަބްދުﷲ ގެ އިތުރުން ކުރީގެ ރައީސް މައުމޫން އަބްދުލްގައްޔޫމްގެ ފަރާތުން ހުށަހެޅީ މިދިޔަ ބުރާސްފަތި ދުވަހު އެވެ.\nއޮކްޓޯބަރ 14, 2018 11:04\nއިންތިޚާބު ބާތިލްކުރަން ހުށަހެޅި މައްސަލައަށް ތަދައްޚުލްވުމުގެ ފުރުސަތު ދީފި ނަމަ އެކަމަކީ އެއީ މަމެން އުފާ ކުރާ ކަމެކޭ ތަހައްދުލު ވާބަޔަކު ވާންވީއޭ ރާއްޖޭގެ ގާނޫނު ނަމްބަރު 2/2000 ގެ 13 ވަނަ މާއްދާ އާއި އަދި 14 ވަނަ މާއްދާއާއި ޚިލާފަށޭ އިލެކްޝަންްސް ކަމިޝަން އިން ވޯޓް ކަރުދާސް ތައް ޕްރިންޓް ކުރީ އެއީ ވަކި ފަރާތަކަށް ނާޖާއިޒު ގޮތުގައި ފައިދާ ހޯދާ ދިނުމަށް އިލެކްޝަންސް ކަމިޝަން އިން ކޮށްފައިވާ ކަމެއްތޯ ބެލުމަކީ އެއީ އޭސީސީގެ ކަމެއް ކަމަށްވާތީވެ އެކަން ޖެހޭނެއޭ އޭސީސީން ބަލަން އެކަން ނުބަލާ އަދި ވެސް އޭސީސީ ހިމޭނުން އޮންނަނީ އެއީ ކީއްވެތޭ މިއަދު އޭސީސީން ސްޕްރީމް ކޯޓުގައި އޮންނަ އަޑުއެހުމަށް ވަދެ އެއަޑު އަހާ ނިންމާ މިކަން އޭސީސީން ބަލަން ޖެހޭނެ ކަމަށޭ މަމެން މިދެކެނީ އިންތިޚާބުގެ ވޯޓް ކަރުދާސް ޗާޕް ކުރުމުގައި ކޮރަޕްޝަން ހުރެއްޖެނަމަ އިންތިޚާބު ވާން ޖެހޭނީ ބާތިލް އޭ އެއީ ޔަގީން ކަމެކޭ އެމްޑީޕީ އަކަށް ނޫން އިނގޭނީ ސްޕްރީމް ކޯޓުން ކުރަން ޖެހޭނެ ހުކުމް އަދި ގާސިމަށް ނޫން އިނގޭނީ މިކަން ކުރަން.\nއޮކްޓޯބަރ 14, 2018 11:20\nތަހައްދުލުވާ ބަޔަކު ވާންވީ ނުވާ ބަޔަކު ނުވާންވީ ބޮޑު ސޭޓް ކޮން ކުއްޖެއްގެ އުނގަށް އަތްވައްޓާލައިގެން އަތް މޮޑެނީތޭ ތަމެން އުޅެނީ ބޮޑު ސޭޓާ އަބަދުވެސް ވިޔާގްރާ ކައިގެންތޭ އެއީ މަމެންނަށް ނޭގޭ ކަމަކީ ދެން ތިޔާ ފެންވަރުގެ ކަސްބިއަނޭ މެން ރާއްޖޭގެ ވެރިކަން ކިއެއްކުރަން ރާއްޖޭގެ ސިޔާސީ ޕާރޓީ އެއްގެ ލީޑަރު ކަން ކުރުން އެއީ އެފްރިކާގެ ބޮކޯ ހަރާމްގެ ލީޑަރު ބޮކޯ ހަރާމް ޖަމާއަތުގެ ކުރުމާއި އެއް ފަދަ ކަމެކޭ ދެން ތަމެން ސްޕްރީމް ކޯޓުގައި ހިނގަމުންދާ މައްސަލަ އަށް ތަހައްދުލު ވުމުން ތަމެން އޮޅިގެން ވެސް ތެދެއް ނަހަދާނެއޭ ރިޔާސީ އިންތިޚާބުގެ ގަވާއިދުގެ 32 ވަނަ މާއްދާއާއި ޚިލާފަށް މިފަހަރު ރިޔާސީ އިންތިޚާބު ރާއްޖެތެރެ އާއި އަދި މާލޭގައި ބާއްވާފައިވަނީ އަދި ސްޕެޝަލީ އައްޑޫގައި ލީ ވޯޓެއް ނޫނޭ އެއީ ވޯޓް ލުމަށޭ ކިޔާ ފޭކް ކަރުދާސް ތަކެއް ވޯޓް ފޮއްޓަށް އަޅައިގެން އެމެން ނިޒޭ މެން ކުރި ފަސްމާމުލު ފަސްވަގުންގެ ވައްކަމެކޭ އިންތިޚާބު ބާތިލް ކުރަން ޖެހޭނީ ވަގުވޯޓް ރައީސް ފެއްސޭ ދެން ރަށަށް ފެއްސޭ ފެއްސޭ ފެއްސޭ..\nއެންމެންގެ ސަމާލު ކަން ސްޕްރީމް ކޯޓަށޭ ކިޔާ ޕްރޮޕެގެންޑާ ފަތުރައިގެން ތަމެން ރަނޑު ޑްރާމާ ކުޅުނު ނަމަވެސް އިންސާފުން ނުޖެހޭ އެއްކިބާ ވާން ރާއްޖޭގެ ގާނޫނު ނަމްބަރު 2/2000 ގެ 13 ވަނަ މާއްދާ އާއި އަދި 14 ވަނަ މާއްދާ އާއި ޚިލާފަށް އީސީން ރިޔާސީ އިންިތޚާބުގެ ވޯޓް ކަރުދާސް ޗާޕް ކުރަން އެމްސެވެން އަށް ދިނުން ފުރަތަމަ ފެށުން އެއޮތީ ގާނޫނާއި ޚިލާފުވެފައި ކަމަށޭ މަމެން ދެކެނީ އިންތިޚާބު ބާތިލް ވާން ނުޖެހޭ ސަބަބެއް ތަމެން ދައްކަގަ ކޮބާ އޭސީސީ އޯއި އޭސީސީ އޯއި އޭސީސީ އޯއި އޭސީސީ އޯއި އޭސީސީ ހޫއް ހޫއް ޑޭންޖުރެސް ޑޭންޖުރެސް ޑޭންޖުރެސް...\nއޮކްޓޯބަރ 14, 2018 12:27\nއަދި ކިރިޔާ ތިއެނގުނީ އަހަރުމެން މާ ކުރީގަވެސް ތިވާހަކަ ދެއްކިން އެކަމަކު ތަމެން ވައްކަން ކުރަންވެގެން އަޅާ ނުލީ ނޫންތޭ. ދެން ވައްކަން ވާވަރަށްވުރެ އިތުރަށް ވޯޓް ލިބުނީމާ ހުރިހާ ވައްކަން ވަކިބަޔަކު ބޮލުގަ އަޅުވާއިގެން ޗައުޅެނީ\nމިފަހަރު ރިޔާސީ އިންތިޚާބު އެމެން ބާއްވަން ވެގެން ވޯޓް ކަރުދާސް ޗާޕް ކުރަން މިހާ ދުވަހު ޔުޓިލިޓީ އަށް ދީގެން ޗާޕް ކޮށްގެން އެއްވެސް މައްސަލަ އެއް ނުނިކުމެފައިވާ އިރު އެމެންގެ އިންޓެގްރިޓީ އާއި އަދި ޔުޓިލިޓީން އެންމެ ގިނައިން މާރކްސް ހޯދާފައިވާ އިރު ބިޑް ޑޮކިއުމެންޓް ގައި ނުހިމެނޭ ކަންކަން އެމްސެވެން އިން ހުށައެޅުމުން ބޮޑު އަގުގައި އެމްސެވެން އަށް އީސީން ވޯޓް ކަރުދާސް ޗާޕް ކުރަން ހަވާލުކުރުން ގާނޫނު ނަމްބަރު 2/2000 ގެ 13 އަދި 14 ވަނަ މާއްދާގައިވާ ކުށް އިލެކްޝަންސް ކަމިޝަން އިން ކޮށްފައިވޭތޯ ބެލުމަކީ އެއީ އޭސީސީގެ މޭންޑޭޓް ތެރޭގައި ހިމެނޭ ކަމެކޭ އެކަމަކު އޭސީސީ އޮތީ މިކަމުގައި ނިދާފައި ދޯ ތަމެންނަށް ފެންނަނީ ހައުސިންގް އިން ރައްޔިތުންގެ ލާބައާއި މަންފާ އަށް ދޫކުރާ ގޯތި ދޯ އޭސީސީ މަހަށް ދޭބަލަ ދެން މަހަށް މަހަށް މަހަށް މަހަށް ދޭބަލަ...\nތިމާމެންގެ ފަރާތުން އެއްވެސް ކަމެއް ގޯހުން ނުހަދާ ކަމަށްވާނަމަ، މަޑުމަޑުން ގޭގަ ތިއްބެވުމަށް އިދިކޮޅު ހަތަރު ލީޑަރުންނަށް ދަންނަވަން(.) ހަމަ ޔަޤީނުންވެސް އިންސާފު ލިބޭނީ އިންސާފުގެ މަގަށް ކަން ކަށަވަރުކުރޭ(.) މާތް ﷲ އަށް އީމާންވެގެން، ކެތްތެރިކަމާއެކުގަ ތިއްބަވާ(.) ޤައުމު ހަލަބޮލި ނުކުރެއްވުމަށް އާދޭސްކުރަން(.) ހުރިހާ ފަރާތްތަކަށް މި ގޮވާލަނީ(.) ޕްލީޒް!\nއޮކްޓޯބަރ 14, 2018 11:47\nސަރުއީ ޖަލުހުކުމަކަށް ފިލައިގެން އުޅޭ މީހަކަށް ސަރުއީ މައްސަލައަކަށް ތަދައްޙުލްވެވޭނެތޯ؟ ކޮންމެސް މޮޅު ޤާނޫނީ ވަކީލަކު މިޔަށް ޖަވާބެއްދީބަލަ\nއޮކްޓޯބަރ 14, 2018 11:50\nވޯޓްލާ މަރުކަޒަށް ތަކެތި ވެއްދުމަކީ ރިޔާސީ އިންތިޚާބުގެ ގަވާއިދުގެ 32 ވަނަ މާއްދާއާއި ޚިލާފު ކަމެކޭ ބަޓް ވޯޓްލީދުވަހު ހެދުނު އަންހެން ކުދިން ގޮސް ވޯޓް ލާ މަރުކަޒަށް ދިޔައިރު އާދަޔާ ޚިލާފަށް ބޮޑެތި ސުތުލި ގޯނި ވަރުގެ ބްލެކް ކުލައިގެ ހޭންޑް ބޭގް ގޮސް ވޯޓް ލާ މަރުކަޒަށް ވެއްދުން އަދި ވޯޓް ލާ މަރުކަޒަށް ފޯން ވެއްދުން ވޯޓް ލާމީހުން ވެސް އަދި ވޯޓްލާ މަރުކަޒަށް ސްމާރޓް ވޮޗް ވެއްދުން މީ ސީދާ 32 ވަނަ މާއްދާއާއި ޚިލާފަށް ކުރި ކަމެއް ބާތިލް ޓިމްބަރ ޓިމްބަރ ޓިމްބަރ...\nދަންނަވަން(.) މިއީ ޝެއިޚް އިލްޔާސްގެ އެކަނި ޤައުމެއްވެސް ނޫން(.) މިއީ، މައުމޫނާއި، ޤާސިމާއި، އިމްރާނާއި އަދި ނަޝީދުގެ ޤައުމެއްވެސް ނުމެ ނޫންމެ(.) ކީއްވެގެންތޯ ކެތްތެރިކަމެއް ނެތީ(.) ސްޕްރީމް ކޯޓުން މައްސަލަ ފައިޞަލާ ކުރައްވާނީ އިންސާފުން(.) އެއީ ކޮންމެ ކޮޅަކަށް ނިމިގެން ދިޔަކަމުގައިވިއަސްމެ(.) އައިޖައިބު ސަހަރީ ނުވާނެ(.) ނޫސްތައްވެސް ހީވަނީ ކެކިއަރަނީހެން(.) ރަނގަޅު ތަޢުލީމީ، ތަޖުރިބާ ހުރި ޞޯލިހެއް ނަމަ އަދި ކޮބާ(.) މަށަށް ޔަޤީން މި ޞޯލިޙް ކަލޭގެ ފާސިދަކަށް ބަދަލުކޮށްލާނީ އެބޭފުޅާގެ ވަށައިގެން ތިއްބެވި އަމިއްލަ އެދުމުން ފޯވެފައިވާ މަދު ބައެއް(.) މާތް ކަލާކީ!\nއޮކްޓޯބަރ 14, 2018 11:55\nރާއްޖޭގެ ރިޔާސީ އިންތިޚާބުގައި ފައިނަލް ބަސް ބުނާ ފަރާތަކީ އެއީ އެމްޑީޕީ ހަރުގެއެއް ގޮތަށް މަސައްކަތް ކުރާ ޓްރާންސްޕެރެންސީ އެއް ނޫނޭ އެތަނުގެ ބޮޑަކީ އެއީ ރަންރީނދޫ ޓްވިޓަރޭ ގެ މަތިކިބައޭ ދެން ރަންރީނދޫ ޓްވިޓަރޭ ލިޔެފައި ދޭ ބަޔާން ތައް އެތަނުން ނެރެނީއޭ އެއީ ކޮރަޕްޝަން ހުއްޓުވުމާއި މަނާކުރުމާއި ބެހޭ ގާނޫނުގެ 13 ވަނަ މާއްދާ އާއި 14 ވަނަ މާއްދާގައިވާ ކުށް އެމެން ކުރި ކަމެއްތޭ އޭސީސީން ބަލަން ޖެހެއޭ އޯއި އޭސީސީ އޯއި އޭސީސީ އޯއި އޭސީސީ އޯއި އޯއި..\nމައްސަލަ ވަކިކޮޅަކަށް ނުޖެހި ބަލަން ފެނޭ\nއޮކްޓޯބަރ 14, 2018 12:16\nލާއިންސާނީ އަނިޔާ ލިބޭގޮތަށް ގޯތި ވިއްކުން ހުއްޓުވަން ހުށަހެޅި މައްސަލަ ޝަރީއަތަށް ފޮނުވި ނަމަވެސް އެއީ ލާއިންސާނީ އަނިޔާ ލިބޭ ގޮތަށް ހައުސިންގް މިނިސްޓްރީން ކުރާ ކަމެއް ނޫނެވެ. ސަރުކާރަށް އެބައޮތް މިކަން އަދިވެސް މިއަށް ވުރެން ރަނގަޅަށް ގެންދެވެން އެގޮތުން ސަރުކާރުން އެންމެ 400 ގޯތީގެ ބަދަލުގައި އެއަދަދު އިތުރު ކޮށްލަންވީ މަދުވެގެން 15 ހާސް ގޯއްޗަށް އެއްހާސް އަކަފޫޓްގެ އަދި ގޯއްޗެއް ވިއްކަންވީ4ލައްކައިގެ ބަދަލުގައި2ލައްކަ އަށް އެއިރުންނޭ..\nއޮކްޓޯބަރ 14, 2018 12:32\nރައީސް ޔާމީނު މިހާރު އެދާގޮތަށް ބަލިވަމުން އިތުރަށް ފަޟީޙަތްވަމުން އަގު ވެއްޓެމުން ރައްޔިތުންގެ ނަފްރަތާއި ފޫހި އިތުރުވަމުން ދިއުން ދެން އޮތީ،\nއޮކްޓޯބަރ 14, 2018 14:55\nނޫނޭ ނޫނޭ. ރައްޔިތުންގެ ލޯބި އިތުރު ވަނީ. ލާދީނީ ބައިގަނޑު ގެ ނަފްރަތު އިތުރު ވަނީ. އެއީ ހަމަ އެންމެ ރަނގަޅު ގޮތް. ކަލޭމެންގެ ހިތް ހަސަދައިން ފަޅައިގެންދާވަރުވާނެ.\nސަރުކާރުން އެބަޖެހެ ސްޕްރީމް ކޯޓުގައި އޮތް މައްސަލައިގެ ނެގެޓިވް އިމްޕެކްޓް ކުޑަ ކުރުމަށް ޓަކައި ހުޅުމާލެ2އަދި ހުޅުމާލެ 1 އެއްކޮށްލައިގެން އެކު ޖުމްލަ 1000 އަކަފޫޓްގެ 25 ހާސް ގޯތި ގޯއްޗެއް އަކަފޫޓަކަށް މަހަކުރ 1 ރުފިޔާ ސަރުކާރަށް ދައްކާ ގޮތަށް ކުއްޔަށް ދޭން އެއިރުން ސަރުކާރަށް ލިބޭނެ 1000 × 25،000 = 25 މިލިއަން ރުފިޔާ މަހަކު އެއިރުން އެފައިސާ އިން ދެން ހުޅުމާލެ ތިންވަނަ ފިޔަވަހީގެ ގޮތުގައި ހުޅުމާލެ2ގެ އިރުމަތީ ބޮޑު ފަޅު ހިއްކޭނެއެވެ.\nއޮކްޓޯބަރ 14, 2018 12:41\nކަލޭ ހެޔޮ އުފާ ނުކުރިއަށް "ދަވޭ"\nއޮކްޓޯބަރ 14, 2018 12:50\nބޮޑު ދުވަހެއް، އެންމެންގެ ސަމާލުކަން ސުޕްރީމް ކޯޓަށް އައި ދުވަހަކީ އެއީ މަމެން އުފާ ކުރާ ކަމެކޭ ހުރިހާ ކުދިން ވެސް ރަނގަޅަށް ބަސްއަހައިގެން ލައިން އަޕް ލައިން އަޕް ކިޔޫ ހަދާ އިނގޭތޭ ތަމެން ދަ ކަންޓްރީސައިޑްގައި ތިބޭ ވަން ސެންސް މިސިނޭ މެން އުޅޭ ގޮތަށް ބޮނޑި ވެގަނެގެން ނޫޅެއްޗޭ މީ ދަ ގްރޭންޑް ކެޕިޓަލޭ އެގޮތަށް ނުތިބޭ ބަޔަކު ފެއްސެންވީއޭ ފެއްސޭ ފެއްސޭ ފެއްސޭ ދެން ކޯއްޗެއް ތޭ ތަމެން ފެއްސެނީތޭ ލައްބަ ދެން ޕިންކީ ބުނީމާ ފެއްސެންވީ އެއް ނޫންތޭ ގުޑް ގުޑް..\nއޮކްޓޯބަރ 14, 2018 13:09\nސާބަހޭ އިރާދަފުޅުން ހައްޤަށް ނަސްރު ލިބޭނެ ބޮޑެތި އޮޅުވާލުން ގަނޑެއްގެ ތެރޭގައި ދިވެހިރައްޔޮތުންގެ ހައްޤުތައް ފޭރިގަނެފައިވާ ކަމަށް ޤަބޫލު ކުރެވޭތީ ސްޕްރީމް ކޯޓުން ރައްޔިތުންގެ ހައްޤުތައް ހޯއްދަވައި ދެއްވާނެ ކަމަށް އުންމީދު ކުރަން\nފެށުމުގައި ވައްކަން ކޮށްފިނަމަ ދެން ނިމުމުގައި ވެސް ކުރާނީ ވައްކަމޭ އެކަން ވެސް ނިމޭނީ ވައްކަމުންނޭ އެއީ އޭ އެވާ ގޮތަކީ މަމެން ތިޔާ ރިޔާސީ އިންތިޚާބުގެ ފެށުން ވަރަށް ރަނގަޅަށް ބަލައިފީމޭ ތިޔާ ގައި ހުރިހާ ނުބައެއްގެ ފެށުން އައިސްފައި އޮތީ އަތް މޮޑޭ މެންގެ ދަރިން ހިއްސާވާ ކުންފުންނަށް ދަށުން ދަމާ ކުޅެގެން އެމެން އީސިއަނޭ މެން ވޯޓް ކަރުދާސް ޕްރިންޓް ކުރަން ދިނުމުންނެވެ. މިހާރުވެސް މާލެ ތެރޭގައި އެކަނި އެބައެނބުރޭ2ލައްކަފޭކް ވޯޓް ކަރުދާސް ބާތިލްދޯ\nއޮކްޓޯބަރ 14, 2018 13:38\nރާއްޖޭގެ ރައީސުލް ޖުމްހޫރިއްޔާ ކަމަށް އަންނަ މީހަކީ އެއީ ރައްޔިތުންގެ ސައްހަ ވޯޓަކުން އަންނަ މީހަކަށް އަދި ކަމާއި ގުޅޭ އިދާރީ ތަޖްރިބާ ލިބިފައިވާ މީހަކަށް ވާން ޖެހޭނެއޭ އެއީ މަމެންގެ މިންގަނޑަކީ މި މިންގަނޑުން ބަލާއިރު ކަންޓްރީ ސައިޑޭ އަކަށް ތިހާ ގިނަ އަދަދަކަށް ވޯޓް ލިބިދާނެ ކަމާއި މެދު ވަރަށް ބޮޑަށް ޝައްކު އުފެދިފައިވާތީވެ ތިޔާ ވޯޓިންގް ޕްރޮސެސް ވޯޓް ކަރުދާސް ޗާޕް ކުރަން ފެށިދުވަހާއި އަދި 18 މިލިއަން ޑޮލަރެއްގެ ވާހަކަ އިންޑިއާ އިން ދިން އެއްޗެކޭ ކިޔާތީވެ އެކަންކަން އެބަޖެހޭ ކޯޓް މެދުވެެރިކޮށް ބަލަން ދެން އިދިކޮޅު އެމްޑީޕީން އެކަން އޮޅުވާލަން އުޅުނު ނަމަވެސް މަމެން ގަބޫލެއް ނުކުރާނަމޭ ތަމެންގެ ބޮޑޭ 2008 ވަނަ އަހަރުވެސް ވެރިކަމަށް އައީ ވޯޓް ގައި އޮޅުވާލައިގެން ވޯޓް އިން ވައްކަން ކޮށްގެން ކަން މަމެން ސާބިތު ކޮށްދޭނަމޭ މިކަން ތަމެންނަށް ކެރެންނާ މޭގައި އަތް ޖަހާފައި ބުނަންވީ 2008 ގައި ތަމެން ވެރިކަމަށް އައީ ވޯޓް އިން ވައްކަން ނުކޮށް ކަމަށް ބުނަންވީ މިހާރު.\nއޮކްޓޯބަރ 14, 2018 16:43\nމީހަކު ހޭބަލި ނުވީޔާ ދެރައެއްނު މިރޭގެ ވަގުތެއްގަ ނުނީ މިކަމަށް މިވަގުތު ދައްހުލްވާން ފެނޭތަ؟ ކުޑަކުދިތަކެއް ނޫވިޔަ....\nއޮކްޓޯބަރ 14, 2018 19:41\nމޑޕ އަކީމުޅިން ވެސް ވައްކަން ކުރާބައެއް ވެރިކަމައް އަންނަނީ ވެސް ވައްކަން ކޮއްގެން.2008 ގެ އިންތިހާބުގަވެސް ވައްކަންކުރި މިފަހަރުވެސް ވައްކަން ކޮއްފި..މޑޕ އަކީވަގުންގެ ޕާޓީ/ ޕާޓީގެ ބޮޑަކައް ހުރީވެސް ބޮޑުވަގެއް ވެލާނާގެއިން ވައަކަންކުރި ބޮޑުވަގު.


01 Kotari Flat Ah Sarukarun Hedhi Gotheh Saafukuran Majileehah Massala Eh - Vaguthu\nއެއް ކޮޓަރީގެ ފްލެޓަށް ސަރުކާރުން ހެދި ގޮތެއް ސާފުކުރަން މަޖިލީހަށް މައްސަލައެއް\nކުރީގެ ރައީސް އަބްދުﷲ ޔާމީންގެ ސަރުކާރުގެ ބޯހިޔާވަހިކަމުގެ މަޝްރޫއުގެ ދަށުން ދިނުމަށް ހާއްސަކުރި އެއް ކޮޓަރީގެ ފުލެޓުތަކާއި މެދު މި ސަރުކާރުން އަމަލު ކުރި ގޮތް ސާފު ކޮށްދިނުމަށް އެދި ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަދި ޕީޕީއެމްގެ ނައިބު ރައީސް އަހުމަދު ޝިޔާމް، ރައްޔިތުންގެ މަޖިލީހަށް މައްސަލައެއް ހުށަހަޅުއްވައިފިއެވެ.\nއެ މައްސަލަަ މަޖިީހަށް ބަލައިގަތީ 43 މެމްބަރުންގެ ވޯޓުންޏެވެ. އެ މައްސަލަ ބަލައިގަންނަން ނުފެންނަ ކަމަށް އެއް މެމްބަރަކު ވޯޓުދެއްވިއެވެ.\nމިއަދު މަޖިލީހަށް މައްސަލަ ހުށަހަޅުއްވާ ދެއްވަމުން ޝިޔާމް ވިދާޅުވީ، އެ ފްލެޓްތަކަކީ އަލަތު ކައިވެންޏެއް ކޮށްގެން އުޅޭ މީހުންނަށް ދިރިއުޅެއް ފަށަން ލިބުނު އުންމީދެއް ކަަމަށެވެ. ކުރީ ސަރުކާރުން އެއް ކޮޓަރީގެ ފްލެޓުތައް ދޭން ނިންމާފައި ވަނީ ސަރުކާރު ކުންފުނިތަކުން ހިޔާ މަޝްރޫއުގެ ދަށުން އަޅާ ޓަވަރުތަކުގެ ފުރަތަމަ ހަތަރު ފަންގިފިލާއިން ކަމަށް ވާއިރު ކުރިން ހަމަޖެހިފައި އޮތީ އެ އެޕާޓްމެންޓުތައް އެ ކުންފުނިތަކުން އެޗްޑީސީއާ ހަވާލު ކުރާގޮތަށް ކަމަށް އޭނާ ވިދާޅުވިއެވެ.\nއެހެންނަމަވެސް ބޭނުންވާ ވަރަށް އެއް ކޮޓަރީގެ ފުލެޓު ނެތް ކަމަށް ބުނެ، އެ ފްލެޓްގެ ލިސްޓު ބާތިލްކޮށްފައިވާތީ ޝިޔާމް ވަނީ އެކަމަށް ފާޑު ވިދާޅުވެފައެވެ.\nއެ ފްލެޓްތައް ވުޖޫދުގައި ވެސްނެތް ކަމަށް ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް ވަނީ ކުރިން ވިދާޅުވެފައެވެ. އެހެންނަމަވެސް އެ ފްލެޓްތަކާއި މެދު އެކި ފަހަރު އެކިގޮތަށް ސަރުކާރުން ވާހަކަދައްކާފައވާ ކަމަށް ޝިޔާމް ވިދާޅުވިއެވެ.\n"އެ އެޕާޓްމެންޓްތައް ދިނުމަށް ނިންމާފައި ވަނީ އެޗްޑީސީ އަށް. އަދި އެ ޔުނިޓްތަކަކީ ހިޔާ މަޝްރޫޢުގެ ދަށުން ދިނުމަށް ނިންމާފައިިިވާ ގެދޮރު. އެ ގެދޮރު ދިނުމަށް ނިންމާފައި ވަނީ ދެ އުސޫލެއްގެ ތެރެއިން. ފުރަތަމަ އުސޫލަކީ ސަރުކާރަށް އެޕާޓްމެންޓްތައް ގަތުމަށް ފަހު 15 އަހަރާއި 20 އަހަރާއި ތެރޭގައި އަގު ދައްކާ ޚަލާސްވާ ގޮތަށް ދިނުން. ދެ ވަނަ ގޮތަކީ ރައީސް ޔާމީންގެ އިސްނެންގެވުމަށް އޭރުގެ ސަރުކާރުން އެމްއެމްއޭ އާއި މަޝްވަރާކޮށްގެން ބޭންކުތަކުން ތައާރަފްކުރި އެފޯޑެބްލް ހައުސިން ލޯނުތައް ހައްގުވެރިންނަށް ދޫކޮށްގެން އެ ޔުނިޓެއް ވިއްކުން. މި އިން ކޮންމެގޮތަކަށް ވިއްކިޔަސް އެތަންތަން ވިއްކަން ހަމަޖެހިފައި ވާނީ6ލައްކަ ރުފިޔާ އަށް ވުރެ ކުދަ އަގެއް." ޝިޔާމް ވިދާޅުވިއެވެ.\nޝިޔާމް އިތުރަށް ވިދާޅުވީ، ހުޅުމާލޭގެ ދެވަނަ ފިޔަވަހީގައި ހުރި 12 ޓަވަރުގެ ތެރެއިން ހަތަރު ފްލޯގެ ފްލެޓުތަކުގެ ގޮތުގައި 900 ފްލެޓަށް ވުރެ ގިނައިން ފްލެޓު އެބަހުރި ކަމަށެވެ. މި ފްލެޓްތަކީ ދިވެހި ޒުވާނުންގެ އުންމީދާ ގުޅިފައިވާ ކަމަކަށް ވާތީ އެ ފުލެޓުތަކާމެދު މިހާރުގެ ސަރުކާރުން ކަންކުރި ގޮތް ސާފުކޮށްދޭން ޖެހޭ ކަމަށް ޝިޔާމް ވަނީ ވިދާޅުވެފައެެވެ.\nފިޔަވަތީގެ ހާލަތުން ފެންނަނީ ދައުލަތް ފެއިލްވެފައިވާ މިންވަރު: ޝިޔާމް\nފެބުރުއަރީ 23, 2021 10:50\nތީބޭކާރު ކަމެއް ތިތާގެ ރައީސްކަން ކުރައްވާ ބޭފުޅާ ހުރިހާވެސް ނުބަޔަކީ އޭނާ މިގައުމުން ބޭރުކުރަން ވާހަކަ ދައްކަބަލަ.


Barca gai Messi madukuraane kamah ummeedhukuran: Puyol | Jazeera\tބާސާގައި މެސީ މަޑުކުރާނެ ކަމަށް އުއްމީދުކުރަން: ޕުޔޯލް - Jazeera\nބާސާގައި މެސީ މަޑުކުރާނެ ކަމަށް އުއްމީދުކުރަން: ޕުޔޯލް\nސާއިފް ޝިޔާދު October 13, 2020 48 views0\nއާޖެންޓީނާގެ ކެޕްޓަން ލިއޮނެލް މެސީ ބާސެލޯނާގައި މަޑުކުރާނެ ކަމަށް އުއްމީދުކުރާ ކަމަށް އެކްލަބްގެ ކުރީގެ ކެޕްޓަން ކާލޯސް ޕުޔޯލް ބުނެފިއެވެ.\nމިދިޔަ ޓްރާންސްފަރ މާކެޓުގައި މެސީ ބާސާ ދޫކޮށްލަން ބޭނުންވާކަން އެ ކްލަބަށް އެންގިއެވެ. އެހެން ނަމަވެސް ބާސާއިން އޭނާ ވިއްކާލަން ދެކޮޅު ހެދުމާއި ގުޅިގެން މެސީ ވަނީ އެ ކްލަބްގައި މަޑުކޮށްފައެވެ. ދުނިޔޭގެ މޮޅު ކުޅުންތެރިޔާގެ އެވޯޑް ރެކޯޑް އަދަދަކަށް ހޯދާފައިވާ މެސީގެ މުޅި ކެރިއަރުގައި ވެސް މިހާތަނަށް ކުޅެފައިވާ ހަމައެކަނި ކްލަބަކީ ބާސާއެވެ. އަދިވެސް މެސީ ބާސާއާއެކު އައު ކޮންޓްރެކްޓެއްގައި ސޮއިކޮށްފައިނުވާއިރު ޖެނުއަރީ މަހުން ފެށިގެން އޭނާއަށް އެހެން ކްލަބަކަށް ބަދަލުވުމުގެ ފުރުސަތު އޮންނާނެއެވެ.\nކުރީގެ ކެޕްޓަން ޕުޔޯލް ބުނީ އެހެން ސަޕޯޓަރުންނެކޭ އެއްގޮތަށް މެސީ ބާސާ ދޫކޮށްލާތަން ބަލަން އޭނާ ވެސް ބޭނުންނުވި ކަމަށެވެ. އަދި ދާދިފަހުން އޭނާ ކްލަބާއެކު ކުރިޔަށްދާން ބޭނުންވާ ކަމަށް ބުނެފައިވާ ކަމަށާއި އެހެންކަމުން އޭނާ ބާސާގައި ގިނަ ދުވަހަށް މަޑުކުރާނެ ކަމަށް އުއްމީދުކުރާ ކަމަށް ޕުޔޯލް ބުނެފައިވެއެވެ.\nބާސާ ދޫކޮށްލާނެކަން މެސީ ރަސްމީކޮށް ހާމަކުރުމާއި ގުޅިގެން އޭނާގެ ދިފާއުގައި އެންމެ ފުރަތަމަ ނުކުތީ ޕުޔޯލްއެވެ. އޭރު ޕުޔޯލް ވަނީ މެސީ ބޭނުން ކްލަބަކަށް ކުޅުމުގެ ފުރުސަތު އޮންނަން ޖެހޭނެ ކަމަށް ބުނެ ބާސާގެ މެނޭޖްމަންޓަށް ފާޑުކިޔާފައެވެ.\nމެސީ މިވަގުތު އަންނަނީ އާޖެންޓީނާގެ ގައުމީ ޓީމާއެކު ވޯލްޑް ކަޕް ކޮލިފައިންގައި ބައިވެރިވަމުންނެވެ. ބާސާގެ އައު ކޯޗު ރޮނާލްޑް ކޯމަންއާއެކު އެޓީމުން މިފަހަރުގެ ސީޒަނުގައި ރަނގަޅު ނަތީޖާތަކަށް ވާސިލްވުމަށް މެސީގެ ރޯލް ވަރަށް މުހިންމު ވާނެ ކަމަށް ބޭރުގެ ފުޓްބޯޅަ ދިރާސާ ކުރާ ފަރާތްތަކުން ބުނެއެވެ.


3 rashehge bandharuge masaikaiy kuran Heavy Force aa havaalukohfi\nތ. އޮމަދޫ-- ފޮޓޯ: ވީނިއުސް\nތިން ރަށެއްގެ ބަނދަރުގެ މަސައްކަތް ކުރަން ހެވީ ފޯސްއާ ހަވާލުކޮށްފި\nތިން ރަށެއްގެ ބަނދަރު މަޝްރޫއު ކުރިއަށް ގެންދިއުމަށް ޕްލޭނިން މިނިސްޓްރީން މިއަދު ހެވީ ފޯސް ޕްރައިވެޓް ލިމިޓެޑާ ހަވާލުކޮށްފި އެވެ.\nބަނދަރުގެ މަޝްރޫއު ކުރިއަށް ގެންދަން ހެވީ ފޯސްއާ ހަވާލުކޮށްފައިވާ ތިން ރަށަކީ ސ. މަރަދޫ ފޭދޫ އާއި ތ. އޮމަދޫ އަދި ދ. ރިނބުދޫ އެވެ.\nއެކަމަށްޓަކައި މިއަދު ޕްލޭނިން މިނިސްޓްރީ ގައި ބޭއްވި ރަސްމިއްޔާތު ގައި ޕްލޭނިން މިނިސްޓްރީގެ ފަރާތުން އެއްބަސްވުމުގައި ސޮއި ކުރެއްވީ އެމިނިސްޓްރީގެ ޑިރެކްޓާ ޖެނަރަލް ފާތުމަތު ޝާނާ ފާރޫގެވެ. ހެވީ ފޯސްގެ ފަރާތުން އެއްބަސްވުމުގައި ސޮއި ކުރެއްވީ އެކުންފުނީގެ މެނޭޖިން ޑިރެކްޓަރު އިބްރާހީމް ޒަމީރެވެ.\nމަރަދޫ ފޭދޫގައި އެމަޝްރޫއު ކުރިއަށް ގެންދަން 31.69 މިލިއަން ރުފިޔާ އަށް ހެވީ ފޯސްއާ ހަވާލުކުރެވުނުއިރު އެ މަޝްރޫއު އެއް އަހަރު ދުވަހުގެ ތެރޭގައި ނިންމަން ޖެހެ އެވެ. ޕްލޭނިން މިނިސްޓްރީން ބުނީ، އެ މަޝްރޫއުގެ ދަށުން މަރަދޫ ފޭދޫގައި 243 މީޓަރުގެ ބޮޑުހިލައިގެ ބޭރު ތޮށްޓެއް ޖަހައި 100 މީޓަރުގެ ރިވެޓްމަންޓެއް ޖަހާނެ ކަމަށެވެ. އަދި 260 މީޓަރުގެ ކޮންކްރީޓް ބްލޮކް އެއްގަމު ތޮށްޓަކާއި ނެރު ބައްތި ޖެހުމާއި 42 މީޓަރު ގުރޯއިން އަދި އެއްގަމު ތޮށްޓާއި އިންވެގެން 1300 މީޓަރުގެ ޕޭމަންޓެއްގެ އިތުރުން ބަނދަރު ސަރަހައްދުގައި ލައިޓް ހަރުކޮށް ބަނދަރުގައި ރޭމްޕެއް ހެދޭނެ ކަމަށް ވެސް މިނިސްޓްރީން ބުނެ އެވެ.\nއޮމަދޫ ބަނދަރުގެ މަޝްރޫއު ވެސް އެއް އަހަރު ދުވަހުގެ ތެރޭގައި ނިންމާ ގޮތަށް އެކުންފުންޏާއި ހަވާލުކުރެވުނުއިރު އެމަޝްރޫ އަށް ވެސް 32 މިލިއަން ހަރަދުވާނެ އެވެ. މިނިސްޓްރީން ބުނީ، އެ މަޝްރޫއުގެ ދަށުން އޮމަދޫގައި 307 މީޓަރުގެ ބޭރު ތޮށްޓަކާއި 388 މީޓަރުގެ އެއްގަމު ތޮށްޓެއް އަދި 123 މީޓަރުގެ ރިވެޓްމަންޓް ޖަހާނެ ކަމަށެވެ. އަދި ނެރު ބައްތި ޖަހައި އެއްގަމު ތޮށްޓާއި އިންވެގެން 1940 މީޓަރުގެ ޕޭވްމަންޓެއް ވެސް ހަދާނެ ކަމަށެވެ. އޭގެ އިތުރުން ބަނދަރު ސަރަހައްދުގައި ލައިޓް ހަރުކޮށް ބަނދަރު ފުން ކުރެވޭނެ ކަމަށް ވެސް މިނިސްޓްރީން ބުނެ އެވެ.\nރިނބިދޫގައި ބަނދަރު ތަރައްގީ ކުރަން 29.4 މިލިއަނަށް އެކުންފުންޏަށް ހަވާލުކުރެވުނުއިރު އެމަޝްރޫއު ނިންމަން ދީފައި ވަނީ 240 ދުވަހެވެ. އެ މަޝްރޫއުގެ ދަށުން އެރަށުގައި 20 މީޓަރުގެ ގްރޯއިން ޖަހައި 254 މީޓަރުގެ ކޮންކްރީޓް ބްލޮކް އެއްގަމު ތޮށްޓެއް ވެސް ޖަހާނެ އެވެ. އަދި 120 މީޓަރުގެ ރިވެޓްމެންޓް ޖަހައި 65 މީޓަރު ބޮޑު ހިލައިގެ ބޭރު ތޮށްޓެއް ވެސް ޖަހާނެ އެވެ. އަދި 247 މީޓަރުގެ ބޭރު ތޮއްޓެއްގެ އިތުރުން 23.5 މީޓަރުގެ ވޯކްވޭ އެއް ވެސް ހަދާނެ އެވެ. އޭގެ އިތުރުން ބަނދަރާއި ބަނދަރު މަގު ފުންކޮށް އެއްގަމު ތޮށްޓާއި އިންވެގެން 1270 މީޓަރުގެ ޕޭވްމެންޓެއް ވެސް އެ މަޝްރޫއުގެ ދަށުން އެރަށުގައި ހެދުމަށް ނިންމާފައިވާއިރު ނެރު ބައްތި ހަރުކޮށް ބަނދަރު ސަރަހައްދުގައި ލައިޓް ވެސް ހަރުކުރެވޭނެ ކަމަށް މިނިސްޓްރީން ބުނެ އެވެ.\nދ. ރިނބުދޫ ބަނދަރު އައްޑޫ ސިޓީ ޕްލޭނިން މިނިސްޓްރީ ތ. އޮމަދޫ ސަރުކާރު


Pewdiepie Ge Supportarunthakeh Google ge TV Thakeh Hack Kohfi\nޕިޔުޑީޕައި .-- ފޮޓޯ : ދަނެކްސްޓް ވެބް\nޕިއުޑީޕައިގެ ސަޕޯޓަރުންތަކެއް ގޫގްލްގެ ޓީވީ ތަކެއް ހެކުކޮށްލައިފި\n2013ވަނަ އަހަރުން ފެށިގެން ޔޫޓިއުބުގައި އޭނާގެ ނަން ރަނުން ވިދާ ތަރިއެއް ކަމަށްވާ ޕިޔުޑީޕައިގެ ސަޕޯޓަރުންތަކެއް ގޫގުލްގެ " ކްރޯމް ކާސްޓް" ޓީވީ ތަކެއް ހެކުކޮށްލައިފިއެވެ. މި ހެކަރުން އިންޓަނެޓުގައި މަޝްހޫރު ވެފައަި ވަނީ ޕިޔުޑީޕައަިގެ "ސުޕާ ފޭންސް' ގެ ގޮތުގައިއެވެ.\nމިއީ މިމީހުން މިފަދަ ކަމެއް ކުރި ފުރަތަމަ ފަހަރެއް ނޫނެވެ. މީގެ ދެތިން މަސް ކުރިންވެސް ޕިޔުޑީޕައި އަށް ސަޕޯޓު ހޯދުމަށް މިމީހުން ވަނީ ޕްރިންޓަރު ތަކެއް ހެކުކޮށްފައިއެވެ.\nގޫގުލްއިން ބުނީ މިކަމަށް އެމީހުންގެ އެއްވެސް އެހީއެއް ދީފައި ނުވާނެ ކަމަށެވެ. އަދި ގޫގުލް އިން މިހާރު ވާނީ އެކަން ހުއްޓުވާނެ ގޮތެއް ހޯދާފައިކަމަށެވެ.\nހެކަރުން އެމީހުންނަކީ ކޮންބައެއްކަން ނޭންގޭ ގޮތަށް ދޫކޮއްފައިވާ މެސެޖެއްގައި ބުނިގޮތުގައި އެމީހުނަށް ގޫގުލް ގެ 100،000 ޓީވީ ހެކު ކުރެވެން އޮތް ކަމަށެވެ.\nޕިޔުޑީޕައި އަކީ ޔޫޓުޔުބުގައި މިހާތަނަށް އެންމެ ސަބްސްކްރައިބަރުން ގިނަ މީހާއެވެ. މިހާރު އޭނާގެ 79 މިލިޔަން ސަބްސްކްރައިބާސް ނުވަތަ ފޭންސް އެބަ ތިބިއެެވެ.\nނަމަވެސް ފަހަކަށް އައިސް ޕިޔުޑީޕަިއިގެ ފޭނުން ތިބެނީ ބޮޑު ބިރެއްގައެވެ. އެއީ އިންޑިޔާގެ މިޔުޒިކު އަދި ފިލްމު އުފައްދާ ކުންފުނި ކަމަށްވާ " ޓީ ސީރީސް" ގެ ސަބްސްކްރައިބަރުންގެ އަދަދު ދަނީ ވަރަށް ހަލުވި ކަމާއި އެކު އިތުރުވަމުންނެވެ. އަދި މިހާރު އެ އަދަދު ވަނީ ޕިޔުޑީޕަިއި ސަބްސްކްރައިބަރުންނާ ވަރަށް ގާތް ކޮށްފައެވެ.\nޕިޔުޑީޕައި އަކީ ޔޫޓުއިބުގެ އެންމެ ގިނައިން ސަބްސްކްރައިބުކޮއްފައިވާ ޗެނަލް ގޮތުގައި ދެމެހެއްޓުމައް އޭނާ އަށް ދަނީ ގިނަ ފަރާތްތަކެއްގެ އެހީތެރިކަން ލިބެމުންނެވެ. "ސުޕާ ފޭން" ހެކަރުންގެ އިތުރުން "މިސްޓާ ބީސްޓް" ފަދަ އެހެން ޔޫޓިއުބަރުން ވެސް ދަނީ އޭނާ އަށް ސަބްސްކްރައިބަރުން އިތުރު ކޮށްދިނުމަށް އެހީ ވަމުންނެވެ.\nޔޫޓިއުބް އިންޓަނެޓް ޕިޔުޑީޕައި


SunOnline: Lubnaan ge au sarukaaruge malamathi haamakohfi\nލުބްނާނުގެ އައު ސަރުކާރުގެ މަލަމަތި ހާމަކޮށްފި\nމުހައްމަދު ޖަވާދު ޔޫސުފު 22 Dec 2019, 09:15\nލުބްނާނުގައި އެކުލަވާލާ އައު ސަރުކާރުގެ ބޮޑުވަޒީރަކަށް އިޚްތިޔާރު ކޮށްފައިވާ ޑރ. ހައްސާން ދިޔާބް\nބައިރޫތު (ޑިސެމްބަރު 22) : ލުބްނާނުގައި އެކުލަވާލުމަށް ހަމަޖެހިފައިވާ އައު ސަރުކާރުގެ މަލަމަތި އެސަރުކާރުގެ ބޮޑުވަޒީރަކަށް ވެވަޑައިގަންނަވާ ތައުލީމާބެހޭ ކުރީގެ ވަޒީރު ޑރ. ހައްސާން ދިޔާބް ހާމަކުރައްވައިފި އެވެ.\nލުބްނާނުގެ ޕާލަމެންޓްގައި ބޭއްވި ނޫސްކޮންފަރެންސެއްގައި ދިޔާބް ވިދާޅުވީ އައު ސަރުކާރުގައި ހިމެނޭނީ ފަންނީ ޓެކްނޮކްރޭޓުންނާއި މުސްތަގިއްލު ތަޖްރިބާ ކާރުން ކަމަށާ ސިޔާސީ ބޭފުޅުން އައު ސަރުކާރުގައި ނުހިމެނޭ ކަމުގަ އެވެ. ނަމަވެސް ލުބްނާނުގެ މުޖްތަމައުގައި ހިމެނޭ ހުރިހާ ދީންތަކާއި މަޛްހަބްތަކަށް ނިސްބަތްވާ ބޭފުޅުން އައު ސަރުކާރުގައި ހިމެނޭނެ ކަމަށް ދިޔާބް ވިދާޅުވި އެވެ.\nމީގެ ތިންމަސް ކުރިން ފެށިގެން ލުބްނާނުގައި ކޮރަޕްޝަން ހުއްޓުވުމަށާއި ސިޔާސީ އިސްލާޙްތައް ގެނައުމަށް ގޮވާލައި މުޒާހަރާކުރާ ފަރާތްތަކުގެ މައިގަނޑު އެދުމަކީ ސިޔާސީ ބޭފުޅުން ނުހިމެނޭ ގޮތަށް ފަންނީ ޓެކްނޮކްރޭޓުންގެ ވަގުތީ ސަރުކާރެއް އެކުލަވާލައި އެސަރުކާރުގެ ބެލުމުގެ ދަށުން ލުބްނާނުގައި އަވަސް އިންތިޚާބެއް ބޭއްވުމެވެ. އަދި ކޮރަޕްޝަން ހުއްޓުވުމަށް ޓަކައި އަވަސް ފިޔަވަޅުތަކެއް އެޅުމަކީ ވެސް އައު ސަރުކާރުގެ އިސް މެންޑޭޓަކަށް ވާންޖެހޭނެ ކަމަށް މުޒާހަރާކުރާ ފަރާތްތަކުން އެދެ އެވެ.\nރައީސް މިޝައިލް އައުން، ދިޔާބް އާ އައު ސަރުކާރު އެކުލަވާލުމުގެ މަސައްކަތް ހަވާލުކުރެއްވީ އައުސަރުކާރުގެ ބޮޑުވަޒީރަކަށް ވެވަޑައިނުގަންނަވާނެކަން އެގައުމުގެ ކުރީގެ ބޮޑުވަޒީރު ސައުދުލްހަރީރީ މިދިޔަ ހަފްތާގައި ވިދާޅުވުމާ ގުޅިގެންނެވެ. ދިޔާބް ވަނީ އައު ސަރުކާރުގެ ވަޒީރުން ހަމަޖެއްސުމަށްޓަކައި ލުބްނާނުގެ ބޮޑެތި ޕާޓީތައްކަމަށްވާ ސުންނީންގެ މުސްތަގްބަލް މޫމެންޓާއި ނަސާރާއިންގެ ފްރީ ޕެޓްރިއޮޓިކް މޫމެންޓާއި ނަސާރާއިންގެ ކަތާއިބު ޕާޓީއާއި ޝިޔައީންގެ އަމަލް މޫމެންޓާއި ޝިޔައީންގެ ހިޒްބުﷲ އަދި ދުރޫޒުންގެ ސޯސަލިސްޓް ޕާޓީގެ އިސްވެރިންނާ މިދިޔަ ހަފްތާގައި މަޝްވަރާތައް ކުރައްވައިފަ އެވެ.\nލުބްނާނުގައި މުޒާހަރާކުރާ ފަރާތްތަކުން ގޮވާލަމުންދަނީ ކުރީގެ ސަރުކާރުގައި ތިއްބެވި ސިޔާސީ ބޭފުޅުންނަކީ ޚިޔާނާތާއި ކޮރަޕްޝަނުން ފޯވެފައިވާ ބައެއް ކަމަށާއި އައު ސަރުކާރުގައި އެއިން އެއްވެސް ބޭފުޅަކު ހިމަނައިގެން ނުވާނެކަމުގަ އެވެ. އައު ބޮޑުވަޒީރަކަށް ވެވަޑައިގަންނަވާ ދިޔާބް ވިދާޅުވީ މުޒާހަރާކުރާ ފަރާތްތަކުގެ އަޑު އޭނާ އައްސަވާ ކަމަށާއި އައު ސަރުކާރު އެކުލަވާލާނީ އަދި އެސަރުކާރުގެ ސިޔާސަތުތައް ކަނޑައަޅާނީ މުޒާހަރާތަކުގެ އަޑުއަހައި ރައްޔިތުންގެ މަސްލަހަތަށް ބަލައިގެން ކަމުގަ އެވެ.\nލުބްނާނުގައި ކުރިޔަށްދާ މުޒާހަރާތަކާ ގުޅިގެން މިދިޔަ އޮކްޓޯބަރު މަހުގެ ނަވާވީހުގައި އެގައުމުގެ ބޮޑުވަޒީރު ސައްދުލްހަރީރީ އިސްތިއުފާ ދެއްވާފައިވީ ނަމަވެސް އައު ސަރުކާރެއް އެކުލަވާލެވެންދެން ގައުމުގެ ކަންތައްތައް ބެލެހެއްޓުމާ ވަގުތީގޮތުން ހަވާލުވެ ވަޑައިގެން ހުންނެވީ ހަރީރީއެވެ. މުޒާހަރާކުރާ ފަރާތްތަކުން އެދޭގޮތަށް އައު ސަރުކާރެއް އެކުލަވާލުމަށް ލުބްނާނުގެ ސިޔާސީ ޕާޓީތަކުގެ ލީޑަރުން އެއްބަސްވެ ވަޑައިގެންނެވި ނަމަވެސް ބޮޑުވަޒީރުކަމަށް އިޚްތިޔާރު ކުރާނެފަރާތަކާމެދު ޚިޔާލު ތަފާތުވުމުން ދެމަސްވަނީ ބޭކާރުވެގެން ގޮސްފަ އެވެ.\nނަމަވެސް މުޒާހަރާތައް ހުއްޓުމެއްނެތި ކުރިޔަށްދާތީ ސިޔާސީ ޕާޓީތަކުގެ ލީޑަރުންނަށް ފިއްތުންތައް ބޮޑުވުމުން އައު ސަރުކާރެއް އެކުލަވާލުމުގައި ލުބްނާނުގެ ލިޑަރުން މިދިޔަ ހަފްތާގައި ވަނީ އެއްބަސްވުމަކަށް އައިސްފަ އެވެ. މިއާއެކު އައު ސަރުކާރު އެކުލަވާލުމުގެ ކަންތައް ރައީސް މިޝައިލް އަވްނު ވަނީ ސުންނީ މުސްލިމް ޓެކްނޮކްރޭޓެއް ކަމަށްވާ ތައުލީމާބެހޭ ކުރީގެ ވަޒީރު ހައްސާން ދިޔާބް އާ މިދިޔަ ހަފްތާގައި ހަވާލުކުރައްވާފަ އެވެ. ދިޔާބް އަކީ ލުބްނާނުގެ ޔުނިވާސިޓީތަކުގެ ޕްރޮފެސަރެއްގެ ގޮތުގައި އުޅުއްވި ތައުލީމީ ގޮތުން ފުންނާބުއުސް ބޭފުޅެކެވެ.\nމިހާރު ލުބްނާނަށް ކުރިމަތިވެފައިވާ އިގްތިސާދީ މައްސަލަތަކަކީ 1975 އިން 1990 ވަނަ އަހަރާ ހަމައަށް އެގައުމުގައި ހިނގި ދާޚިލީ ހަނގުރާމައަށް ފަހު ފާއިތުވި ތިރީހަކަށް އަހަރުތެރޭގައި އެގައުމަށް ކުރިމަތިވި އެންމެ ބޮޑު މައްސަލައެވެ. މި މައްސަލަ އަވަހަށް ހައްލުވާނެކަމުގެ އުންމީދު ގެއްލިފައިވާއިރު ލުބްނާނުގައި ކުރިޔަށްދާ ސިޔާސީ ހަމަނުޖެހުންތަކުގެ ސަބަބުން އެގައުމުގެ އިގްތިސާދު ކޮޅަށްޖެހުމަށް ބޭނުންވާ ލޯންތައް ދިނުމަށް ބައިނަލްއަގްވާމީ މާލީ އިދާރާތަކުންދަނީ ފަސްޖެހެމުންނެވެ. އަދި މުޒާހަރާތައް ކުރިޔަށްދިޔުމާއި ސިޔާސީ ދެބަސްވުންތައް ހައްލު ނުވުމުގެ ސަބަބުން ލުބްނާނުގެ މަސްރަހުވަނީ ފަހުގެ ތާރީޚެއްގައި ގޯސްނުވާ ވަރަށް ގޯސްވެފަ އެވެ. ލުބްނާނުގެ މައްސަލަތައް ގޯހުން ގޯހަށް ދާ އެއްސަބަބަކީ އެގައުމުގެ ދާޚިލީ ކަންކަމުގެ ތެރެއަަށް ބޭރުގެ ގައުމުތަކުން ބާރާއި ނުފޫޒު ފޯރުވުން ކަމަށް އޮބްޒާވަރުން ދެކެ އެވެ. (ނޫސްއެޖެންސީތައް)\nފައިސާގެ އަގު ވެއްޓުމުން ލުބްނާނުގައި މުޒާހަރާތައް


މިނިވަންކަމުގެ ނަމުގައި ސިއްހީ ހާލަތު މިފަދައިން އޮއްވައި މުޒަހާރާ ކުރައްވަނީ ރައްޔިތުންނަށްޓަކައިތޯ؟-ޔުމްނާ މައުމޫން – DhiDaily\nމިނިވަންކަމުގެ ނަމުގައި ސިއްހީ ހާލަތު މިފަދައިން އޮއްވައި މުޒަހާރާ ކުރައްވަނީ ރައްޔިތުންނަށްޓަކައިތޯ؟-ޔުމްނާ މައުމޫން\nމާލޭގައި ރޭގައި އިދިކޮޅު ފަރާތްތަކުން ކުރިއަށް ގެންދިޔަަ މުޒާހަރާއި ގުޅިގެން ޔުމްނާ މައުމޫން ކުރެއްވި ޓްވީޓެއްގައި ވަނީ މިނވަންކަމޭ ރައްޔިތުންނޭ ކިޔާފައި، މާސްކް އެޅުމެއްނެތި ގައިދުރުކަމެއް ނެތި، މި ދުވަސްވަރު މާލޭގެ މަގުތައް މަތީ މުޒާހަރާ ކުރައްވަނީ ހަމަ ރައްޔިތުންނަށްޓަކައި ކަމަށް ތޯއެވެ؟\nއިދިކޮޅުފަރާތްތަކާއި ގުޅިފައިވާ ކޮންގްރެސް ކޯލިޝަން އަށް ތާއީދުކުރައްވާ އާއްމުންނާއި ޕާޓިގެ އިސް ބޭބޭ ފުޅުން އަދި ރައްޔިތުންގެ މަޖިލީހުގެ ބައެއް މެމްބަރުންނާއި ޚުދު ޔުމްނާ މައުމޫންގެ ކޮއްކޯފުޅުވެސް ވަނީ ރޭގެ މި މުޒާހަރާގައި ބައިވެރިވެލައްވާފައެވެ. މުޒާހަރާ މަގުމަތީގައި ކުރަންފެށުމުން މަގުން ދަތުރުކުރާ މީހުންނަށް އުނދަގޫވެ މަގުމަތިތޮއްޖެހެން ފެށުމުން ފުލުހުންވަނީ އެތަން ދޫކޮށްދާން މުޒާހަރާގެ ބައެވިރިންނަށް އަންގާފައެވެ. ނަމަވެސް އެންގުމަށް ބޯނުލެނބުމުން ފުލުހުންނަށް ޖެހުނީ ގަދަކަމުން އެ ސަރަހައްދުން މީހުން ފޮނުވާލާށެވެ.\nސިއްހީ މާހިރުންގެ ލަފާއަކީ މިފަދަ ބަލިމަޑުކަމެއް ފެތުރެމުން އަންނަ ދުވަސްވަރެއްގައި އެއްވެ އުޅުން މަދުކޮށް އެ ފަރާތްތަކުން ކަނޑައަޅާފައިވާ ގަވާއިދުތަކަށް ހުރިހާ ބޭފުޅުންވެސް ބޯލަނބައި ކިޔަމަން ގަތުމަށެވެ. ސަބަބަކީ މިބަލިން އެއްކޮށް އަދިވެސް މި ގައުމް ސަލާމަތްނުވާކަމެވެ. ކޮންމެ ދުވަހަކުވެސް އެތައް ބަޔަކު މިބައްޔަށް ފައްސިވެއެވެ. އެހެންކަމުން މިފަދަ ހާލަތެއްގައި ސިޔާސީ މިފަދަ އެއްވުންތަކާއި މުޒާހަރާތައް ބޭއްވުމަކީ ސިއްހީ ގޮތުން އެދެވިގެންވާކަމެއްނޫނެވެ.


Dhivehi Raajjey Ge Jalu Thakuge Report Aanmu Kohfi - Vaguthu\nދިވެހިރާއްޖޭގެ ޖަލުތަކުގެ އޮޑިޓް ރިޕޯޓް ޢާއްމުކޮށްފި\nރިޕޯޓް މިއަދު ޢާއްމުކުރީ މީހުންގެ ޒާތީ މައުލޫމާތާއި، ސަލާމަތާ ގުޅުންހުރި މައުލޫމާތުތައް އުނިކުރުމަށްފަހުއެވެ. ރިޕޯޓް މިހާރު ވަނީ ކަމާ ގުޅުންހުރި ދާއިރާ ތަކާ ޙިއްޞާކުރެވިފައި ކަމަށް ހޯމް މިނިސްޓްރީ އިން ވިދާޅުވެއެވެ. އަދި ރިޕޯރޓްގައި ހުށައަޅުއްވާ، ފާހަގަކުރައްވާފައި ހުރި ކަންކަން ރަނގަޅު ކުރުމުގެ މަސައްކަތްވެސް ވަނީ ފަށާފައި ކަމަށް މިނިސްޓްރީ އިން ވިދާޅުވެއެވެ.\nދިވެހިރާއްޖޭގެ ޖަލުތަކުގެ އޮޑިޓް ރިޕޯޓް\nހޯމް މިނިސްޓްރީ އިން ވިދާޅުވީ މިނިސްޓަރ އިމްރާން ޢަމްދުﷲގެ އެންމެ ބޮޑު އެއް ތަޞައްވަރަކީ ޖަލުތަކުގެ ހާލަތު ރަނގަޅުކުރެއްވުމެވެ. ޖަލަށް ލެވޭ މީހުން އަނބުރާ މުޖުތަމައުއަށް ނިކުންނައިރު އެމީހުންނަކީ ޖަލަށް ދިޔައިރު ތިބި ހާލަތަށްވުރެ ރަނގަޅު، މުޖުތަމައުއަށް ބޭނުންތެރި ބަޔަކަށް ހެއްދެވުމަކީ ތަޞައްވަރެއް ކަމަށާއި ޖަލުތަކުގެ ހާލަތު ރަނގަޅު ކުރެއްވުމަށް ވަކިން ޚާއްޞަ އިސްކަމެއް ދެއްވައިގެން ގުޅުން ހުރި ދާއިރާތަކާ އެކު ގެންދަވަނީ މަސައްކަތްކުރައްވަމުން ކަމަށް ވެސް ހޯމް މިނިސްޓްރީ އިން ވިދާޅުވިއެވެ.\nއިޔާޒްގެ ރައްދު އީވާ އަށް: ދީނުގައި އޮންނަ ގޮތް އޮޅުން ފިލުވައިދޭން ފަހަތަށް ނުޖެހޭނަން\nމެއި 28, 2019 14:43\nތިތަން ރަގަޅު ކުރެވޭނީ މިހާރު ތިތަނުގައިތިބި ވެރިން ދުރުކޮށްގެން.\nމެއި 28, 2019 19:15\nތިޔަ ހުރިހާ މުއައްސަސާއެއް ސާފުކުރޭ. ޑިޓަރޖެންޓް ލައިގެން ދޮވެ ސާފުކުރޭ.


Darkrain Ge Film "November" Ge Teaser Dhakkaalaifi - Vaguthu\nޑާކްރެއިންގެ ފިލްމް "ނޮވެމްބަރު" ގެ ޓީޒާއެއް ދައްކާލައިފި\nޑާކްރެއިން އެންޓަޓެއިންމެންޓުން ނެރެމަށް ތައްޔާރުވަމުން އަންނަ ލޯބީގެ ފިލްމް "ނޮވެމްބަރު" ގެ ޓީޒާ ޓްރެއިލާ ދައްކާލައިފިއެވެ.\nކާމިޔާބު ޕްރޮޑަކްޝަން ހައުސް ޑާކްރެއިން އެންޓަޓެއިންމެންޓުން ބެލުންތެރިންނާ ހިސާބަށް ގެނެސްދިނުމަށް ތައްޔާރު ކުރަމުންދާ ފިލްމް "ނޮވެމްބަރު" އަކީ މުހައްމަދު އަލީ (މޮގާ) ޕްރޮޑިއުސް ކުރާ ފިލްމެކެވެ. ސިންގަޕޫރާއި އައްޑޫގައި ފިލްމުގެ ޝޫޓިންގް ކުރިޔަށް ގެންދިޔަ އިރު ފިލްމް ޑައިރެކްޓް ކޮށްފައިވަނީ ކްރެއިންގެ ކާމިޔާބު ޑައިރެކްޓަރ އަލީ ޝިފާއު (ޗިއްޕެ)އެވެ. އަދި ފިލްމުގެ ކޯ-ޑައިރެކްޓަރަކީ އާއިޝަތު ފުއާދެއެވެ.\nލޯބީގެ ރަހަތައް އެކުލެވޭ "ނޮވެމްބަރު" ގެ ލީޑް ރޯލުން ފެނިގެންދާނީ ޑާކްރެއިންގެ ކާމިޔާބު ޖޯޑު ޖުމައްޔިލް ނިމާލާއި މަރިޔަމް މަޖުދާއެވެ. މި ދެ ތަރިން ލޯބިވެރިންގެ ގޮތުގައި ފިލްމުން ފެނިގެންދާ އިރު، އެ ފިލްމުގައި ޖުމައްޔިލް އާއި މަޖުދާ ހިމަނަން ބޭނުންވީ އެ ދެތަރިންގެ ކެމިސްޓްރީ ރަނގަޅުކަމުން ކަމަށް މޮގާ މީގެ ކުރިން ބުނެފައިވެއެވެ.\nބެލުންތެރިންނަށް ދޫކޮށްލައިފައިވާ މި ފިލްމުގެ ޓީޒާ ފެށިގެން ދަނީ ފިލްމުގެ މުހިއްމު ރޯލަކުން ފެނިގެންދާ މަޝްހޫރު ޓީވީ ޕްރެޒެންޓަރ މޫސާ ވަސީމްގެ ރަން އަޑުން ކިޔާލާ އަސަރުގަދަ ލޯބީގެ އިބާރާތަކުންނެވެ. މޫސަ ބުނަނީ "ސޯލް މޭޓްސް އަކީ ހަގީގަތެއްތޯ، ނުވަތަ އެއީ ހަމައެކަނި ވާހަކަތަކާއި، ފިލްމުތަކާއި، ފަލްސަފާތަކުގައި ހިމެނޭ ޖާޒުބީ ހިޔާލެއްތޯ" މިހެންނެވެ. އަސަރުގަދަ އިބާރާތަކާއި އެކު މޫސަ ކުރަނީ ސުވާލެކެވެ. އަދި ލޯތްބަކީ އިމްތިހާނެއް ކަމަށް ގަބޫލުކުރަންތޯ މޫސާ ވަސީމް ސުވާލު ކުރެއެވެ. ޓީޒާގެ ތެރެއިން މި ސުވާލަށް ޖަވާބު ލިބިގެންދެެއެވެ.\nލޯބީގެ ފިލްމް "ނޮވެމްބަރު" ރިލީޒް ކުރަން ހަމަޖެހިފައިވީ މިދިޔަ އަހަރުގެ ޖުލައި މަހުއެވެ. ނަމަވެސް، ކޮވިޑާއި ގުޅިގެން ފިލްމް ރިލީޒް ކުރާ ތާރީހު ވަނީ ފަސްކޮށްފައެވެ.


ޗީފް އޮފް ޑިފެންސް ފޯސް، އިންޑިއާގެ ޗީފް އޮފް ސްޓާފް ކޮމިޓީގެ ބޭފުޅުންނާއި ބައްދަލުކުރައްވައިފި\n05 ޖުލައި 2019 08:22\nއިންޑިއާގެ އަސްކަރިއްޔާގެ ދަޢުވަތަކަށް ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް، އިންޑިއާއަށް ކުރައްވަމުން ގެންދަވާ ރަސްމީ ދަތުރުފުޅުގައި އިންޑިއާގެ ޗެއަރމަން އޮފް ދަ ޗީފް އޮފް ސްޓާފް ކޮމެޓީގެ ބޭފުޅުންނާއި ބައްދަލުކުރައްވައިފިއެވެ.\nއިއްޔެ ބޭއްވެވި މި ބައްދަލުކުރެއްވެވުމުގައި ދެ ޤައުމުގެ އަސްކަރީ ގުޅުން އިތުރަށް ތަރައްޤީކޮށް ދިވެހި އަސްކަރިއްޔާގެ އިންސާނީ ވަސީލަތް ތަރައްޤީކުރުމަށް ފުޅާ ދާއިރާއެއްގައި ވަނީ މަޝްވަރާ ކުރައްވާފައެވެ.\nވަކިވަކިން ބޭއްވެވި މި ބައްދަލުކުރެއްވުންތަކުގައި އިންޑިއާގެ ޗީފް އޮފް ސްޓާފް ކޮމެޓީގެ ޗެއަރމަންއާއި ޗީފް އޮފް އެއަރ ސްޓާފްއާއި ޗީފް އޮފް އާރމީ ސްޓާފް އަދި ޗީފް އޮފް ނޭވަލް ސްޓާފް އާއި ވަނީ ބައްދަލުކުރައްވާފައެވެ.\nޗީފް އޮފް ޑިފެންސް ފޯސް އިންޑިއާއަށް ކުރައްވާ މި ދަތުރުފުޅުގައި އިންޑިއާގެ ނޭޝަނަލް ޑިފެންސް ކޮލެޖް (އެންޑީއައި) އާއި، އިންޑިއާގެ އިންސްޓިޓިއުޓް ފޮރ ޑިފެންސް ސްޓަޑީޒް އެންޑް އެނަލިސިސް (އައިޑީއެސްއޭ) އަށް ޒިޔާރަތްކުރައްވައި، ލެކްޗަރއެއް ދެއްވުމަށް ވަނީ ހަމަޖެހިފައެވެ.\nމި ބައްދަލުކުރެއްވުންތަކުގައި ޗީފް އޮފް ޑިފެންސް ފޯސްގެ އަރިހުގައި އެމްއެންޑީއެފް ސަރވިސް ކޯގެ ކޮމަޑާންޓް ބްރިގޭޑިއަރ ޖެނެރަލް ޙާމިދު ސަފީޤު ބައިވެރިވެވަޑައިގެންނެވިއެވެ.


Covid Ah Fassivefaivaa Meehakaa Dhimaave Zidane Ekaheri Vaan Jehijje - Vaguthu\nކޮވިޑް-19 އަށް ފައްސިވެފައިވާ މީހަކާއި ދިމާވުމުގެ ސަބަބުން ސްޕެއިންގެ ޗެމްޕިއަން ރެއާލް މެޑްރިޑުގެ ކޯޗް ޒައިނެއްދީން ޒިދާން އެކަހެރިވާން ޖެހިއްޖެއެވެ.\nކޮވިޑަށް ފައްސިވެފައިވާ މީހަކާއި ދިމާވުމުގެ ސަބަބުން ރެއާލް އިން ބުރާސްފަތި ދުވަހު ކުރި ފަރިތަކުރުން ތަކުގައިވެސް ޒިދާން ބައިވެރިވެފައެއް ނުވެއެވެ. އެހެންނަމަވެސް ކޮވިޑަށް ކުރި ޕީސީއާރް ޓެސްޓުގެ އިތުރުން އެންޓިޖެން ޓެސްޓުންވެސް ޒިދާންގެ ސުންކު ވަނީ ނައްސިވެފައެވެ.\nއެހެންނަމަވެސް ސްޕެއިންގެ ސަރުކާރުން އަދި ލަލީގާއިން ނެރެފައިވާ ގައިޑްލައިން އަށް ތަބާވުމުގެ ގޮތުން ހެދުނު ދެ ޓެސްޓުން ސުންކު ނައްސިވި ނަމަވެސް ޒިދާން 10 ދުވަހުގެ ކަރަންޓީން މުއްދަތެއް ފުރިހަމަ ކުރަން ޖެހޭނެއެވެ. އޭނާ އެކަހެރި ކުރުމަށް ހާއްސަ ފެސިލިޓީއަކަށް ގެންގޮސްފައި ނުވާކަމަށާއި އޭނާ އައިސޮލޭޓް ވެގެންހުރީ ސްޕެއިންގައި ހުންނަ އޭނާގެ އަމިއްލަ ގޭގައި ކަމަށް ރިޕޯޓްތަކުން ބުނެއެވެ.\nމިއާއެކު ޒިދާންއަށް ރެއާލް އިން ލަލީގާގައި އޮސަސޫނާ އާއި ދެކޮޅަށް ހޮނިހިރު ދުވަހު ކުޅޭ މެޗުގެ އިތުރުން އަންނަ ބުރާސްފަތި ދުވަހު ސުޕާ ކޮޕާ ޑީ އެސްޕަނާގެ ސެމީ ފައިނަލުގައި އެތްލެޓިކް ކުލަބާއި ދެކޮޅަށް ކުޅޭ މެޗުގައިވެސް ބައިވެރިއެއް ނުވެވޭނެއެވެ. އެހެންނަމަވެސް އައިސޮލޭޝަންގެ މުއްދަތު ފުރިހަމަކޮށް ނައްސި ސުންކަކާއި އެކު ރެއާލްއިން މުބާރާތުގެ ފައިނަލަށް ދަތުރު ކޮށްފިނަމަ ފައިނަލް މެޗުގައި ޓީމަށް އިރުޝާދު ދިނުމަށް ބައިވެރި ވެވޭނެއެވެ.\nރެއާލްއިން އެންމެ ފަހުން ކުޅުނު މެޗުން އެޓީމު ވަނީ ސެލްޓާ ވިގޯ އަތުން 0-2 އިން މޮޅުވެފައެވެ. އެޓީމު މިވަގުތު އޮތީ ސްޕެނިޝް ލަލީގާގެ ޕޮއިންޓް ތާވަލުގެ ދެވަނައިގައި ކުޅުނު 17 މެޗުން 36 ޕޮއިންޓު ހޯދައިގެންނެވެ. ތާވަލުގެ އެއްވަނައިގައި ކުޅުނު 15 މެޗުން 38 ޕޮއިންޓް ހޯދައިގެން އޮތީ އެތްލެޓިކޯ މެޑްރިޑެވެ.


vnews - Rajinikanth ge 2.0 ge teaser aammu nukuree Kerela ga fenboduvumun\nރަޖުނީކާންތުގެ 2.0 ގެ ޓީޒާ އާންމުނުކުރީ ކެރަލާގައި ފެންބޮޑުވުމުން\n27 އޯގަސްޓް 2018\n2.0 ފިލްމުގެ ޕޯސްޓަރެއް - ފޮޓޯ: ޑީއެންއޭ އިންޑިއާ\nރަޖުނީކާންތު އާއި އަކްޝޭ ކުމާރު އެކްޓްކޮށްފައިވާ ފިލްމް 2.0 ގެ ޓީޒާ އާންމުކުރާނީ 13 ސެޕްޓެމްބަރު 2018 ގައި ކަމަށް ފިލްމުގެ ޑައިރެކްޓަރ އެސް ޝަންކަރު ބުނެފިއެވެ.\nކުރިން ހަމަޖެހިފައިއޮތީ 2.0 ގެ ޓީޒާ އޮގަސްޓް 15 ގައި އާންމުކުރާ ގޮތަށެވެ. އެހެންނަމަވެސް ޝަންކަރު ބުނީ ޓީޒާ އާންމުކުރުން ފަސްކުރީ ކެރެލާގައި ފެންބޮޑުވުމުގެ ސަބަބުން ކެރެލާގެ ރައްޔިތުންނަށް އެހާ ނިކަމެތިކަމެއް ލިބިފައިވާ ދަނޑިވަޅެއްގައި ޓީޒާ އާންމު ނުކުރުމަށް ރަޖިނީކާންތު އެދުމުން ކަމަށެވެ.\n2.0 އަކީ މިއަހަރު ނިކުންނާނެ ކަމަށް ބެލެވޭ ހިންދީ ފިލްމުތަކުގެ ތެރެއިން ވަރަށް ގިނަބަޔަކު އިންތިޒާރު ކުރަމުން އަންނަ ފިލްމެކެވެ. 2.0 އަކީ 2010 ވަނަ އަހަރު ނެރުނު ރަޖުނީކާންތު އެކްޓްކޮށްދީފައިވާ ފިލްމު "އެންތިރަން އާކާ ރޮބޮޓް" ގެ ދެވަނަ ބައެވެ. މިބައިގައިން އަކްޝޭ ކުމާރު ފެނިގެންދާނީ ވިލަންއެއްގެ ރޯލުންނެވެ. ފިލްމުގެ ލީޑިން އަންހެން ރޯލު އަދާކުރާނީ އަމީ ޖެކްސަންއެވެ.\nއިންޑިއާގެ ސުޕަސްޓަރ ރަޖިނީކާންތްގެ 2.0 ނިކުންނާނެ ކަމަށް ކުރިން ބެލެވުނު ތާރީހުތައް ވަނީ އެކިފަހަރު މަތިން ފަސްކޮށްފައެވެ. ފިލްމު ރިލީޒް ކުރުން ލަސްވަމުން ދަނީ ފިލްމުގެ އެޑިޓިން އާއި ސްޕެޝަލް އިފެކްޓްސްގެ ބައެއް ބައިތައް ނިންމަން ހަވާލުކުރި ސުޓޫޑިއޯގެ މަސައްކަތް ލަސްވުމުގެ ސަބަބުންނެވެ.\nއަންނަމަހުގެ 13 ގައި ޓީޒާ އާންމު ކުރާ 2.0 އަކީ ހިންދީ އަދި ތަމަޅަ ފިލްމެކެވެ. މިފިލްމު ރިލީޒް ކުރާނީ 29 ނޮވެމްބަރު 2018 ގައެވެ. މިފިލްމަކީ ގާތްގަނޑަކަށް5ބިލިއަން އެމެރިކާ ޑޮލަރު ހޭދަކޮށްގެން ހަދާފައިވާ ފިލްމެކެވެ.


Majleehuge raeesge bahus gai Nasheed aai Raees ge nanfulhu...\nނަޝީދާއި ރައީސް އަމަލު ކުރައްވާނީ ޕާޓީގެ ނިންމުމަށް: އަފީފު\nބަޔަކު ފްރިކްޝަން އުފައްދަން އުޅޭ ކަމަށް ވިދާޅުވި\nމަޖިލިސް ހާމަކޮށް ކުރިއަށް ގެންދަން އިސްކަން ދެއްވާނެ ކަމަށް ވިދާޅުވި\nކ. މާލެ | 19 މެއި 2019 | އާދީއްތަ 23:45 | 10,186\nފަލަސުރުހީ ޕްރޮގްރާމްގައި އަފީފު ވާހަކަ ދައްކަވަނީ - ރާއްޖެއެމްވީ\nމަޖިލިސް ރައީސް ކަމަށް ކުރިމަތިލައްވާ ބޭފުޅުންގެ ތެރެއިން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި ކުރީގެ ރައީސް މުހައްމަދު ނަޝީދު ތާއިދު ކުރައްވާ ބޭފުޅަކީ ކޮބައިތޯ ބަލައި، އެ ދެ ބޭފުޅުންގެ ނަން އެ ބަހުސްގައި ގެންނެވުމަކީ ރަނގަޅު ގޮތެއް ނޫން ކަމަށް މަޖިލީހުގެ ރައީސް ކަމަށް ވާދަ ކުރައްވާ ވިލިފުށީ ދާއިރާގެ އިންތިހާބީ މެމްބަރު ހަސަން އަފީފް ވިދާޅުވެއްޖެއެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި ވާހަކަފުޅު ދައްކަވަމުން އަފީފު ވިދާޅުވީ މަޖިލީސް ރައީސްކަމުގެ މަޤާމަށް ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ގެންނަވަން ތާއިދުކުރައްވާ ކަމަށް ނަޝީދު މީގެ ކުރިން ވިދާޅުވި ނަމަވެސް، އެމަނިކުފާނު ތާއީދު ކުރައްވާނީ ޕާޓީގެ ޤަވާއިދުގެ ތެރެއިން މަޖިލީހުގެ ރައީސްކަމުގެ މަޤާމަށް އަންނަ ފަރާތަކަށް ކަމަށެވެ.\n"ރައީސް ނަޝީދު ވެސް އަދި ރައީސް ސޯލިހް ވެސް އަޅުގަނޑު ޤަބޫލުކުރާ ގޮތުގައި އެ ބޭފުޅުން ޤަބޫލު ކުރައްވާނީ، ޕާޓީގެ ޤަވާއިދުގެ ތެރެއިން އަންނަ ބޭފުޅަކަށް، ޕާޓީގައި އެބަ އޮތް މަޖިލިސް ރައީސްކަމުގެ މަޤާމަށް ނޮމިނޭޓް ކުރަންވާ ޕްރޮސީޖަރއެއް. އެ ޕްރޮސީޖަރ ތެރެއިން ވަޑައިގަންނަވާ ބޭފުޅަކަށް އެ ދެ ބޭފުޅުން ވެސް ތާއީދު ކުރައްވާނީ. ރައީސް ސޯލިހް އަދި ރައީސް ނަޝީދުގެ ނަން މިކަމުގެ ތެރެއަށް ގެނައުން އެހާ ރަނގަޅެއް ނޫން،" އަފީފް ވިދާޅުވިއެވެ.\nނަވާރަ ވަނަ މަޖިލީހުގެ ރައީސްކަމުގެ މަޤާމު ލިބިވަޑައިގެންފިނަމަ މަޖިލީހަށް ގެންނަންޖެހޭ ބަދަލުތައް ގެނައުމުގައި މެމްބަރުންގެ ހިޔާލުތައް ހޯއްދަވާނެ ކަމަށާއި މަޖިލީސް ރައީސް ކަމަށް ގެންނަ ބޭފުޅެއް ހޮވުމަށް ބާއްވާ ޕާޓީގެ އެތެރޭގެ އިންތިހާބުގައި ވޯޓުލާނެ ގޮތް ނިންމަން ޖެހޭނީ ޕާލިމަންޓްރީ ގްރޫޕުން ކަމަށް އަފީފު ވިދާޅުވިއެވެ. އަދި ސިޔާސީ ވާދަވެރިކަން އޮންނާނެ ކަމަށާއި އެކަމަކީ ބޭރަށް ގެންދަން ޖެހޭ ކަމެއް ނޫން ކަމަށް އަފީފް ވިދާޅުވިއެވެ. ޕާލިމެންޓަރީ ގްރޫޕުން ކޮންމެ ގޮތަކަށް ނިންމިޔަސް، އެ ގޮތް ގަބޫލުފުޅު ކުރައްވާނެ ކަމަށް އަފީފު ވިދާޅުވިއެވެ.\nމަޖިލީހުގެ ރައީސް ކަމަށް އެމްޑީޕީން ނަން ހުށަހެޅުމުގައި ޕާލެމެންޓްރީ ގްރޫޕުގައި ވޯޓު ނަގާނެ ގޮތާމެދު އުފެދިފައިވާ ހިޔާލުތަފާތުވުންތަކާ ގުޅޭ ގޮތުން، އަފީފު ވިދާޅުވީ އެ ނިންމުން ޕާލިމެންޓްރީ ގްރޫޕުން ނިންމަން ޖެހޭނީ ގިނަ މެމްބަރުން ބޭނުންވާ ގޮތަކަށް ކަމަށް އަފީފް ފާހަގަކުރެއްވިއެވެ.\nވަރަށް ގިނަ ބޭފުޅުންނަށް ޕާޓީގެ އެތެރޭގައި ނުތަނަވަސްކަން އޮންނަ ކަމަށް ހީވާ ކަމަށާއި އެ ސިޔާސީ އާދަކާދަ ދަސްކުރަން ޖެހޭ ކަމަށް އަފީފް ވިދާޅުވިއެވެ. ޕާޓީގެ އެތެރޭގައި މައްސަލަތައް އުފެއްދުމަށް ބަޔަކު މަސައްކަތްކުރާ ކަމަށް އަފީފް ވިދާޅުވިއެވެ.\n"މީގެ ތެރޭގައި އެބައުޅޭ އަޅުގަނޑުމެންގެ ތެރޭގައި ފްރިކްޝަން އުފައްދަން މަސައްކަތްކުރާ. ރައީސް ނަޝީދު ވެސް އަދި ރައީސް ސޯލިހް ވެސް މަސައްކަތްޕުޅު ކުރައްވަނީ ޤައުމުގެ ހެވައްޓަކައި، ޕާޓީ ކުރިއެރުވުމަށްޓަކައި، އެއް މަޤްސަދެއްގައި ހަމަ އެ މަސައްކަތް ކުރައްވަނީ" އަފީފް ވިދާޅުވިއެވެ.\nމަޖިލީހުގެ ރައީސްކަން ލިބިއްޖެނަމަ ރާއްޖޭގެ ޤާނޫނުތަކާއި ޤަވާއިދުތަކަށް ބަލައިގެން މަޖިލިސް ހިންގަވާނެ ކަމަށާއި މަޖިލިސް ހާމަކަން ބޮޑު ގޮތެއްގައި ކުރިއަށް ގެންދިޔުމަކީ ވަރަށް މުހިންމު ކަމެއް ކަމަށް އަފީފް ވިދާޅުވިއެވެ. އަދި އެކަމަކަށް އެއްވެސް ހުރަހެއް އޮވެގެން ނުވާނެ ކަމަށާއި މަޖިލީހުގެ ރައީސްކަން ލިބިއްޖެނަމަ މަޖިލިސް ހާމަކަން ބޮޑު ގޮތަކަށް ހިންގުމުގެ ފުރުސަތު ހުޅުވާލަދޭނެ ކަމަށް ވެސް އަފީފް ވަނީ ވިދާޅުވެފައެވެ.


Joe Biden kassaalai faige kudahulhah thadhuaraifi\nޖޯ ބައިޑަން ކައްސާލައްވައި ފައިގެ ކުޑަހުޅަށް ތަދުއަރައިފި\nޖޯ ބައިޑަން ގެންގުޅުއްވާ ކުއްތާ އާ ސަމާސާކުރައްވަނިކޮށް ފައި ކައްސާލައި ކުޑަހުޅަށް ތަދުއަރައިފައިވޭ\nޖޯ ބައިޑަން ގެންގުޅުއްވާ ކުއްތާ އާ މައްލަވަ ކުރައްވައި ސަމާސާ ކުރައްވަނިކޮށް ކައްސާލައްވައި ފައިގެ ކުޑަހުޅުގައި ރިހުމެއް އުފެދިއްޖެ އެވެ.\nބައިޑަންގެ އޮފީހުން ނެރުނު ކުރު ބަޔާނެއްގައި، އޭނާގެ ޑޮކްޓަރުންނާ ހަވާލާދީ ބުނެފައި ވަނީ، ކަށީގެ ހާއްސަ ޑޮކްޓަރެއްގެ އިރުޝާދު، ބައިޑަން އަށް ލިބިވަޑާއިގެންފައިވާ ކަމަށެވެ. އިތުރު ފަރުވާ އަށް "އޯތޯޕީޑިކް" ސްޕެޝަލިސްޓަކަށް ވެސް ދައްކާފައިވާ ކަމަށެވެ.\nބައިޑަންގެ ޑޮކްޓަރު، ކެވިން އޯކޯނާ ވިދާޅުވި ގޮތުގައި، ކަށީގައި ރެނދެއް ފާޅުވެފައެއް ނެތެވެ. އެ ފަދަ ނިޝާނެއް އެކްސްރޭ އިން ވެސް ނުދައްކަ އެވެ. އެހެން ނަމަވެސް، ކެވިން ވިދާޅުވީ ހުރިހާ ޝައްކެއް ފިލުވައިލުމަށްޓަކައި، ސީޓީ ސްކޭނެއް ހައްދަވާނެ ކަމަށެވެ.\nއެމެރިކާގެ ރައީސަކަށް ހޮވިވަޑައިގެން އަދި މަގާމާ ހަވާލުވެވަޑައިނުގެން ހުންނެވި ބައިޑަން އަކީ އެ ގައުމުގެ ތާރީޚުގައި ވެސް ރައީސަކަށް ހޮވިވަޑައިގެންނެވި އެންމެ ދުވަސްވީ މީހާ އެވެ. އުމުރަކީ 78 އަހަރެވެ.\nޖޯ ބައިޑަން، މިއަންނަ އަހަރު ޖެނުއަރީ 20، 2021 ގައި ރައީސްކަމާ ހަވާލުވެ ވަޑައިގަންނަވާއިރު، އޮތް އެންމެ ބޮޑު ކަންބޮޑުވުމަކީ ވެސް އޭނާގެ ސިއްހަތެވެ. މިއީ އޭނާގެ އެކުވެރިންނާއި އަދި ވާދަވެރިން ވެސް ވަރަށް ގާތުން ބަލައި ފާރަވެރި ވާނެ ކަމެކެވެ.\nމި އަހަރު އޮތް ރިޔާސީ އިންތިހާބަށް ކެމްޕޭން ކުރެއްވުމުގައި ބައިޑަން އުޅުއްވިއިރު، އޭނާގެ އުމުރާ ބެހޭ ގޮތުން ހުށަހެޅުނު ސުވާލުތަކަށް ޖަވާބެއް ނުދެއްވަ އެވެ. އެކަމާ ގުޅޭ ގޮތުން މީހުން ކުރި ސުވާލުތަކަށް ޖަވާބެއް ގޮތުގައި ނެރުއްވީ މެޑިކަލް ރިޕޯޓެކެވެ. އޭގައި އޮތީ ކޮލެސްޓްރޯލް ދަށްކުރާ ބޭސް "ސްޓޭޓިން" ބޭނުން ކުރައްވާ ކަމަށެވެ.\nބައިޑަންގެ ޑޮކްޓަރު ވިދާޅުވަނީ އޭނާއަކީ ސިއްހަތު ސަލާމަތުން ހުރި، ހަރަކާތްތެރި ބޭފުޅެއް ކަމަށެވެ. ރައީސްގެ ޒިންމާ އުފުލެއްވުމަށް، ހަށިގަނޑާއި ސިކުނޑި ތަނަވަސް ކަމަށެވެ.


ވެކްސިން ދިނުން، ކޯވިޑް19 – Page2– Mikal News\nއީދު ބަންދަށް ކޮވިޑް-19 ވެކްސިން ޖެހުން މެދުކަނޑާލާފައި ވީނަމަވެސް ގިނަ ބައެއްގެ އެދުމުގެ މަތިން ސިނޮފާމް ވެކްސިން ޖެހުން މި ޖުލައި މަހު 23 އަދި 24 ހުކުރު އަދި ހޮނިހިރު ދުވަހުގައި ބޭއްވުމަށް\nކޮވިޝިލްޑް ދެވަނަ ޑޯޒް ޖެހުން އަލުން ފަށާއިރު މިއަދު ވެކްސިން ޖެހުމަށް 103 މީހަކަށް އެޕޮއިންޓްމެންޓް ދީފައި ވާކަމަށް ފުވައްމުލަކު ހޮސްޕިޓަލުގެ ޕަބްލިކް ހެލްތު ޔުނިޓުން ހާމަކުރައްވައެވެ. ފުވައްމުލައް ސިޓީގައި މިއަދު ކޮވިޝީލްޑް ދެވަނަ\nފުވައްމުލައް ސިޓީގައި ކޮވިޑް-19 ވެކްސިން ޖެހި މީހުންގެ ތެރެއިން ބަލި ޖެހިފައިވަނީ ނިސްބަތުން މަދު މީހުނަށްކަން ފުވައްމުލަކު ހޮސްޕިޓަލުން ރޭ ހާމަކުރި މައުލޫމާތުތަކުން އެނގެއެވެ. ފުވައްމުލައް ސިޓީގައި ކޮވިޑް-19 ވެކްސިން ގެ މަދުވެގެން އެއް\nފުވައްމުލައް ސިޓީގެ ކޮވިޑް-19 އަށް ޕޮޒިޓިވްވާ އަދަދުތައް އިއްޔެ ދަށްވި ނަމަވެސް އިއްޔެ ނަތީޖާ ލިބިފަިއވަނީ ނިސްބަތުން މަދު އަދަދެއްގެ ސާމަޕަލްތަކެއް ގެއެވެ. އިއްޔެ ބައްޔަށް ޕޮޒިޓިވް ވެފައިވަނީ6މީިހުންނެވެ. ކުރީ ދުވަހުގެ\nފުވައްމުލައް ސިޓީގެ ކޮވިޑް-19 އަށް ޕޮޒިޓިވްވާ އަދަދުތައް އަދިވެސް ދަށެއް ނުވާ ކަމަށްވެ ފުވައްމުލައް ސިޓީ އިމަޖެންސީ އޮޕރޭޝަން ސެންޓަރު ރޭ ހަމަކުރި މައުލޫމާތު ތަކުން ހާމަވެއެވެ. ކުރީ ދުވަހުގެ ހަވީރު 6:00 އިން\nފުވައްމުލައް ސިޓީގެ ކޮވިޑް-19 އަށް ޕޮޒިޓިވްވާ އަދަދުތައް އަދިވެސް ދަނީ މައްޗަށެވެ. އެގޮތުން އިއްޔެ ވެސް 24 މީހުން ބައްޔަށް ޕޮޒިޓިވް ވެފައި ވެއެވެ. އެއިގެތެރެއިން 12 މީހުންނަކީ ބިދޭސީ މަސައްކަތު މީހުންނެވެ. މިހާރު\nފުވައްމުލައް ސިޓީގައި ކޮވިޑް-19 ވެކްސިން ޖެހުން ހަލުއިކުރުން ޖެހޭ ކަމަށް މިހާރުގެ ނަމްބަރު ތަކުން ހާމަވެއެވެ. ފާއިތުވި2ދުވަހުން ވެސް ވެކްސިން ޖަހާފައި ވަނީ ކޮންމެ ދުވަހަކު 50 އެއްހާ މީހުން ކަން


SunOnline: BREAKING: Maseeh ge ithubaaru neiykamuge massalaigai kuri soi nagan PPM in angaifi\nމަސީހުގެ އިތުބާރު ނެތްކަމުގެ މައްސަލާގައި ކުރި ސޮއި ނަގަން ޕީޕީއެމް އިން އަންގައިފި\n11 މަސް 1 ދުވަސް ކުރިން - 17 ޖުލައި 2017 22\nރައްޔިތުންގެ މަޖިލީހުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތް ކަމަށް ހުށަހެޅި މައްސަލާގައި ކުރި ސޮއި އަނބުރާ ނެގުމަށް އެ ގަރާރުގައި ސޮއިކުރި މެމްބަރުންނަށް ޕީޕީއެމް އިން އަންގައިފި އެވެ.\nޕީޕީއެމް އިން އެ އެންގުން އަންގާފައި ވަނީ އެޕާޓީގެ ޑެޕިއުޓީ ސެކްރެޓަރީ ޖެނެރަލް އިގްބާލް އާދަމް ސޮއިކުރައްވައި، މަސީހުގެ އިތުބާރު ނެތް ކަމަށް ހުށަހެޅި ގަރާރުގައި ސޮއިކުރެއްވި މެމްބަރުންނަށް ފޮނުވި ސިޓީއެއްގަ އެވެ.\nއެ މެމްބަރުންނަށް އަންގާފައި ވަނީ މިރޭ 12:00 ގެ ކުރިން ސޮއިނެގުމަށެވެ.\nއެ ސިޓީގައި ބުނެފައި ރައްޔިތުންގެ މަޖިލީހުގައި ޕީޕީއެމްގެ މެމްބަރެއްގެ ގޮތުގައި ހުންނަވައި އެފަދަ ގަރާރެއްގައި ސޮއިކުރެއްވުމަކީ ޕާޓީގެ އަސާސީ ގަވާއިދުގެ 38 ވަނަ މާއްދާގެ (ހ) އާއި (ށ)އާ ޚިލާފު ކަމެއް ކަމަށެވެ. އަދި އެއީ ޕީޕީއެމްގެ ޕާލަމެންޓްރީ ގްރޫޕުން ފާސްކޮށްފައިވާ އެ ގްރޫޕްގެ ހިންގާ ގަވާއިދުގެ 22 ވަނަ މާއްދާއާ ޚިލާފު ކަމެއް ކަމަށް ވެސް އެ ސިޓީގައިވެއެވެ.\nއެ ސިޓީ ލިބުނު ބައެއް މެމްބަރުން ސަން އަށް ވިދާޅުވީ ޕީޕީއެމްގެ އަސާސީ ގަވާއިދުގައިވާގޮތުން ޕާޓީން ވަކިވުމަށް އެދި ޕާޓީގެ އޮފީހަށް ސިޓީ ފޮނުވާ ވަގުތުން ފެށިގެން އެ މެމްބަރަކު ޕާޓީން ވަކިވީ ކަމަށެވެ. އެހެންކަމުން އެބޭފުޅުންނަށް މިހާރު ޕީޕީއެމްގެ މެމްބަރުން ކަމުގައި ގަބޫލުނުކުރާ ކަމަށާއި ޕީޕީއެމް އިން ވަކިވެފައިވާ މެމްބަރުންނަށް އެފަދަ ސިޓީއެއް ފޮނުވަން ނުޖެހޭ ކަމަށް އެ މެމްބަރުން ވިދާޅުވިއެވެ.\nމަޖިލިސް ޕީޕީއެމް އަބްދުﷲ މަސީހު ޕީޕީއެމްގެ އެތެރޭގެ މައްސަލަ\nއިދިކޮޅު މެމްބަރުން މަޖިލީހަށް ހާޒިރުވި ކަމަށް ހާޒިރީން ދައްކައިފި5ދުވަސް 57 މިނެޓް ކުރިން\nރައްޔިތުންގެ މަޖިލީހުގެ އަމީން އާންމުކަމުގެ މަގާމަށް ކުރިމަތިލުމަށް ހުޅުވާލައިފި6ދުވަސް 21 ގަޑި ކުރިން\nމަޖިލީހުގެ ޖަލްސާތައް މިމަހު 25ގައި ފަށަނީ6ދުވަސް 16 މިނެޓް ކުރިން


Thaa Atolhu thauleemee marukazuge laboratory gohvan harukashi fikuruge meehun reyvi: Police - AO News\nތ. އަތޮޅު ތައުލީމީ މަރުކަޒުގެ ލެބޯޓަރީ ގޮއްވާލަން ހަރުކަށި ފިކުރު މީހުން ރޭވި: ފުލުހުން\nމިދިޔަ އަހަރު ތ. ތިމަރަފުށީ ދޯންޏަކުންނާއި އެ ރަށުން ހައްޔަރުކުރި ހަރުކަށި ފިކުރު ގަބޫލު ކުރާ މީހުންނާ ޓެރަރިސްޓް ޖަމާއަތެއް ކަމަށްވާ އައިއެސްއާ ގުޅުން އޮތް ކަމަށާއި ތިމަރަފުށީގައި ހުންނަ ތ. އަތޮޅު ތައުލީމީ މަރުކަޒުގައި މިދިޔަ އަހަރު އޯލެވެލް އިމްތިހާން ހަދަމުން ދަނިކޮށް ސްކޫލްގެ ލެބޯޓަރީ ގޮއްވާލަން އެ މީހުން ރޭވި ކަމަށް ފުލުހުން ވިދާޅުވެއްޖެއެވެ.\nރާއްޖޭގައި ހަރުކަށި ފިކުރު ފަތުރައި އެކި ތަންތަނުގައި ހަމަލާ ދޭން ރާވަމުން ދަނިކޮށް ފުލުހުން 08 މީހަކު ހައްޔަރުކޮށްފައިވާއިރު އެ މީހުންގެ މައްޗަށް ދައުވާކުރަން ފޮނުވައި އެ މީހުންނާ ބެހޭ ގޮތުން ފުލުހުން ވަނީ މިއަދު ބަޔާނެއް ނެރެފައެވެ،\nއެ ބަޔާނުގައި ފުލުހުން ވިދާޅުވީ އައިއެސްއާ ގުޅިގެން އެ ޖަމާއަތުގެ އިރުޝާދުގެ ދަށުން ރާއްޖޭގައި ޓެރަރިޒަމްގެ އަމަލްތައް ހިންގުމަށް ހިތްވަރުދީ ރާވަމުން ދިޔަ މީހުންނަކީ ދަތުރު ދިއުމުގެ ނަމުގައި ފަޅުރަށްރަށަށްގޮސް ތަމްރީނުތައް ހަދަމުން ދިޔަ ބައެއް ކަމަށެވެ. އަދި އެމީހުންނަކީ ދީނުގެ ނަމުގައި ހަރުކަށި ފިކުރު ފެތުރުމުގެގޮތުން ރަށުގެ ބައެއް ގޭގޭގައި ހަރުކަށި ފިކުރުގެ ކްލާސްތައް ހިންގައި އޮންލައިންކޮށް ހަރުކަށި ފިކުރުގެ ދަރުސްތައް ބާއްވައި ކުޑަކުދިންނަށް އަމާޒުކޮށްގެން އެ ކުދިން ހަރުކަށި ފިކުރަށް ލެންބުމަށް މަސައްކަތްކުރާ ބައެއް ކަމަށްވެސް ފުލުހުންވަނީ ވިދާޅުވެފައެވެ.\nމި މީހުން ވަކި ޖަމާއަތް ހަދައިގެން ނަމާދުކުރަމުންދިއުމާއި ހަރުކަށި ފިކުރުގެ ފަރާތްތަކާ ގުޅުން އޮންނަ ފަރާތްތަކަށް މާލީ އެހީތެރިކަން ފޯރުކޮށްދޭކަން ފާހަގަކުރަމުން ފުލުހުން ވިދާޅުވީ އެމީހުންގެ ފުރަތަމަ ގުރޫޕް ހައްޔަރުކޮށްފައިވަނީ ނިރުބަވެރި އަމަލުތަކެއް ހިންގަން ރާވަމުންދާ ކަމުގެ ތުހުމަތަށް މިދިޔަ އަހަރުގެ ނޮވެމްބަރު މަހު ތެރޭގައި ކަމަށެވެ. މި ގޮތުން މިދިޔަ އަހަރު ނޮވެމްބަރު މަހުގެ ތެރޭގައި މާލެ ކައިރީގައި އޮތް “ނަސާހް 3” ކިޔާ ދޯންޏަކުން ބަޔަކު ހައްޔަރުކޮށްފައިވާކަމަށެވެ.އަދި އެ ދޯނީގައި އައިއީޑީއެއް ހަދަން މަސައްކަތްކުރާ ކަމުގެ މައުލޫމާތު ލިބުނު އިރު އެކަމަށް ބޭނުންކުރާ ބައެއް ސާމާނު ވެސް ދޯނިން ފެނިފައިވާކަމަށާއި އަދި ދޯނި އަޅާފައި އޮތް ސަރަޙައްދުގެ 10 މީޓަރު މޫދު އަޑިން ބަޑިބޭސް އެކުލެވޭކަމަށް ބެލެވޭ ކާޓްރިޖްތަކެއް ވެސް ފުލުހުންނަށް ފެނިފައިވާކަމަށެވެ.\nއިތުރަށް ފުލުހުން ވިދާޅުވީ ދޯނިންނާއި މާލެއިން އަދި ތިމަރަފުށިން ހައްޔަރުކުރި ހަ މީހުންނާ ބެހޭ ގޮތުން ފުލުހުން ބުނީ މި މީހުންގެ ތެރޭގައި އައިސިސް އިން “އަމީރު” ކަމަށް ކަނޑައަޅާފައިވާ މީހަކު އިސްކޮށް ހުންނަ ކަމަށާއި ގޮވާތަކެތި ހަދާނެ ގޮތުގެ މެނުއަލްތައް ވެސް، ހައްޔަރުކުރި މީހުންގެ އަތުން ފެނިފައިވާ ކަމަށެވެ. މި މައްސަލަ އާއި ގުޅިގެން ހައްޔަރުކޮށް ދައުވާކުރަން ފޮނުވި މީހުންނަކީ:\nއަހްސަން މުހައްމަދު، ތ. ތިމަރަފުށި/ކެނެރީގެ\nއަބްދުﷲ ޝަރީފް، ތ. ތިމަރަފުށި/ފެހިވިދުވަރު\nމި މައްސަލައިގައި ހައްޔަރުކޮށްފައި ތިބި މީހުންގެ މައްޗަށް ދައުވާކޮށްދިނުމަށް އެދި އިއްޔެ ވަނީ ޕްރޮސެކިއުޓަ ޖެނެރަލްގެ އޮފީހަށް ފޮނުވައިފަ އެވެ. ފުލުހުން ވިދާޅުވީ މމައްސަލައިގައި ތުހުމަތުކުރެވޭ އިތުރު ބައެއް މީހުން ތިބުމާއެކު އެ މީހުންގެ މައްސަލަތައް އަދިވެސް ތަހުގީގުކުރަމުން އަންނަ ކަމަށެވެ.\nޓެރަރިޒަމްގެ އަމަލުތައް ހިންގާ ބަޔަކު ރާއްޖޭގައި އެބައުޅޭ- ރައީސް


Raajje gai 2023 vana aharu Indian Ocean Island games beyvvum'ah...\nކުޅިވަރު - އައިއޯއައިޖީ ގޭމްސް 2023\nރާއްޖޭގައި 2023 ވަނަ އަހަރުގެ އިންޑިއަން އޯޝަން އައިލޭންޑް ގޭމްސް ބޭއްވުމަށް ބިޑުކުރަނީ\nރާއްޖެއިން ވަނީ 2015 ވަނަ އަހަރުވެސް އައިއޯޖީ ގޭމްސްއަށް ބިޑުކޮށްފައި\nކ. މާލެ 11 ޖޫން 2019 | އަންގާރަ 08:11 2,547\nޔޫތު މިނިސްޓްރާ އެކު އެމްއޯސީން ބޭއްވި ބައްދަލުވުމުގެ ތެރެއިން - ޔޫތު މިނިސްޓްރީ\nރާއްޖޭގައި 2023 ވަނަ އަހަރުގެ އިންޑިއަން އޯޝަން އައިލޭންޑް ގޭމްސް (އައިއޯއައިޖީ) ބޭއްވުމަށް ބިޑުކުރުމާ ބެހޭ ގޮތުން މަޝްވަރާކޮށްފިއެވެ.\nއައިއޯޖީ ގޭމްސް 2023 ވަނަ އަހަރު ރާއްޖޭގައި ބޭއްވުމާ މެދު މަޝްވަރާކޮށްފައި ވަނީ ޔޫތު މިނިސްޓްރ އަހުމަދު މަހްލޫފް އާއި މޯލްޑިވްސް އޮލިމްޕިކް ކޮމިޓީ (އެމްއޯސީ) އެވެ.\nއައިއޯއައިޖީ ގޭމްސް ރާއްޖޭގައި ބާއްވަން ސަރުކާރުން އެއްބަސްވީ، އަންނަ މަހު މޮރިޝަސްގައި އޮންނަ އައިއޯއައިޖީ ގޭމްސްއަށް ވަޑައިގަތުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށް ދައުވަތު އެރުވުމަށް މިދިޔަ ފެބްރުއަރީ މަހު ބޭއްވި ބައްދަލުވެއްގައެވެ.\nއައިއޯއައިޖީ ގޭމްސް 2023 ވަނަ އަހަރު ރާއްޖޭގައި ބޭއްވުމަށް ސަރުކާރުން އެއްބަސްވީ މިދިޔަ ފެބްރުއަރީ މަހުގެ ތެރޭގައެވެ. އެ އަށް ފަހު އައިއޯއައިޖީ ގޭމްސް ބޭއްވުމަށް ރާއްޖޭގައި ހުރި ވަސީލަތްތަކަކީ ކޮބައިތޯ ބަލައި ފެންވަރު ރަނގަޅު ބިޑެއް ހުށަހެޅުމަށް އެމްއޯސީން އަންނަނީ މަސައްކަތް ކުރަމުންނެވެ.\nއައިއޯޖީ ގޭމްސް ބޭއްވުމަށް ރާއްޖެއިން 2015 ވަނަ އަހަރުވެސް ބިޑުކުރިއެވެ. ނަމަވެސް އެފަހަރު ސަރުކާރުގެ ފަރާތުން މާބޮޑު އެއްބާރުލުމެއް ނުލިބުމުން، ބިޑު ކާމިޔާބުނުކުރެވެއެވެ. އެފަހަރު ބިޑު ކާމިޔާބުކޮށްފައިވަނީ ރީޔޫނިއަންއިންނެވެ.\nރާއްޖޭގެ ތާރީހުގައި މިހާތަނަށް ބައިނަލްއަގުވާމީ ބޮޑު މުބާރާތަކުން ރަން މެޑަލް ހޯދިފައިވަނީ ވެސް އައިއޯއައިޖީގައެވެ. އެއީ 2015 ވަނަ އަހަރު ރީޔޫނިއަންގައި ބޭއްވި ގޭމްސްގެ 100 މީޓަރު ދުވުމުން ހަސަން ސާއިދު ހޯދި ރަން މެޑެލްއެވެ.\nއައިއޯއައިޖީ ގޭމްސްއަކީ 1979 ވަނަ އަހަރުން ފެށިގެން ބާއްވަމުން އަންނަ ކުޅިވަރުގެ އީދެކެވެ. މި ގޭމްސް މިހާތަނަށް ބާއްވާފައިވާ ގައުމުތަކަކީ މޮރިޝަސް، މަޑަގަސްކަރަ އަދި ސީޝެލްސް އަދި ރިޔޫނިއަން އައިލޭންޑްސް އެވެ.


Raees Nasheed aai Namal Rajapaksa mashvaraa ge meyzah - vNews.mv\nރައީސް ނަޝީދު ލަންކާގެ ކުރީގެ ޔޫތު މިނިސްޓަރާއި ނަމާލްއާ ބައްދަލުކުރެއްވުން\nރައީސް ނަޝީދު އާއި ނަމާލް ރާޖަޕަކްސަ މަޝްވަރާގެ މޭޒަށް\nޒިދާން މުޙައްމަދު Male' | 21 May 2022, 17:16\nރައްޔިތުންގެ މަޖިލީހުގެ ރައީސް އަދި ރާއްޖޭގެ ކުރީގެ ރައީސް، ރައީސް މުހައްމަދު ނަޝީދު އާއި ސްރީލަންކާ ސަރުކާރުގެ ކުރީގެ ޔޫތު މިނިސްޓަރ ނަމާލް ރާޖަޕަކްސަ މަޝްވަރާގެ ބައްދަލުކުރެއްވުމެއް ބާއްވައިފިއެވެ.\nމި ބައްދަލުކުރެއްވުމަކީ، ރައީސް ނަޝީދު މިހާރު ލަންކާއަށް ކުރައްވާ ދަތުރުފުޅުގެ ތެރެއިން، ސްރީ ލަންކާއަށް ދިމާވެފައިވާ އިގްތިސާދީ ހީނަރުކަމުން އަރައިގަތުމަށް ކުރެވިދާނެ ކަންކަމާއި ގުޅޭ ގޮތުން މަޝްވަރާކުރެއްވުމަށް ބޭއްވުނު ބައްދަލުކުރެއްވުމެކެވެ.\nރައީސް ނަޝީދުގެ މި ދަތުރުފުޅުގެ ތެރެއިން ލަންކާގެ ބޮޑުވަޒީރު ރަނިލް ވިކްރަމްސިންހަ އާއި އެ ގައުމުގެ ކުރީގެ ރައީސް މައިތިރިޕާލަ ސިރިސޭނާ ވެސް އެމަނިކުފާނު ވަނީ ބައްދަލުކުރައްވައި މަޝްވަރާތައް ކުރިއަށް ގެންދަވާފައެވެ.\nމި މަޝްވަރާ ބައްދަލުކުރެއްވުންތަކުގައި، ސްރީ ލަންކާއަށް ބޭނުންވާ ބޭރުގެ މާލީ އެހީއާއި އެނޫންވެސް އެހީތައް ހޯއްދަވައި ދެއްވުމުގައި އެހީތެރިވެދެއްވުމަށް ރައީސް ނަޝީދު ހުށަހެޅުއްވިއެވެ. އެކަން ބޮޑުވަޒީރު ރަނިލް ގަބޫލުކުރައްވައި، ބޭރުގެ އެހީ ހޯއްދެވުމުގެ މަސައްކަތްތައް ވިލަރެސްކުރައްވަން ރައީސް ނަޝީދު އައްޔަން ކުރައްވާފައިވާ ކަމަށް ބޮޑުވަޒީރުގެ އޮފީހުން ހާމަކޮށްފައިވެއެވެ.\nރައީސް ނަޝީދު ކުރެއްވި ޓުވީޓްތަކުގައި ވިދާޅުވެފައި ވަނީ މި ބައްދަލުކުރެއްވުންތަކުގައި، ލަންކާއަށް ދިމާވެފައިވާ ދަަތި އުނދަގޫ ހާލަތާއި ގުޅޭ ގޮތުންނާއި، ކުރިއަށް އޮތް ތަނުގައި، ތަނަވަސް އަދި އުފާވެރި ގައުމަކަށް ސްރީ ލަންކާ ހެދުމަށް، ހުރިހާ ސިޔާސީ ޕާޓީތަކަކުންވެސް އެއް ވިސްނުމެއް ގެންގުޅުމުގެ މުހިންމުކަމާއި ގުޅޭގޮތުން ވާހަކަދައްކަވާފައިވާ ކަމަށެވެ.\nސްރީލަންކާގެ ރައީސް ގޮޓަބާޔަ ރާޖަޕަކްސަ، އެގައުމުގެ ބޮޑުވަޒީރުކަމަށް ރަނިލް ވިކްރަމަސިންހަ އައްޔަން ކުރެއްވުމާ ގުޅިގެން ކުރެއްވި ތަހުނިޔާގެ ޓްވީޓްގައިވެސް ރައީސް ނަޝީދު ވިދާޅުވެފައިވަނީ، ސިޔާސީ ހަޔާތްޕުޅުގައި ރަނިލް ވިކްރަމަސިންހަގެ ނަސޭހަތްޕުޅު އަބަދުވެސް އަޑުއައްސަވާ ކަމަށެވެ.\nރާއްޖެ ރައްޔިތުންގެ މަޖިލިސް ރައީސް ނަޝީދު ދުނިޔެ


Warm-up Muzaaharaathah Tholhiah - Bodu Muzaaharaaves Tholhiah Baa? - Vaguthu\nވާމްއަޕް މުޒާހަރާތައް ތޮޅިއަށް - ބޮޑު މުޒާހަރާވެސް ތޮޅިއަށްބާ؟\nއާ ދުވަހެކެވެ. އާދައިގެ ދުވަހެއް ކަމަށް އެއް ބަޔަކަށް ޤަބޫލުކުރަން ދަތި ނަމަވެސް އަޅުގަނޑަށް މިއީ ހަމަ އުފާވެރި މުސްލިމުންގެ އީދު، ހުކުރު ދުވަސް ނޫން ގޮތަކަށް ހާއްޞަ ދުވަހަކަށް ނުވިއެވެ. އާދެ މިއީ "ބޮޑު-16" އެވެ. ނަމަވެސް އެއްބަޔަކަށް މިއީ ބޮޑު ދުވަހެއްގެ ގޮތުގައި ސިފަކުރެވިފައި އޮތްނަމަ އެކަމަށް ފުރިހަމައަށް އިހްތިރާމް ކުރަމެވެ.\nސިޔާސީ އޮއިވަރުގެ ތެރެއިން މިފަދަ ތާރީޚްތައް ވަރަށް ގިނަވެއްޖެއެވެ. ވަކިން ހާއްޞަކޮށް މިފަހަކަށް އައިސް ހަފްތާ ބަންދުގެ ހުކުރު ދުވަހަކީ ބޮޑު ދުވަހެއްގެ ގޮތުގައި ނޫނީ ސިފަކުރާތަނެއް ނުފެނުނެވެ. ނަތީޖާއެއްގެ ގޮތުން އެތައް ބަޔަކު މަންޒަރު ބަލަން ކެތްމަދުވެފައި ތިބެއެވެ. ނޫސްވެރިއެއްގެ ހައިސިއްޔަތުން އަޅުގަނޑުގެ އެންމެ އިސް ވާޖިބެއް ކަމުގައި އަޅުގަނޑު ދެކެނީ ރައްޔިތުންނަށް އެއްވެސް އޮޅުވާލުމެއް ނެތި ހަޤީގަތް ހާމަކޮށްދިނުންކަމަށް، ޤަބޫލުކުރާހިނދު އެ ވާޖިބައިގެން ކުރިއަށް ޖެހިލާނަމެވެ.\n2018 ފެބުރުވަރީ 1 ވަނަ ދުވަހު ދިވެހިރާއްޖޭގެ ސްޕްރީމް ކޯޓުން ނެރުނު ޣައިރު ޣާނޫނީ އަމުރަކާއެކު، މުޅި ދިވެހި ޤައުމުގެ އަމަން އަމާންކަމާއި ސުލްހަމަސްލަސްކަމާއި، ޤައުމުގެ މިނިވަންކަމަށް ވެސް އަސަރު ކޮށްފާނެ އެތަށް ކަމެއް ސަރުކާރާ އިދިކޮޅު ސިޔާސީ ހަރަކާތްތަކުގެ ތެރެއިން ވަނީ ފެނިގެން ގޮސްފައެވެ. ނަމަވެސް އިދިކޮޅު ފަރާތްތަކަށް ތާއީދުކުރާ ފަރާތްތަކުން މެދުކެނޑުމެއްނެތި މުޒާހަރާ ކުރަމުންދާކަމީ ހަޤީގަތެވެ. އެ މުޒާހަރާތައް ކުރިއަށް ދާކަމާ މެދު ދެބަސްވެވެން ނެތް ނަމަވެސް އެތައް ހާސް ބަޔަކު މުޒާހަރާތަކުގައި ބައިވެރިވާ ކަމަށް އިދިކޮޅުން ބުނަމުންދާ ބުނުމަށް މުޅިއަކުން އެއްބަސްވެވެން ނެތެވެ.\nނަޝީދުގެ ގޮވާލުމަށް ނިކުތް އިދިކޮޅު ސަޕޯޓަރުން - ވަގުތު އިމޭޖަސް: އަލީ ވިސާމް\nއައްސަވާށެވެ. ހަޤީގަތް ބައްލަވާށެވެ. މިއަދު (16 މާރޗް 2018 ވީ ހުކުރު ދުވަސް) ހަވީރު އިދިކޮޅު ފަރާތްތަކުން "ބޮޑު މުޒާހަރާ" އެއް ބޭއްވުމަށް ވަނީ ދުރާލާ އިއުލާނު ކޮށްފައެވެ. އިއުލާނު ކޮށްލުމަކުން ނުވާނެކަން އިދިކޮޅު ފަރާތްތަކަށްވެސް އެނގޭތީވެ، އަތޮޅު ތެރެއިން އާދެވުނު ގޮތަކުން މުޒާހަރާއަށް ބައިވެރިން އައުމަށް ލީޑަރުން ފިލާ ތިއްބަވައިގެން ގޮވާލެއްވިއެވެ. އެވަރުންވެސް ދޫކޮށްލީ ކަމަށް ނުބައްލަވާށެވެ. އަތޮޅު ތެރެއިން ޖާނާ މާލުން ގުރުބާންވާން ތައްޔާރަށް ތިއްބެވި ފަރާތައް މާލެ ގެންނަން ފަންޑުވެސް ކުރި ކަމަށް އެ ޕާޓީތަކުގެ ބައެއް އެކްޓިވިވިސްޓުން ދަނީ ބުނަމުންނެވެ. މުޒާހަރާއަކަށް ތައްޔާރު ވެވޭނީ މިހާވަރަކަށެވެ. ވަރަށް ފުރިހަމަ ނޫންތޯއެވެ. ވަރަށް ހެޔޮފުޅު ނޫންތޯއެވެ.\nބޮޑު މަންޒަރު ބަލަން ކެތްމަދުވެފައި އެތަށް ބަޔަކު އެބަ ތިއްބެވެ. ނަމަވެސް މިއަދު ތެދު ބަހުން ވާހަކައެއް ދައްކާނަމަ ބުނެވޭނީ ވަރަށް މާޔޫސީ ޖަވާބެކެވެ. އާދެ! ވާމްއަޕް މުޒާހަރާތައް ދިޔައީ މިސްރާބެއް ނެތި ތޮޅިއަށެވެ. ހަޤީގަތާ ކުރިމަތިލާން މިއޮތީ ޖެހިފައެވެ. ރައްޔިތުންގެ މަޖިލީހުގެ 12 މެންބަރެއްގެ ގޮނޑި ގެއްލުނު މައްސަލައިގައި "ސަރުކާރު ހުއްޓުވަން" ގެ ނަމުގައި ބުދަ ދުވަހުގެ ރޭ ބޭއްވި ވާމްއަޕް މުޒާހަރާގައި، ހާހުން ގުނޭވަރު ނުވިއެވެ. އެކި ސަރަހައްދުތަކަށް އެއްވި މީހުން ގުނައިގެން ވެސް 200 މީހުން ހަމައެއް ނުވިއެވެ. އެރޭ 08:30 ގައި ފެށި މުޒާހަރާ މެންދަމުން އަލިވެ 02:14 އާއި ހަމައަށް ކުރިއަށްދިޔައެވެ.\nމިރޭ އިދިކޮޅު ފަރާތްތަކުން ކުރަމުންދާ މުޒާހަރާގެ ތެރެއިން - ވަގުތު އިމޭޖަސް: އަމީން ހުސައިން ފަހުމީ\nއަލިވިލިގެން އައީ 15 މާރޗް 2018 ވީ ބުރާސްފަތި ދުވަހަށެވެ. އިދިކޮޅުން ހިތްވަރު އާކޮށްލިއެވެ. މިފަހަރު ރައީސް ނަޝީދުގެ އުއްމީދީ ޓްވީޓަކާ އެކުގައެވެ. މެންދުރުފަހު އެމްއެމްއޭ ސަރަހައްދަށް އެއްވުމަށް ނަޝީދު ގޮވާލެއްވިއެވެ. ނޫސްވެރިއެއްގެ ހައިސިއްޔަތުން އެއްވުން ބާއްވަން ރޭވި ހިސާބަށް ގޮސް ކަން ހިނގާގޮތް ބެލީމެވެ.\nނަޝީދުގެ ގޮވާލުމަށް ފަންސާސް މީހުންވެސް އެ މުޒާހަރާގައި ބައިވެރި ނުވިއެވެ. އަދި އެވަރުން މާޔޫސް ވާކަށް ނުވޭމެއެވެ. ހަވީރު އިއުލާނު ކުރެވިގެންދިޔައީ ރޭގަނޑު 08:30 ގައި ޗާންދަނީ މަގާއި މަޖީދީމަގާއި ގުޅޭ ހަތަރު އަނގޮޅިން މުޒާހަރާ ފެށޭނެކަމެވެ. ނަމަވެސް ރޭގަނޑު 09:15 ވީއިރު މުޒާހަރާއެއްގެ ހިލަމެއްވެސް ނެތި ފުލުހުންވެސް ތިބީ ކުރާނެ ކަމެއް ނެތިފައެވެ. ރޭ 09:30 ހާއިރުން ފެށިގެން 10:30 ދެމެދު ކޮންމެވެސް ވަރަކަށް މުޒާހަރާއަށް މީހުން އެއްވިއެވެ. ނަމަވެސް ކުރީ ރެޔާ ބަލާފައި ބޮޑުތަނުން ބައިވެރިންގެ އަދަދު ވީ މަދެވެ. ނަތީޖާއެއްގެ ގޮތުން މުޒާހަރާ ރޫޅާލައި، އެ ސަރަހައްދު ހުސްކުރަން ފުލުހުން މާބޮޑު ބާރެއްވެސް ބޭނުންކުރަން ނުޖެހުނެވެ. މުޒާހަރާ ފެށިތާ ތިން ގަޑިއިރުވެސް ނުވަނީސް ފަސޭހަކަމާއެކު މުޒާހަރާގެ ބައިވެރިން ފަހަތައް ޖެއްސުމާއެކު އަމިއްލައަށް މުޒާހަރާ ހުއްޓާލައި މިވަނީ އަމާން ދީފައެވެ.\nމި ދެންނެވީ ކުޑަ މިންވަރެކެވެ. ކުރު ހުލާސާއެކެވެ. އިތުރަށް އައްސަވަން ބޭނުންނަމަ ކުރިއަށް ވަޑައިގަންނަވާށެވެ. ބުދަ ދުވަހުގެ ރޭ ބޭއްވި މުޒާހަރާގައި ފުލުހުންގެ ގަޔަށް ކަޅުތެޔޮ ޖަހައި މަޖީދީ މަގުގައި ހުރި "ގައިޒް2000" ފިހާރަޔަށް ވަނީ ގެއްލުން ދީފައެވެ. އަދި ފުލުހުންނާ ދެކޮޅަށް ބޭނުންކުރަން ތައްޔާރުކޮށްފައިވާ 105 މިރުސް ފެން ޕެކެޓު ވަނީ ފުލުހުން ހޯދާފައެވެ. ބުރާސްފަތި ދުވަހުގެ ރޭ ބޭއްވި މުޒާހަރާއިން ހަމަނުޖެހުން ހިންގުމަށް ތައްޔާރުކޮށްފައިހުރި 24 ދަގަނޑުބުރިއާއި 76 މިރުސް ފެން ޕެކެޓްވަނީ ފެނިފައެވެ. އަދި މާލެއިން ކާރެއްގައި ރޯކޮށްލައި އަމަން އަމާންކަން ނަގާލަން މަސައްކަތްކުރި މީހަކު ފުލުހުން ވަނީ ހައްޔަރުވެސ ކޮށްފައެވެ. ހިނގި ޖަރީމާތަކާއި ހިންގަން އުޅުނު ހަމަނުޖެހުންތަކުގައި ބައިވެރިވާ ފަރާތްތައް ފުލުހުން ދިޔައީ ހިފާ ހައްޔަރު ކުރަމުންނެވެ.\nއެއްވުމުގެ ތެރެއިން ކަޅުތެޔޮ ޖަހާފައި - ވަގުތު އިމޭޖަސް\n"ވާމްއަޕް މުޒާހަރާތައް ދިޔައީ ތޮޅިންނެވެ". ބައިވެރިންގެ އަދަދު މަދުވެ ފައިސާ ދީގެންވެސް މުޒާހަރާއަށް ނިކުންނާނެ ލިބުނީ ހައެއްކަ ކުދިންނޭ ބުންޏަސް ދޮގަކަށް ނުވާނެއެވެ. ނަމަވެސް އާއްމު ރައްޔިތުންގެ އަރިހުގައި އިދިކޮޅު ޕާޓީތަކުން ދެންނެވީ މުޒާހަރާތައް ވަރަށް ކާމިޔާބު ކަމަށާއި، އެ މުޒާހަރާތަކުގައި ހާހުން މީހުން ބައިވެރިވެފައިވާކަމަށެވެ.\nކުރިންވެސް ދެންނެވި ފަދައިން މާލެއިން މުޒާހަރާއަށް އެކަށީގެންވާ މިންވަރަށް ނިކުންނާނެ ސަޕޯޓަރުން ނެތުމުން އަވަށްޓެރި ސިލޯނުގައި 76 މީހުންނާއެކު މުޒާހަރާކުރި އިދިކޮޅު ކޯލިޝަނުން މިފަހަރު އަމާޒު ހިފީ އަހުރެން އެތަނަކަށް ނިސްބަތްވާހިނދު ފަހުރުވެރިވާ "ރާއްޖެތެރޭ މީހުން" ގެ ސިކުންޑިތަކާ ކުޅެލުމަށެވެ. "ނަނާ ހުވަފެން" ދައްކައިގެންނެވެ. ކުލަ މަންޒަރު ފޮރުވާ ކަޅާ ހުދުގެ ސާފުނުވާ މަންޒަރު ދައްކައިގެންނެވެ. ދެންނެވީ މިއަދުގެ ބޮޑު މުޒާހަރާގައި ބައިވެރިވެގެން އެއްވެސް މީހަކު ކުއްވެރި ނުވާނެ ކަމަށެވެ. ހަރަދު ދޭނެ ކަމަށެވެ. އެލަވަންސް ދޭނެ ކަމަށެވެ. "ވާމްއަޕް މުޒާހަރާތައް" ކާމިޔާބު ކަމަށެވެ.\nފުލުހުން ހޯދި މިރުސް ފެން ކޮތަޅުތައް – ފޮޓޯ: ފުލުހުން\nޤާނޫނީގޮތުން އުފެދިފައިވާ ދިވެހި ސަރުކާރު ވައްޓާލަން ފުރުޞަތު ނުދެއްވާނެ ކަމަށާއި، އެފަދަ އެއްވުން ތަކުގައި ބައިވެރި ނުވުމަށް ދިވެހި ފުލުހުން ވަނީ އިލްތިމާސް ކޮށްފައެވެ. މުޒާހަރާގައި ކައުންސިލަރުން ބައިވެރި ނުވުމަށް އެލްޖީއޭ އިން ވަނީ އިލްތިމާސް ކޮށްފައެވެ.\n"ތޮޅިއަށް" ދިޔަ ވާމައަޕް މުޒާހަރާތައް ހާހުން މީހުން ބައިވެރިވި ކާމިޔާބު މުޒާހަރާތަކެއްގެ ގޮތުގައި، އަދި ޤާނޫނު އަސާސީ ނުހިނގާނެ، ޤާނޫނުން ކުއްވެރި ނުވާނެ މުޒާހަރާއެއްގެ ގޮތުގައި މާލޭގެ މަގުތަކުގައި ހިނގާދިޔަ ކަންކަން ސާފުކޮށް ނުފެންނަ އަތޮޅު ތަކުގައި ސުލްހަވެރިކަމާއި އަމާންކަމާއެކު އުފަލުގައި ދިރިއުޅެމުންއައި ލޮބުވެތި އަހުންނާއި އުހްތުންނަށް ސިފަކޮށްދީގެން "ތޮޅިއަށް ދާނެކަމަށް އަޅުގަނޑު ލަފާކުރާ" މިއަދުގެ ބޮޑު އެއްވުމުގައި ބައިވެރިވުމުގެ ކުރިން ކޮންމެ ފަރުދަކުވެސް ހަމަ ވިސްނުމުން ވިސްނާލާށެވެ.\nދިވެހި ޤައުމާއި، މި އަމާން ވެއްޓާއި، ދިވެހިންގެ އުފާވެރި ދިއުޅުމަށް އަހުރެން ލޯބި ކުރަމެވެ. ޤައުމާއި ދީން ދެކެ ލޯބިވަމެވެ. ޤައުމިއްޔަތާއި މިނިވަންކަމަށް ނުހަނު ލޯބިކުރަމެވެ. އިސްލާމް ދީނާއި ޤާނޫނު އަސާސީއަށް އިހްތިރާމް ކުރަމެވެ. މީހުން ދައްކާ ވާހަކަތަކަށް ހެއްލުމުގެ ކުރިން ތިބާވެސް ދީނާއި، ޤައުމާ މެދު ވިސްނާ ފިކުރު ކުރާށެވެ. ސިޔާސީ ފިކުރަކީ ތަފާތު ވާނެ ކަންކަމެވެ. ނަމަވެސް ދީނާއި ޤައުމަށްވުރެ ސިޔާސީ ފިކުރު އަހުރެންނަށް މުހިންމެއް ނޫނެވެ. ތިބާއަށްވެސް ދީނާއި ޤައުމު މުހިންމު ނަމަ، ޤައުމުގެ މިނިވަންކަމާއި އިސްތިޤްލާލު ނަގާލަން ހިތްވަރު ނުދޭށެވެ. ސުލްހަވެރިކަމާއެކު ކުރިއަށް އޮތް ރިޔާސީ އިންތިޚާބުގައި ތިބާ ތާއީދުކުރާ ސިޔާސީ ފިކުރުގެ ކެންޑިޑޭޓަށް ވޯޓު ދެއްވާށެވެ.\nމާޗް 16, 2018 08:59\nހާދަ ބިރެކޭ ދޯ ތި ގަންނަނީ. ކަލޯ ބަލަންހުރޭ ކިހާބަޔަކުތޯ އެއްވަނީ ބަލަން. އޭގެފަހުން ދޯ އިނގޭނީ ދިޔައީ ތޮޅިއަށްކަން ނުވަތަ ނޫންކަންވެސް.\nމާޗް 16, 2018 17:12\nއެންމެ މޮޅަށް ދެނެވޮޑިގެންވާ ފަރާތަކީ މާތްﷲ..\nމާޗް 16, 2018 09:00\nމާޗް 16, 2018 11:08\nހަމަ ތޮޅިއަށްދާނީ... ލާހިކައެއްނޫން މިސަރުކާ މަގުމަތިން ވައްޓާލާކަށް... 2008 ވަނަ އަހަރު ހޮވުނުކަހަލަ ވެރިއެއްނޫނޭ މިހާރު ވެރިކަމުގަ ހުރީ.... ވަރަށް ގަޓުހުރި ބޭފުޅެއް މިވަގުތު ވެރިކަމުގަ ހުއްނެވީ...\nމާޗް 16, 2018 11:28\nކިހާ ގަޓް ބިރުން ތުރުތުރު އަޅާ ގަޓް ކަމުން ހުއް މިހުރީ ވާ ވެރިއެއް ބޮަހަލާކު ރައްޔިތުންނަށް މިހާ އަނިޔާވެރި ވެރިއެއް ރާއްޖޭގެ ތާރިޚްވެސް ނުދެކޭ އިނގޭ ވަގުތު ކުދހިނ ކޮޅަށްވެސް ހަޖަމް ނުވާކަން ލައްކަވާހަކަ މިވެސް މި ކޮމެންޓްވެސް ޖަހާލަން ނުކެރޭނެކަން ހަޖަމް ކުރުމުގެ މައްސަލަ އުޅޭތީ..\nމާޗް 16, 2018 11:58\nކަލޯ ސަރުކާރު ހިފަހައްޓަނީ ސިފައިންނާ ފުލުހުން. އެމީހުން އިދިކޮޅާ ގުޅޭ ހިސާބުން ވާނީ ފެއިލް\nމާޗް 16, 2018 11:59\nގަޓު ހުރިކަން އެބައިންގޭ ??\nމާޗް 16, 2018 11:56\nނަސީބެއްނު ރައީސް ގެ މެދު ހަށި ފެނުނޭ ނުބުނިކަން. ފުލުހުން ލައްވާ ޖައްސާ ސުޓަންޓް ހުސް\nމާޗް 16, 2018 12:21\nއެހާ މީހުން އެއް ނުވާ އިރު ކީއްވެ ދެން ތިވަރއްކަ ތި ތެޅިފޮޅެނީ.\nމާޗް 16, 2018 13:21\nހުސް ތޮޅި މުޒާހަރާ ހެހެ ހެ މިހާހު ކިޔަންވީ “ތޮޅިޔަށް ތޮޅިޔަށް ބާރަށް ތޮޅިޔަށް “


MDP Akee Vaudhu Fuhddhan Neygey Party Eh: Maleeh އެމްޑީޕީއަކީ ވަޢުދު ފުއްދަން ނޭނގޭ ޕާޓީއެއް: މަލީޙް – Huvadhoo News MDP Akee Vaudhu Fuhddhan Neygey Party Eh: Maleeh Huvadhoo News\nއެމްޑީޕީއަކީ ވަޢުދު ފުއްދަން ނޭނގޭ ޕާޓީއެއް: މަލީޙް\nޑރ.މުޙައްމަދު މަލީހް ޖަމާލް--ފޮޓޯ: އަވަސް\nއެމްޑީޕީއަކީ ވަޢުދުވެ ވަޢުދު ފުައްދަން ނޭގޭ ޕާޓީއެއްކަމަށް ވިދާޅުވެ ކުރީގެ ކޮމިއުނިކޭޝަން އެންޑް ޓެކްނޮލިޖީ މިނިސްޓަރ ޑރ.މުޙައްމަދު މަލީހް ޖަމާލް ފާޑުވިދާޅުވެއްޖެއެވެ.\nމަލީހް މިފަދައިން ފާޑުވިދާޅުވީ،ސަރުކާރުގެ ވަޢުދުތަކާ ގުޅޭ ގޮތުން ޕީއެސްއެމްގައި ވާހަކަ ދައްކަވަމުން އާޒިމް ވިދާޅުވީ ސަރުކަރުން ވެރިކަމާއި ހަވާލުވުމުގެ ކުރިން ރައްޔިތުންނަށް ވެފައިވާ ގިނަ ވައުދުތައް ފުއްދުމަށް ވަރަށް ގިނަ މަސައްކަތްތަކެއް ކުރަމުންދާ ކަމަށް ރައްޔިތުންގެ މަޖިލީހުގެ މެޖޯރިޓީ ލީޑަރު މެދު ހެންވޭރު ދާއިރާގެ މެމްބަރު އަލީ އާޒިމް ވިދާޅުވުމާއި ގުޅިގެންނެކަމަށް.\nއާޒިމްގެ އެވާހަކަފުޅަށް އިޝާރާތްކުރައްވާ މަލީހް ވިދާޅުވީ، އެމްޑީޕީއާއި ޕީޕީއެމްގެ ތަފާތުވާނެކަމަށާއި، އެމްޑީޕީއަކީ ވަޢުދުވެ ވަޢުދު ފުައްދަން ނޭނގޭ ޕާޓީއެއްކަމަށެވެ. ޕީޕީއެމް ވަޢުދުވެ ވަޢުދު ފުއްދާނެކަމަށާއި، އެމްޑީޕީއަށް ވައުދު ނުފުއްދެނީ އަޚްލާގު ދަށްވީމަކަމަށްވެސް މަލީޙް ވިދާޅުވިއެވެ،\nއެމްޑީޕީއާއި ޕީޕީއެމްގެ ތަފާތު. އެމްޑީޕީއަކީ ވަޢުދުވެ ވަޢުދު ފުައްދަން ނޭގޭ ޕާޓީއެއް. ޕީޕީއެމް ވަޢުދުވެ ވަޢުދު ފުއްދާނެ. އެމްޑީޕީއަށް ވައުދު ނުފުއްދެނީ އަޚްލާގު ދަށްވީމަ. އާޒިމާއި ސަރުކާރު އިތުރު ބަހަނާ ނުދައްކަވާ އިސްތިއުފާ ދެއްވާ ރައްޔިތުންނާއި ޤައުމު ހަވާލު ކުރައްވާ. pic.twitter.com/nFDqpv2XWe\n— Mohamed Maleeh Jamal (@maleehjamal) August 28, 2021\nމިނިސްޓަރު ކަމުން މަލީޙް ވަކި ކުރެއްވުމުން، އޭނާ ވަނީ އިދިކޮޅު ޕީޕީއެމްއާ ގުޅިވަޑައިގެންފައެވެ. މަލީޙް މިނިސްޓަރުކަން އަދާ ކުރެއްވީ، ޖުމްހޫރީ ޕާޓީގެ ސްލޮޓެއްގައެވެ.


ޖީޑީޕީގެ ނިސްބަތުން ބަޖެޓް ޑެފިސިޓް ކުޑަކުރެވިފައިވާ ކަމަށް ރައީސުލްޖުމްހޫރިއްޔާ ވިދާޅުވެއްޖެ – Maldivian Democratic Party\nޖީޑީޕީގެ ނިސްބަތުން ބަޖެޓް ޑެފިސިޓް ކުޑަކުރެވިފައިވާ ކަމަށް ރައީސުލްޖުމްހޫރިއްޔާ ވިދާޅުވެއްޖެ\nސަރުކާރުގެ އުންމީދަކީ މިއަހަރު ނިމެންވާއިރަށް ބަޖެޓްގެ ޑެފިސިޓް އެއީ ދެ އަކުރުން ބަޔާންކުރަންޖެހޭ ޢަދަދެއްގެ ބަދަލުގައި އެއް އަކުރުގެ ޢަދަދަކަށް، ޤައުމީ އުފެއްދުންތެރިކަމުގެ ނިސްބަތް ގެންނެވުން ކަމަށް ވެސް ރައީސް ވިދާޅުވި\nޖީޑީޕީގެ ނިސްބަތުން ބަޖެޓް ޑެފިސިޓްގެ ގޮތުގައި މީގެކުރީގައި މިއަހަރަށް ފާހަގަކުރީ 11 ޕަސެންޓް ކަމަށާއި އެ ނިސްބަތް އެއަށްވުރެ ތިން ހަތަރު ދަރަޖައަށް ކުޑަކުރެވިފައިވާ ކަމަށް ރައީސުލްޖުމްހޫރިއްޔާ މުހައްމަދު ނަޝީދު މިއަދު ވިދާޅުވެއްޖެ އެވެ.\nމިއަދު ދެއްވި ރޭޑިއޯ ހިތާބުގައި ރައިސް ނަޝީދު ވިދާޅުވީ މިއަހަރު ޖީޑީޕީގެ ނުވަތަ ޤައުމީ އުފެއްދުންތެރިކަމުގެ ގޮތުން ބަޖެޓްގެ ޑެފިސިޓް އަންދާޒާ ކުރެވިފައިވާ ކަމަށާއި، ބަޖެޓާމެދު ވަޒީރުންނާއި ސަރުކާރުގެ އޮފީސްތަކުގެ ވެރިންގެ ބައްދަލުވުންތަކެއް ބާއްވައި މަޝްވަރާ ކުރައްވާ ކަމަށް ރައީސް ވިދާޅުވިއެވެ. އަދި ސަރުކާރުގެ ހަރަދުތައް އެކަށީގެންވާ ދަރަޖައަކަށް ވަރަށް ގިނަ ދިމަދިމާއިން ކުޑަކުރެވިފައިވާކަން އެ އަންދާޒާ އިން އެނގޭކަމާއި ވައުދުތައް ފުއްދަވައި ދެއްވުމަށާއި ރައްޔިތުން އިސްކަންދޭ ޚިދްމަތްތައް ރައްޔިތުންނަށް ފޯރުވައިދީ، އެކަންކަން ހިންގުމަށްޓަކައި ބަޖެޓް ބައްޓަން ކުރެއްވުމުގެ މަސައްކަތް ސަރުކާރުގެ މައިގަނޑު 32 ޕްރޮގްރާމެއްގެ ތެރެއިން ފެށިފައިވާކަން ވެސް ރައީސް ވިދާޅުވި އެވެ.\n“އަންނަ އަހަރަށް ލަފާކުރާ ބަޖެޓާ މެދު ވަޒީރުންނާއި ސަރުކާރުގެ އޮފީސްތަކުގެ ވެރިންގެ ބައްދަލުވުންތަކުގައި މިހާރު ވަނީ މިއަހަރު ޖީޑީޕީގެ ނުވަތަ ޤައުމީ އުފެއްދުންތެރި ކަމުގެ ގޮތުން ބަޖެޓްގެ ޑެފިސިޓް އަންދާޒާ ކުރައްވާފައި. އެ އަންދާޒާ އިން އެނގޭ ގޮތުގައި، ސަރުކާރުގެ ޚަރަދުތައް މިވަނީ އެކަށީގެންވާ ދަރަޖައަކަށް ވަރަށްގިނަ ދިމަދިމާލުން ކުޑަކުރެވިފައި. ޖީޑީޕީގެ ނިސްބަތުން ބަޖެޓް ޑެފިސިޓްގެ ގޮތުގައި މީގެކުރީގައި އަޅުގަނޑުމެން މިއަހަރަށް ފާހަގަކުރީ 11 ޕަސެންޓް. އެއަށްވުރެ ތިން ހަތަރު ދަރަޖައަށް ކުޑަކުރެވިފައިވާކަން މިހާރު ވަނީ ފާހަގަކުރެވިފައި،”\nއަންނަ އަހަރުގެ ބަޖެޓުގެ ބޮޑު ނިސްބަތެއް ސިއްހަތާއި ތައުލީމީ ދާއިރާގެ ތަރައްގީ ކުރުމަށް ސަރުކާރުން ޚަރަދު ކުރެއްވުމަށް މިހާރުވެސް ކަނޑައަޅުއްވާފައިވާ ރައީސް ވިދާޅުވި އެވެ. އަދި ދައުލަތަށް އެކިގޮތްގޮތުން އިތުރުވެ ބޮޑުވެގެންދާ ތަނަވަސްކަން ރައްޔިތުންނަށް އިޢާދަކުރުމާއި، ދައުލަތުގެ ދަރަނި ކުޑަކުރުމާއި، ރައްޔިތުންނަށް އިޖްތިމާޢީ ހިމާޔަތާއި ހިދުމަތްތައް ފޯރުވައިދިނުން، ވަރަށް މަތީ ދަރަޖައެއްގައި ބަޖެޓްގައި ހިމަނާނެ ކަމަށް ވެސް ވިދާޅުވި އެވެ.\nއެމަނިކުފާނު ވިދާޅުވީ ސަރުކާރުގެ އުންމީދަކީ، މިއަހަރު ނިމެންވާއިރަށް ބަޖެޓްގެ ޑެފިސިޓް އެއީ ދެ އަކުރުން ބަޔާންކުރަންޖެހޭ ޢަދަދެއްގެ ބަދަލުގައި، އެއް އަކުރުގެ ޢަދަދަކަށް، ޤައުމީ އުފެއްދުންތެރިކަމުގެ ނިސްބަތް ގެންނެވުން ކަމަށެވެ.\nރައީސުލްޖުމްހޫރިއްޔާގެ ރޭޑިޔޯ ޚިޠާބުގައި، ނިމުނު ހަފްތާގައި މުދަލާއި ހިދްމަތުން ޖީއެސްޓީ ނެގުމުގެ އިންތިޒާމްތައް، އޮމާންކަމާ އެކު ހިނގާން ފަށާފައިވާކަން ފާހަގަކުރައްވަމުން، މި ޓެކްސްއިން އިތުރުކޮށްދޭނީ، ދައުލަތުގެ ތަނަވަސްކަން ކަމަށާއި، މި ތަނަވަސްކަން އިޢާދަވެގެންދާނީ އަނބުރާ ރައްޔިތުންނަށް ކަމުގައި ވިދާޅުވި އެވެ.\nއާމްދަނީ ނިސްބަތުން މަދުން ލިބޭ ދިވެހިންނަށް ދައުލަތުން ފޯރުކޮށްދޭ ޙިމާޔަތާއި، އެހީތެރިކަމާއި، ސިއްހީ ފަރުވާއާއި، ރައްކާތެރިކަމާއި، ހިދްމަތްތަކާއި، ރައްޔިތުންނަށް ކޮންމެހެން ބޭނުންތެރި ތަރައްގީގެ އެކި މަސައްކަތްތަކަށް ހޭދަކުރެވޭނީވެސް، ދައުލަތުގެ މިދެންނެވި ތަނަވަސްކަމުން ކަމުގައިވެސް ރައީސުލްޖުމްހޫރިއްޔާ ވިދާޅުވި އެވެ.


SunOnline: Video conference koh shareeai beyveyne goi hadhaa bill ah fandiyaarunge jamiyya in thaaeedhkoffi\nވީޑިއޯ ކޮންފަރެންސްކޮށް ޝަރީއަތްތައް ބޭއްވޭނެ ގޮތް ހަދާ ބިލަށް ފަނޑިޔާރުންގެ ޖަމިއްޔާއިން ތާއީދުކޮށްފި\nނަޖާހު މަސްއޫދު 27 May 2020, 18:24\nޖިނާއީ ގިނަ މައްސަލަތައް ބަލާ ކުރިމިނަލް ކޯޓު---ސަން ފޮޓޯ: މުހައްމަދު އަފްރާހް\nކުއްލި ނުރައްކަލުގެ ހާލަތުގައި ވީޑިއޯ ކޮންފަރެންސް މެދުވެރިކޮށް ޖިނާއީ މައްސަލަތަކުގެ ޝަރީއަތުގެ އަޑުއެހުންތައް ބޭއްވޭނެ ގޮތަށް ޖިނާއީ އިޖުރާއަތުގެ ގާނޫނަށް ގެންނަ އިސްލާހަށް ފަނޑިޔާރުންގެ ޖަމިއްޔާއިން ތާއީދުކޮށްފި އެވެ.\nކުއްލި ނުރައްކަލުގެ ހާލަތްތަކުގައި ވީޑިއޯ ކޮންފަރެންސްކޮށް ޝަރީއަތްތައް ކުރިއަށް ގެންދެވޭ ގޮތަށް ޖިނާއީ އިޖްރާއާތުގެ ގާނޫނަށް އިސްލާހު ގެންނަން ސަރުކާރުގެ ފަރާތުން ފޮނަދޫ ދާއިރާގެ މެމްބަރު މޫސާ ސިރާޖު ވަނީ މަޖިލީހަށް ބިލެއް ހުށަހަޅުއްވައިފަ އެެވެ. އެ ބިލު މިހާރު ޖުޑިޝަރީ ކޮމިޓީއިން ދަނީ ދިރާސާ ކުރަމުންނެވެ.\nމިހާރު ގާނޫނު އޮންނަ ގޮތުން ވީޑިއޯ ކޮންފަރެންސްކޮށް ކުރިއަށް ގެންދެވެނީ އިބްތިދާއީ މަރުހަލާގެ އަޑުއެހުންތަކެވެ. ސިރާޖު ހުށަހެޅުއްވި ބިލު ފާސްވުމުން ޝަރީއަތުގެ އަޑުއެހުންތައް ވެސް ވީޑިއޯ ކޮންފަރެންސްކޮށް ބޭއްވޭނެ އެވެ.\nފަނޑިޔާރުންގެ ޖަމްއިއްޔާއިން ނެރުނު ބަޔާނެއްގައި ވަނީ އެ ބިލާ ބެހޭ ގޮތުން އެ ޖަމްއިއްޔާއިން މަޖިިލީހަށް ހިޔާލު ފޮނުވާފައިވާ ކަމަށެވެ. އެގޮތުން ވީޑިއޯ ކޮންފަރެންސްކޮށް ޝަރީއަތްތައް ކުރިއަށް ގެންދިއުމުން އިންސާފަށް ވާސިލްވެވޭނެ މަގު ތަނަވަސްވާނެ ކަމަށާއި، މައްސަލާގައި ހިމެނޭ ފަރާތްތަކަށާއި ވަކީލުންނާއި ކަމާބެހޭ އިދާރާތަކަށް ލުއި ފަސޭހަތަކެއް ލިބިގެންދާނެ ކަމަށްވެސް ފާހަގަކޮށްފައިވާނެ ކަމަށް އެ ޖަމިިއްޔާއިން ބުންޏެވެ.\nނަމަވެސް، ކުއްލި ނުރައްކަލުގެ ހާލަތްތަކުގައި ވީޑިއޯ ކޮންފަރެންސްކޮށް ޝަރީއަތް ކުރަން ނިންމުމުގެ ބާރު ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) ލިބޭ ގޮތަށް ބިލު އޮތް އޮތުން ބަދަލުކޮށް އެ ބާރު ސުޕްރީމް ކޯޓަށް ދޭން ހުށަހަޅާފައިވާ ކަމަށް ވެސް ފަނޑިޔާރުންގެ ޖަމިއްޔާއިން ބުންޏެވެ. އެ ޖަމިއްޔާއިން އެގޮތަށް ހުށަހެޅީ ޑީޖޭއޭ އަކީ ކޯޓުތަކުގެ އިދާރީ ކަންކަމާ ބެހޭ ޑިޕާޓްމެންޓުކަމުންނެވެ.\nމީގެ ކުރިން ސުޕްރީމް ކޯޓުން ވަނީ އެ ކޯޓުގެ އަޑުއެހުންތައް ވީޑިއޯ ކޮންފަރެންސްކޮށް ގެންދެވޭނެ ގޮތުގެ ގަވައިދެއް ވެސް ހަދައިފަ އެވެ.\nކޮވިޑް-19އާ ގުޅިގެން ޖިނާއީ މައްސަލަތަކުގެ ޝަރީއަތްތައް މަޑުޖައްސާލާފައި އޮތަސް، މިހާރު ވެސް ބަންދު އަޑުއެހުންތަކާއި ކޮންމެހެން ނެރެން ޖެހޭ އަމުރުތަކުގެ މައްސަލަތައް ވީޑިއޯ ކޮންފަރެންސް މެދުވެރިކޮށް ބާއްވައެވެ.\nހުކުމެއްގެ ސައްހަ ކަމާ ގުޅޭ މައްސަލައެއް ނުބަލަން: ޖޭއެސްސީ


އެއަރޕޯޓް ޓެކްސް ދިވެހިންނާ ބިދޭސީން ތަފާތެއް ނުކުރެވޭނެ – ޒުހޫރު | Landhooinfo\nއެއަރޕޯޓް ޓެކްސް ދިވެހިންނާ ބިދޭސީން ތަފާތެއް ނުކުރެވޭނެ – ޒުހޫރު\nއެއަރޕޯޓް ޑިވެލޮޕްމަންޓް ޗާޖްގެ ގޮތުގައި ނަގަން ނިންމާފައިވާ ފައިސާ ދިވެހިންނާއި ބިދޭސީން ތަފާތު ނުކުރެވޭނެކަމަށާއި، އެއީ ބައިނަލްއަޤްވާމީ ހަމަތަކާއި ޚިލާފް ނިންމުމެއް ކަމަށް ރައީސުލްޖުމްހޫރިއްޔާގެ އޮފީހުގެ މިނިސްޓަރު އަދި އިކޮނޮމިކް އެންޑް ޔޫތް ކައުންސިލްގެ ޗެއަރ އަޙްމަދު ޒުހޫރު ވިދާޅުވެއްޖެއެވެ.\nބައެއް މީޑިއާތަކަށް މަޢުލޫމާތު ދެއްވަމުން ޒުހޫރު ވިދާޅުވީ ދިވެހިންގެ އަތުން 12 ޑޮލަރު އަދި ބިދޭސީންގެ އަތުން 25 ޑޮލަރު ނަގަން މަޖިލީހުން ނިންމެވި ނިންމެވުމަކީ ސަރުކާރުން އެބިލް ފާސްކުރަން ބޭނުންވާ ގޮތް ނޫންކަމަށާއި، އެގޮތަށް އެކަން ނުކުރެވޭނެކަމަށެވެ.\nމިނިސްޓަރ ވިދާޅުވީ ދިވެހިންނާއި ބިދޭސީންގެ އަތުން އެއަރޕޯޓް ޑިވެލޮޕްމަންޓް ޗާޖް ނަގަންޖެހޭނީ އެއްއުޞޫލަކުން ކަމަށާ އަދި އެކަން ކުރަންޖެހެނީ އެއަރލައިންތައް މެދުވެރިކޮށް ކަމަށްވާތީ އެ ނެގޭނީ އެއްހަމައަކުން އެއްއުސޫލަކުން ކަމަށެވެ. އެހެންކަމުން އެއަރޕޯޓް ޑިވެލޮޕްމަންޓް ޗާޖް 25 ޑޮލަރަށް މަތިކުރުން ނުވަތަ 12 ޑޮލަރަށް ތިރިކުރުން މިއީ ކުރަންޖެހޭނެ ކަމެއްކަމަށް މިނިސްޓަރ ވިދާޅުވިއެވެ.\nޒުހޫރު އިތުރަށް ވިދާޅުވީ ރާއްޖެ ބައިވެރިވެފައިވާ ބައިނައްއަޤްވާމީ މުޢާހަދާތަކާއި ދުނިޔޭގެ ވައިގެ ދަތުރުފަތުރާބެހޭ މައި އިދާރާއިން ނިންމާފައިވާ ނިންމުންތަކާ ޚިލާފަށް ދިވެހިންނާއި ބިދޭސީން ތަފާތުކޮށް ބައިނަލްއަޤްވާމީ ވައިގެ ބަނދަރުން އެއްވެސް ޗާޖެއް ނެގުމަކީ ކޮށްގެންވާނެ ކަމެއް ނޫންކަމަށެވެ.\nމަޖްލީހުން ފާސްކުރައްވާ އެއަރޕޯޓް ޑިވެލޮޕްމެންޓް ޗާޖްގެ ގޮތުގައި ނަގަން ނިންމާފައިވާ ފައިސާ އާއި މެދު ރައީސުލް ޖުމްހޫރިއްޔާވެސް ވަނީ ކަންބޮޑުވުން ފާޅުކުރައްވާފައެވެ. އެމަނިކުފާނު ވިދާޅުވީ އެބިލް ފާސްކޮށްފައި އެވަނީ ސަރުކާރުން ބޭނުންވާ ގޮތަށް ނޫންކަމުގައެވެ.\nބިންސާފުކޮށް ނިމިއްޖެ – ޖުލައި 26 ގައި ބޯޓްޖައްސާނެ : މާފަރު އެއަރޕޯޓް\nޔުނައިޓެޓް ޢަރަބް އެމިރޭޓްސްގެ އަބޫދާބީ ފަންޑުގެ ހިލޭ އެހީގެ ދަށުން ތަރައްޤީކުރާ މާފަރު އެއަރޕޯޓް ގެ ބިންސާފުކޮށް ނިމި ފައި …


Fuluhunge Gayah Happundu Jehi Meehun Insaafuge Kurimahchah Gehnnan Jehey: Maumoon | Hathaavees\nފުލުހުންގެ ގަޔަށް ހައްޕުނޑު ޖެހި މީހުން އިންސާފުގެ ކުރިމައްޗަށް ގެންނަންޖެހޭ: މައުމޫން\nޖުލައި 29, 2020 ހަތާވީސް އޮންލައިން\nކުރީގެ ރައީސް މައުމޫން އަބްދުލް ގައްޔޫމް/ ފޮޓޯ- މިހާރު\nރޭ އިދިކޮޅު ޕްރޮގްރެސިވް ކޮންގްރެސް ކޯލިޝަނުން މާލޭގައި ބޭއްވި މުޒާހަރާގައި ފުލުހުންގެ ދެ އޮފިސަރެއްގެ ގަޔަށް ހައްޕުނޑު ޖެހި މައްސަލަ ކުރީގެ ރައީސް އަދި ސަރުކާރު ކޯލިޝަން، އެމްއާރްއެމްގެ ރައީސް މައުމޫން އަބްދުލްގައްޔޫމް ކުށްވެރި ކުރައްވައިފިއެވެ.\nއެކަން ހަރުކަށި އިބާރާތުން ކުށްވެރި ކުރައްވާ ފޮޓޯއާ އެކުގައި ކޮމިޝަނަރު އޮފް ޕޮލިސް މުހައްމަދު ހަމީދު ވަނީ ޓްވީޓެއް ކުރައްވާފައެވެ. ވިދާޅުވީ އަދިވެސް ރާއްޖެ އުޅެނީ ކޮވިޑް19 ގެ ނުރައްކާތެރިކަމުން އަރައިނުގަނެވިގެން ކަމަށެވެ. މިއަދަކީ ވެސް އެތައް ބަޔަކު އެ ބައްޔަށް ޕޮޒިޓިވްވި ދުވަހެއްކަން ފާހަގަކޮށް ސީޕީ ހަމީދު ވަނީ ފުލުހުންގެ ގަޔަށް ކުޅު ޖެހި މައްސަލަ ކުށްވެރި ކުރައްވާފައެވެ. އަދި ވިދާޅުވީ އެ މައްސަލަ ބަލާނެ ކަމަށެވެ.\nއެކަމާއި ގުޅިގެން މައުމޫން ކުރެއްވި ޓްވީޓެއްގައި ވިދާޅުވީ އެކަން ހަރުކަށި އިބާރާތުން ކުށްވެރި ކުރާ ކަމަށެވެ. އަދި އެފަދަ ނާތަހުޒީބު އަމަލެއް ހިންގި ބަޔަކު އިންސާފުގެ ކުރިމައްޗަށް ގެންނަން ޖެހޭ ކަމަށްވެސް މައުމޫން ވިދާޅުވިއެވެ.\nރޭގެ އެ ހާދިސާ އާއި ގުޅިގެން އިދިކޮޅު ކޯލިޝަނަށް ފާޑު ކިޔުންތައް އަންނަނީ އަމާޒުވަމުންނެވެ. ނަމަވެސް އިދިކޮޅު ކޯލިޝަނުން ވަނީ އެކަން ދޮގުކޮށްފައެވެ. އެގޮތުން ޕީޕީއެމްގެ ނާއިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ރޭ ވިދާޅުވީ ރޭ އިދިކޮޅުގެ މުޒާހަރާ ފެށުމުގެ ކުރިން ގަޑިން 20:22 ހާއިރު އޭނާ ޗާންދަނީ މަގުގެ ދުވާރުމަތީގައި ހުއްޓާ ފުލުހުންގެ އޮފިސަރަކު ވަޑައިގެންނެވި ކަމަށެވެ. އަދި މިރޭ މުޒާހަރާ ނިންމުމަށްފަހު އޮތީ ކުޅު ތެޅުން ކަމަށް ފުލުހުންގެ އެ އޮފިސަރު ޝިޔާމްގާތުގައި ވިދާޅުވި ކަމަށް ޝިޔާމްގެ ޓްވީޓުގައި ވިދާޅުވެފައިވެއެވެ. ނަމަވެސް ދިވެހި ފުލުހުންނަކީ އިދިކޮޅު ކޯލިޝަނުން އިހުތިރާމުކުރާ ބައެއް ކަމަށް އެ އޮފިސަރު ގާތުގައި ވިދާޅުވެފައިވާނެ ކަމަށް ޝިޔާމް ވިދާޅުވިއެވެ.\nއިތުރަށް ޝިޔާމް ވިދާޅުވީ އިދިކޮޅު ކޯލިޝަނަކީ އެފަދަ ކަމެއް ކުރާނެ އަދި އެފަދަ ކަމަކަށް ހިތްވަރު ވެސް ދޭނެ ބައެއް ނޫން ކަމަށް އޮފިސަރަށް ދެންނެވިން ކަމަށެވެ.\n“މި ހަޑި މުޑުދާރު އަމަލަކީ އެހެން ބަޔަކު ރާވައިގެން ފުލުހުންނަށްވެސް މައުލޫމާތު ލިބިފައި އޮތް އަމަލެއްކަން ޔަގީންވޭ. މިކަން ހަރުކަށި އިބާރާތުން ކުށްވެރިކުރަން. އަދި އެފަރާތް ހައްޔަރުކުރުމަށް ގޮވާލަން،” ޝިޔާމް ވިދާޅުވިއެވެ.\nPrevious ސިޔާސީ ހަރަކާތް ހިންގަންވާނީ ގާނޫނީ ތަރަހައިގެ ތެރެއިން: އަކްރަމް\nNext އިދިކޮޅު ކޯލިޝަނަކީ ފުލުހުންނަށް އިހުތިރާމުކުރާ، ފުލުހުންގެ އަގުވަޒަންކުރާ ބައެއް: ގައްސާން\nޕޮލިސް އެކަޑަމީގެ މަސައްކަތަށް އައި 53 މީހަކު އައްޑޫ އިން ޕޮޒިޓިވްވެއްޖެ\n"ރީޖަނަލް އެއާޕޯޓްސް ކޮމްޕެނީ ލިމިޓެޑް" ގެ ނަމުގައި ކުންފުންޏެއް އުފައްދައިފި\nކުރެވުނު ކުށްތަކަށް ތައުބާވެ، ރައްޔިތުންގެ ކިބައިން އަދީބު މައާފަށް އެދިއްޖެ\nދައުލަތުން އުފުލި ހަތް ދައުވާ އަށް އަދީބު އިއުތިރާފުވެއްޖެ\nބިދޭސީންތަކެއް މާރާމާރީ ހިންގާ ތޫނު އެއްޗަކުން މީހަކަށް ހަމަލާ ދީފި


ކެނެޑާގެ ސަރުކާރުގެ ފަރާތުން ކޮމަންވެލްތަށް ކަނޑައަޅުއްވާފައިވާ ހުންނަވާ މަންދޫބާއި އެމްޑީޕީގެ ލީޑަރޝިޕުން ބައްދަލުކުރައްވައިފި. – Maldivian Democratic Party\nކެނެޑާގެ ސަރުކާރުގެ ފަރާތުން ކޮމަންވެލްތަށް ކަނޑައަޅުއްވާފައިވާ ހުންނަވާ މަންދޫބާއި އެމްޑީޕީގެ ލީޑަރޝިޕުން ބައްދަލުކުރައްވައިފި.\nކެނެޑާގެ ސަރުކާރުން ކޮމަންވެލްތަށް ކަނޑައަޅުއްވާފައި ހުންނަވާ މަންދޫބު ހިއު ސިގާލް އާއި ދިވެހިރައްޔިތުންގެ ޑެމޮކްރެޓިކް ޕާޓީ (އެމްޑީޕީ)ގެ ލީޑަރޝިޕްގެ ބޭފުޅުން ބައްދަލު ކުރައްވައިފިއެވެ.\nއެމްޑީޕީގެ އޮފީހުގައި ބޭއްވި މި ބައްދަލުކުރެއްވުމުގައި އެމްޑީޕީގެ ފަރާތުން ބައިވެރިވެ ވަޑައިގެންނެވީ ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދުއާ، ޕާޓީގެ ޗެއާޕަރސަން މޫސާ މަނިކު، ރައްޔިތުންގެ މަޖިލީހުގެ މައްޗަން ގޮޅި އުތުރު ދާއިރާގެ މެމްބަރު މާރިޔާ އަޙްމަދު ދީދީ، ރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ މެމްބަރު ޙާމިދް އަބްދުލް ޢަފޫރްގެ އިތުރުން އެމްޑީޕީގެ ސަރުކާރުގެ ފޮރިން މިނިސްޓަރ އަޙުމަދު ނަސީމެވެ.\nމިއަދުގެ ބައްދަވުލުމުގައި މި އަހަރު ބޭއްވުމަށް ހަމަޖެހިފައިވާ ރިޔާސީ އިންތިޚާބަށް ތައްޔާރުވުމަށް އެމްޑީޕީގެ ރިޔާސީ ކެންޑިޑޭޓް އާއި އެމްޑީޕީއިން ކުރައްވަމުން ގެންދަވާ މަސައްކަތްތަކާއި ގުޅޭގޮތުން ހިއު ސިގާލްއަށް ވަނީ މަޢުލޫމާތު ދެއްވާފައެވެ. އަދި ރައީސް ނަޝީދުގެ ޝަރީޢަތް ހިނގަމުންދާގޮތާއި ގުޅޭގޮތުން ވެސް ހިއު ސިގާލްއަށް މަޢުލޫމާތުދެއްވާފައި ވެއެވެ. ހިއު ސިގާލް ވަނީ، މިއަހަރު ރާއްޖޭގައި ބާއްވާ ރިޔާސީ އިންތިޚާބަކީ މިނިވަން އަދި އިންސާފްވެރި އިންތިޚާބަކަށް ހެދުމަށް ކެނެޑާގެ ސަރުކާރަށް ކޮމެންވެލްތްގެ ތެރެއިން ކުރެވެން އޮތް ހުރިހާ މަސައްކަތެއް ކޮށްދެއްވާނޭކަމުގައި ވިދާޅުވެފައިވެއެވެ.\nމީގެ އިތުރުން އަންނަ މަހުގެ 26 ވަނަ ދުވަހު ބޭއްވުމަށް ހަމަޖެހިފައިވާ ކޮމަންވެލްތް މިނިސްޓީރިއަލް އެކްޝަން ގްރޫޕް (ސީމެގް)ގެ ބައްދަލުވުމުގައި ރާއްޖެ ބައިވެރިވުމުގެ މުހިއްމުކަމާއި ގުޅޭގޮތުން ވެސް ރައީސް ނަޝީދު ވަނީ ހިއު ސިގާލްއާ ވާހަކަދައްކަވާފައެވެ. އަދި އެ ބައްދަލުވުމުގައި ބައިވެރިވުމުގެ މަގު ފަހިކުރުމަށް ކުރެވެން އޮތް މަސައްކަތްތައް އެމްޑީޕީގެ ފަރާތުން ކުރައްވާނޭ ކަމަށް އެމްޑީޕީގެ ޗެއާޕަރސަން ރީކޯ މޫސާ މަނިކު މި ބައްދަލުވުމުގައި ވިދާޅުވިއެވެ.


Atletico In Liverpool Katuvaalaifi – adduLIVE\nއެތްލެޓިކޯ އިން ލިވަޕޫލް ކަޓުވާލައިފި\nMar 12, 2020, 04:06 ހަސަން ރަޝީދު\n3-2 އިން ލިވަޕޫލް ބަލިކުރުމަށްފަހު ޗެމްޕިއަންސް ލީގުގެ ކުއާޓާފައިނަލަށް އެތްލެޓިކޯ މެޑްރިޑް ދަތުރުކޮށްފިއެވެ.\nމި ދެ ޓީމު އެތްލެޓިކޯގެ ދަނޑުގައި ކުޅުނު މެޗު 1-0 އިން ކާމިޔާބުކުރީ އެތްލެޓިކޯ އިން ކަމަށްވާއިރު އެޓީމު ކުއާޓާ އަށް ދަތުރުކުރީ 4-2 ގެ އެގްރިގޭޓް ނަތީޖާއަކުންނެވެ.\nމިރޭގެ މެޗުގައި ގިނަ ވަގުތު ބޯޅަ ހިފަހައްޓައިގެން ރަނގަޅަށް ކުޅުނީ ލިވަޕޫލުން ކަމަށްވާއިރު، މެޗުގެ 43 ވަނަ މިނެޓްގައި ވައިނަލްޑަމް ވަނީ އެޓީމަށް ލީޑު ނަގާދީފައެވެ. ދެވަނަ ހާފްގައި ވެސް ލިވަޕޫލުން އެތްލެޓިކޯގެ ގޯލަށް ނުރައްކާ ކުރަމުންދިޔައިރު، އެޓީމުން ފޮނުވާލި ހަމަލާތައް ދިފާއުކުރުމުގައި އެތްލެޓިކޯގެ ކީޕަރު އޮބްލަކްގެ ހުޝިޔާރުކަން ވަނީ ފެނިގެން ގޮސްފައެވެ.\nމެޗުގެ 90 މިނެޓް ހަމަވިއިރު ދެ ޓީމުވެސް އެގްރިގޭޓް ނަތީޖާއިން އެއްވަރުވެފައި އޮތުމުން ނަތީޖާ ނެރުމަށް ދެން ކުޅުނީ 15 މިނެޓްގެ ދެ ހާފްގެ ކުޅުމެވެ. އެގޮތުން 15 މިނެޓްގެ ފުރަތަމަ ހާފްގެ ކުރީކޮޅު ރޮބާޓޯ ފަމީނޯ ވަނީ ލިވަޕޫލްގެ ދެވަނަ ގޯލު ކާމިޔާބުކޮށްދީފައެވެ. ނަމަވެސް އޭގެ ތިން މިނެޓްފަހުން މާކަސް ލޮރެންޓޭ ވަނީ އެތްލެޓިކޯ އަށް ގޯލެއް ކާމިޔާބުކޮށްދީފައެވެ.\nއަދި އެ ހާފްގެ ފަހު މިނެޓްގައި ލޮރެންޓޭ ވަނީ ހިތްގައިމު ގޯލަކާއެކު އެތްލެޓިކޯ އަށް ނަތީޖާ އެއްވަރުކޮށްދީފައެވެ. މި ގޯލާއެކު މުބާރާތުގެ ކުއާޓާ އަށް ދިޔުމަށް ލިވަޕޫލުން ދެ ގޯލު ކާމިޔާބުކުރަން މަޖުބޫރުވެފައިވުމުން އެޓީމުން ދިޔައީ ވަރަށް ބޮޑަށް ކުރިއަށް ޖެހިލައިގެން އެތްލެޓިކޯގެ ގޯލަށް ނުރައްކާ ކުރަން މަސައްކަތް ކުރަމުންނެވެ.\nލިވަޕޫލުން ކުރިއަށް ޖެހިފައި ތިބުމުގެ ފައިދާ ނަގައި މެޗުގެ ފަހު މިނެޓްގައި އެތްލެޓިކޯ އިން އުފެއްދި ކައުންޓަ އެޓޭކެއްގައި އަލްވަރޯ މޮރާޓާ ވަނީ އެޓީމުގެ ތިންވަނަ ގޯލު ކާމިޔާބުކޮށްދީ މި މެޗުން އެޓީމު މޮޅުކޮށްދީފައެވެ.\nމިއީ 43 މެޗަށްފަހު ލިވަޕޫލްގެ އަމިއްލަ ދަނޑުގައި ކުޅެ އެޓީމު މެޗަކުން ބަލިވި ފުރަތަމަ ފަހަރުކަން ފާހަގަކޮށްލެވެއެވެ. އަނެއްކޮޅުން މިއީ 2016 ވަނަ އަހަރަށްފަހު މުބާރާތުގެ ކުއާޓާ އަށް ނުގޮސް ލިވަޕޫލް ކެޓި ފުރަތަމަ ފަހަރުވެސް މެއެވެ.\nލިވަޕޫލް އަކީ ޗެމްޕިއަންސް ލީގުގެ އެންމެފަހުގެ ޗެމްޕިއަނުން ވެސް މެއެވެ.


ރައީސުލްޖުމްހޫރިއްޔާ، ސްޕްރީމް ކޯޓުގެ އުއްތަމަ ފަނޑިޔާރު ކަމަށް އަލްއުސްތާޛު އަޙްމަދު ފާއިޒު ޙުސައިން އަދި ސުޕްރީމް ކޯޓުގެ ފަނޑިޔާރު ކަމަށް ފަސްބޭފުޅަކު ޢައްޔަން ކުރައްވައިފި – Maldivian Democratic Party\nރައީސުލްޖުމްހޫރިއްޔާ، ސްޕްރީމް ކޯޓުގެ އުއްތަމަ ފަނޑިޔާރު ކަމަށް އަލްއުސްތާޛު އަޙްމަދު ފާއިޒު ޙުސައިން އަދި ސުޕްރީމް ކޯޓުގެ ފަނޑިޔާރު ކަމަށް ފަސްބޭފުޅަކު ޢައްޔަން ކުރައްވައިފި\nރައީސުލްޖުމްހޫރިއްޔާ މުޙަންމަދު ނަޝީދު، ސުޕްރީމް ކޯޓުގެ އުއްތަމަ ފަނޑިޔާރު ކަމަށް ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 147 ވަނަ މާއްދާގެ ދަށުން، ހދ. ވައިކަރަދޫ ވައިޖެހޭގޭ އަލްއުސްތާޛު އަޙްމަދު ފާއިޒު ޙުސައިން ޢައްޔަން ކުރައްވައިފިއެވެ. ސުޕްރީމް ކޯޓުގެ އުއްތަމަ ފަނޑިޔާރު ކަމަށް އަލްއުސްތާޛު އަޙްމަދު ފާއިޒު ޙުސައިން މި ޢައްޔަން ކުރެއްވީ، އެމަގާމަށް އެމަނިކުފާނު ޢައްޔަން ކުރެއްވުމަށް ރައްޔިތުންގެ މަޖިލީހުން ފާސްކުރެއްވުމާ ގުޅިގެންނެވެ.\nމީގެއިތުރުން، ދިވެހިރާއްޖޭގެ ފަނޑިޔާރުންގެ ޤާނޫނުގެ 16 ވަނަ މާއްދާގެ (ހ) ގައިވާ ގޮތުގެ މަތިން، ސުޕްރީމް ކޯޓުގެ ފަނޑިޔާރު ކަމުގެ މަގާމަށް ޢައްޔަން ކުރެއްވުމަށް ރައީސުލްޖުމްހޫރިއްޔާ ރައްޔިތުންގެ މަޖިލީހަށް ހުށަހެޅުއްވި6ބޭފުޅުންގެ ނަންފުޅުވެސް އެމަޖިލީހުން ފާސްކުރެއްވުމާ ގުޅިގެން، އެ6ބޭފުޅުންގެ ތެރެއިން5ބޭފުޅުން ސުޕްރީމް ކޯޓުގެ ފަނޑިޔާރު ކަމުގެ މަގާމަށް ރައީސުލްޖުމްހޫރިއްޔާ އައްޔަން ކުރައްވައިފިއެވެ. އެ5ބޭފުޅުންނަކީ، އއ. ތޮއްޑޫ ނޫރާނީމާގޭ އައްޝައިޚް ޢަބްދުﷲ ޢަރީފާއި، މާލޭހިޔާ203-14 އަލްއުސްތާޛު ޢަލީ ޙަމީދު މުޙަންމަދާއި، ލ. މާވަށު ފަށުވިމާގޭ އަލްއުސްތާޛު އާދަމް މުޙަންމަދު ޢަބްދުﷲ އާއި، މާލޭ މުނިސިޕަލްޓީގެ ޚާއްޞަ ދަފްތަރު 4040 އަލްއުސްތާޛު ޢަބްދުﷲ ސަޢީދާއި، ސ. ހިތަދޫ ކޯޒީ ރައުންޑް ޑޮކްޓަރ އަޙްމަދު ޢަބްދުﷲދީދީ އެވެ.\nރައްޔިތުންގެ މަޖިލީހުން ފާސްކުރެއްވި މާފަންނު ގުލްފާމްގޭ އަލްއުސްތާޛު އަޙްމަދު މުޢްތަޞިމް ޢަދުނާން، މިވަގުތު ރަށުގައި ވަޑައިގެން ނޫޅުއްވާތީ، އޭނާ އެމަގާމަށް ޢައްޔަން ކުރައްވާނީ ފަހުންނެވެ.\nރައީސުލްޖުމްހޫރިއްޔާގެ އޮފީހުގައި ބޭއްވެވި މި ރަސްމިއްޔާތުގައި، ސުޕްރީމް ކޯޓުގެ އުއްތަމަ ފަނޑިޔާރު އަލްއުސްތާޛު އަޙްމަދު ފާއިޒު ޙުސައިނަށް ހުވާލައިދެއްވީ، ދިވެހިރާއްޖޭގެ ހައިކޯޓްގެ އިސް ފަނޑިޔާރު އަލްއުސްތާޛު ޢަބްދުލްޣަނީ މުޙަންމަދެވެ. އެހެން ފަނޑިޔާރުންނަށް ހުވާލައިދެއްވީ، އުއްތަމަ ފަނޑިޔާރު އަލްއުސްތާޛު އަޙްމަދު ފާއިޒު ޙުސައިނެވެ.\nއެބޭފުޅުން މިމަގާމުތަކަށް ޢައްޔަން ކުރެއްވި ކަމުގެ ލިޔުން، ރައީސުލްޖުމްހޫރިއްޔާ އެބޭފުޅުންނާ ޙަވާލުކުރެއްވުމަށްފަހު، މިރަސްމިއްޔާތުގައި ރައީސުލްޖުމްހޫރިއްޔާ ވާހަކަފުޅު ދެއްކެވިއެވެ. އެމަނިކުފާނުގެ ވާހަކަފުޅުގައި، މުޅި ރާއްޖެއަށާއި ރާއްޖޭގެ ރައްޔިތުންނަށް އިންޞާފް ހޯއްދަވައިދެއްވުމުގައި، މިވަގުތަށް އެންމެ އެކަށީގެންވަނީ އެބޭފުޅުން ކަމަށް ފެނިވަޑައިގަންނަވާތީއާއި، އަދި އެކަން ގަބޫލުފުޅު ކުރެއްވޭތީ، އެބޭފުޅުންގެ ނަންފުޅުތައް މަޖިލީހަށް ފޮނުއްވީ ކަމަށް ވިދާޅުވިއެވެ. އަދި މިނަންތައް މަޖިލީހުން ފާސްކޮށްދެއްވި ކަމަށްޓަކައި ރައްޔިތުންގެ މަޖިލީހުގެ ހުރިހާ މެންބަރުންނަށް ރައީސުލްޖުމްހޫރިއްޔާ ވަރަށް އިޚްލާޞްތެރިކަމާއެކު ޝުކުރު އަދާކުރެއްވިއެވެ.


އެމްޑީޕީ ޕީޖީ ވޯޓު: ފާސްވީ އަމީނަށް އިތުބާރު ނެތް ކަމަށް! | | Sangu News\n20 އޮކްޓޯބަރ 2020 - 17:03\nހެލްތް މިނިސްޓަރު އަބްދުﷲ އަމީން/ ވެންޓިލޭޓަރުތަކުގެ މައްސަލައިގައި އަމީނަށް ތުހުމަތުތަކެއް ވެސް ކުރެވުނު\nކޮރަޕްޝަނާއި، ބޮޑެތި އޮޅުވާލުންތަކެއް އޮޅުވާލާ އަމިއްލަ މަންފާއަށް ކޮވިޑުގެ ތެރޭގައި މަސައްކަތް ކުރި ކަމަށް ތުހުމަތު ކުރެވޭ ހެލްތް މިނިސްޓަރު އަބްދުﷲ އަމީންގެ އިތުބާރު ނެތް ކަމަށް އެމްޑީޕީގެ ޕީޖީ ގްރޫޕުގެ މެދުގައި ނެގި ވޯޓުން ފާސްވެއްޖެއެވެ.\n"ސަންގު" އަށް އެމްޑީޕީގެ ޕީޖީ ބައެއް މެމްބަރުން ވަނީ މިކަން ކަށަވަރުކޮށް ދެއްވާފައެވެ. އަމީނަށް އިތުބާރު ނެތް ކަމަށް 27 މެމްބަރަކު ވޯޓު ދިނެވެ.\nމި މައްސަލައިގައި ވޯޓު ބައްދަލުވުން ކުރިޔަށް ދިޔަ ވަގުތު މެމްބަރު ވިދާޅުވީ، މިއަދު ޖޭޕީގެ ސްލޮޓުގައި އެ މަގާމުގައި ހުރި ވަޒީރަށް އިތުބާރު އޮތް ކަމަށް ފާސްކޮށްފިނަމަ އެމްޑީޕީ އާއި، އެންޓި ކޮރަޕްޝަން ކޮމިޝަން (އޭސީސީ) އާއި އެއްވެސް ތަފާތެއް ނުހުންނާނެ ކަމަށެވެ. ނޫނީ އެމްޑީޕީ އާއި އެސެޓް ރިކަވަރީ ކޮމިޝަނާއި ވެސް ތަފާތެއް ނުހުންނާނެ ކަމަށެވެ. އަދި އެކަން އެހެން ނޫނީ ވާނީ އަމީން ފާޅުގައި ކުރި ވައްކަމަކަށް ކުރި "ތާއީދަކަށް" ކަމަށް މެމްބަރު ވިދާޅުވިއެވެ.\nމި މައްސަލައިގައި މެމްބަރު ވިދާޅުވީ މަޖިލީހުގެ 65 ގޮނޑި އެމްޑީޕީ އާއި ރައްޔިޔުން ހަވާލު ކުރީ ވަރަށް އިތުބާރުކޮށްފައި ކަމަށެވެ. ވަޒީރަށް އެމްޑީޕީއިން ރުހުން ދިނުމުން، އެ މެމްބަރު މަސައްކަތްކޮށްފައިވަނީ ވެސް އެ ރުހުމާއި ހިލާފަށް ކަމަށާއި، ކުރީ ބޮޑު ވައްކަމެއް ކަމަށް މެމްބަރު ވިދާޅުވިއެވެ. އެހެން ކަމުން މިއަދު ޖޭޕީގެ ވަޒީރު ބޭރު ކުރަން ވީކަމަށް ސާބިތުކަމާއި އެކު ބުނަން ކެރޭނެ ކަމަށް މެމްބަރު ވިދާޅުވިއެވެ.\nމިހާރު ކުރިޔަށް ދަނީ މައްސަލަ މަޖިލިސްއަށް ވެއްދުމުގެ މަަސައްކަތެވެ.\n85%ވަރަށް ގަދަ 8%ވަރަށް ގަޔާވޭ 8%ބޮޑު ޖޯކެއް 0%ހައިރާންވެއްޖެ 0%ވަރަށް ދެރަ 0%ރުޅިގަދަ ވަނީ\nއަމީން މަގާމުން ވަކިކުރުމާއި ބެހޭގޮތުން އެމްޑީޕީގެ ޕީޖީ ބައްދަލުވުމެއް!\nއަމީން މަގާމުން ވަކި ނުކުރާތީ ޖަމީލްގެ ފާޑުކިއުން ރައީސްއަށް: "މި ދެން އެންމެ ތާހިރު ގޮތް ތޯ؟"


BML community fund ge dhashun Kaashidhoogai BBQ sarahahsheh gaimu koffi - vNews.mv\nމުހައްމަދު ހަފީޒް Male' | 08 May 2022, 15:34\nބީއެމްއެލްއިން ބުނީ ރަށުގެ ރައްޔިތުންގެ މެދުގައި އެކުވެރިކަމާއި އެއްބައިވަންތަކަން އާލާކުރުމުގެ މަގްސަދުގައި ތަރައްގީ ކުރުވުނު މި ބާބިކިއު ސަރަހައްދުގައި ބާބައިކު ގްރިލް، ގޮނޑި، އަދި މޭޒާއި ބެންޗު ވަނީ ބަހައްޓާފައެވެ. މި ސަރަހައްދު އިތުރަށް ފުރިހަމަ ކުރުމަށް ރަށުގެ އިސްރަށްވެހިންނަށް ހާއްސަކޮށް ފިނި މައިޒާނެއްވެސް ވަނީ ތަރައްގީކޮށްފައެވެ.\nއެ މަސައްކަތުގެ ޕްރޮޕޯޒަލް ކާމިޔާބުކުރި މަހައްމަދު ވިސާހު ވިދާޅުވީ އުންމީދަކީ އެރަށުގެ ރައްޔިތުންނާއި އެރަށަށް ޒިޔާރަތް ކުރާ މީހުން މި ތަނަކީ ބޭނުންތެރި ތަނަކަށް ވެގެންދިއުން ކަމަށެވެ.\nމި ޕްރޮޖެކްޓް ކާމިޔާބު ކަމާއެކީ ނިންމާލުމަށް އެހީތެރިވެދެއްވި ކާށިދޫ ކްލަބް ފްލަޔަރސް އާއި އެހެނިހެން ފަރާތްތަކަށް ވެސް ވަރަށް ހާއްސަ ޝުކުރެއް ދަންނަވަން."\nބީއެމްއެލް ބުނީ ކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް މާލީ އެހީތެރިކަން ފޯރުކޮށްދިނުމަށް ހުޅުވާލެވިފައިވާ ފަންޑެކެވެ. އަދި މިހާތަނަށް ކޮމިއުނިޓީ ފަންޑުގެ ދަށުން 65 ޕްރޮޖެކްޓް ހިންގުމަށް ފައިސާގެ އެހީ ވަނީ ފޯރުކޮށްދެވިފައެވެ.


B. Eydhafushi Under monitoring- possitive case 5\nބ. އޭދަފުށިން ކޮވިޑު އަލާމަތް ހުރެގެން ޓެސްޓު ކުރި މީހަަކު ކޮވިޑް 19 އަށް ފަސްސި ވުމާގައި އުޅިގެން އޭދަފުށި މޮނިޓަރިންގ އަށް ލާފައިވަނީކޮށް އަނެއްކާ ވެސް އިތުރުތިން މީހަކަށް ކޮވިޑްޖެހި، ފައްސިވި މީހުންގެ އަދަދު5އަށް އަރައިފި އެވެ.\nއޭދަފުށިން ކޮވިޑް ފެނިގެން އިއްޔެ ވަނީ މޮނިޓަރިންއަށް ވެސް ލައިފަ އެވެ. ބަލި އުޅޭކަން އެނގުނީ ވެސް އަލާމާތްތަކެއް ހުރި އަންހެނަކު، އަތޮޅު ހޮސްޕިޓަލުގައި ހުރި ފްލޫ ކުލިނިކަށް ގޮސް ޓެސްޓުކުރުމުންނެވެ.\nއޭގެ ފަހުން، ބަލީގެ އަލާމާތް ހުރެގެން ރޭ ފްލޫ ކްލިނިކަށް ދެއްކި ފިރިހެނަކު ވެސް ވަނީ ކޮވިޑަށް ޕޮޒިޓިވްވެފައެވެ.\nބ. އަތޮޅު ހޮސްޕިޓަލުން ބުނިގޮތުގައި ފަހުން ޕޮޒިޓިވް ވީ ފުރަތަމަ ޕޮޒިޓިވް ވި ކްލަސްޓާއާއި ދެވަނަ ކްލަސްޓާ އާއި ޑައިރެކްޓް ކޮންޓެކްޓްވި މީހުންން ކަމަށެވެ. ޓެސްޓު ކުރި ބައެއް ސާމްޕަލްގެ ނަތީޖާ އަދި ނުލިބެ އެވެ. އެހެންވެ، އެ އަދަދު އިތުރުވަމުންދާނެ ކަމަށް ބެލެވެ އެވެ.\nއޭދަފުށިން މީގެ ކުރިން ވެސް ބައެއް މީހުން ކޮވިޑް-19އަށް ޕޮޒިޓިވްވި އިރު، އެއީ މުޅިން ވެސް ހޯމް ކަރަންޓީނުގައި ތިބި މީހުންނެވެ. އެހެންވެ، އާއްމުންގެ ތެރޭގައި ބަލި ފެތުރުމުގެ ބިރެއް އޭރަކު ނެތެވެ. ނަމަވެސް މިރަށުން ޕޮޒިޓިވް ވާ މީހުންގެ އަދަދު މިހާރު އިތުރުވަމުންދާތީ ، މި ރަށުގައި ކޮމިއުނިޓީ ސްޕްރެޑް ނުވަތަ އާއްމުންގެ ތެރޭގައި ބަލި އުޅުމުގެ ފުރުސަތު ބޮޑު ބެލެވެ އެވެ.\nމި ސަރަހައްދުގެ މައި ރަށް އޭދަފުށިން ކޮވިޑް ފެނުމާ ގުޅިގެން ޒަރޫރީ ބޭނުންތަކަށް ނޫނީ ގެއިން ބޭރަށް ނުދިޔުމަށާއި، ބަލިން ރައްކާތެރިވުމަށް ހުރިހާ އެންމެންވެސް ފަރުދީ ޒިންމާ އަދާކޮށް، އެޗް.ޕީ.އޭގެ ގައިޑްލައިނަށް ފުރިހަމައަށް ޢަމަލު ކުރުމަށް ހުރިހާ ރައްޔިތުންނަށް ކައުންސިލުން ވަނީ ނަސޭހަތްތެރިވާ ކަމަށެވެ.\nއަދ ކޮންމެހެން ކުރަންޖެހޭ ދަތުރެއްނޫނީ އެހެނިހެން ދަތުރުތައް މިވަގުތަށް ހުއްޓާލުމަށާއި އަދި ކޮންމެހެން ދަތުރެއް ކުރަންޖެހޭ ހާލަތެއް މެދުވެރިވެއްޖެނަމަ، ކައުންސިލް އިދާރާގެ ހުއްދަ ލިބިގެން ނޫނީ ދަތުރު ނުފެށުމަށް ވެސް ކައުންސިލުންވަނީ އެދިފައެވެ.\nމީގެ އިތުރުން ބ. އަތޮޅު ހޮސްޕިޓަލުން ޑޮކްޓަރަށް ދެއްކުމުގެ ހިދުމަތް މިހާރު ދެނީ އޮންލައިންކޮށެވެ. އެ ހޮސްޕިޓަލުން އެދެނީ އިމަޖަންސީ ހާލަތެއްގައި ނޫނީ ޑޮކްޓަރަށް ދައްކަން ނުދިއުމަށެވެ. މިއީ ކޮވިޑް ފެތުރެން ފެށި ފަހުން، އޭދަފުއްޓަށް އަރައިފޭބުން މަނާކުރެވުނު ފުރަތަމަ ފަހަރެވެ.